વિનોબા – જીવન અને દર્શન : ઇતિહાસનાં ઓછાં વંચાયેલાં પાનાં (ભાગ-૧૨) – ભૂમિપુત્ર\nOn September 23, 2020 By BhoomiputraIn વિનોબા\nઆપણે લેખમાળાના છેલ્લા ભાગમાં નોંધ્યું હતું કે આગામી ભાગમાં ‘જ્ઞાનદેવ ચિંતનિકા’ અને જ્ઞાનદેવ અંગેના વિનોબાજીના ચિંતન અંગે વિચાર કરીશું. આ અંગે લખતા પહેલાં ૬ જુલાઈ ૧૯૪૫ના રોજ વિનોબા સિવની જેલ, જે તેમના જીવનની આખરી જેલ હતી, તેમાંથી મુક્ત થયા બાદ વિનોબાજીની લેખનયાત્રા ચાલી, સાથે સાથે અન્ય યાત્રા પણ ચાલી હતી તે અંગેની થોડી વિગતો નોંધીશું.\nલેખમાળાના ભાગ-પમાં નોંધ્યા પ્રમાણે વિનોબાજી પોતાના પિતાશ્રી નરહરરાવના અંતિમ દિવસોની માંદગીના કારણે ધૂળિયા પહોંચે છે. પિતાજીને તેઓ ૧૨ વર્ષના ગાળા બાદ મળે છે. પિતાજીને મળવા જાય છે તેના બીજા દિવસે-૨૯ ઓક્ટોબર ૧૯૪૪ને રોજ પિતાજીનું (૭૩ વર્ષની ઉંમરે) અવસાન થાય છે. વિનોબાજીની તબિયત બરાબર ન હોવાથી ધુળિયામાં થોડા દિવસો રોકાઈ જાય છે. ત્યાં તેઓ સવાર-સાંજની સમૂહ પ્રાર્થના કરતા અને પ્રવચન પણ આપતા.\nઆગાખાન મહેલની જેલમાંથી છૂટયા પછી ગાંધીજી રાષ્ટ્રીય સ્તરે ખૂબ જ વ્યસ્ત રહેતા હતા. આના કારણે સાપ્તાહિક ‘હરિજન’નું સંપાદન કામ વિનોબા અને કિશોરલાલ મશરૂવાલાને સૉંપે છે. વર્ષ ૧૯૪૬-૪૭ દરમ્યાન વિનોબાજી ઘણા લેખો લખે છે. ૧૬ ફેબ્રુઆરી ૧૯૪૦ના રોજ પ્રગટ થયેલા લેખમાં સરકારની ટીકા કરે છે. દેશ આઝાદ થઈ ગયો હતો. કોંગ્રેસની સત્તા આવી હતી.\nસરકારે રેશનમાં અપાતા કાપડના જથ્થામાં ૧૬-૧૪ ટકાનો કાપ જાહેર કર્યો હતો. અમદાવાદ, મુંબઈમાં કોમી તોફાનોને કારણે મિલો બંધ પડી હતી. વિનોબાજી ગાંધીજીના ખાદી ગ્રામોદોગના રચનાત્મક કાર્યક્રમની યાદી આપે છે અને આગળ ધપાવવા સૂચન કરે છે.\nવિનોબાજી કહે છે, અત્યાર સુધી ખાદીનું કામ ઘણા બધા અવરોધની સામે ચાલ્યું છે. અંગ્રેજ સરકારે કાંતવાના ચરખા સળગાવ્યા છે, ખાદીની દૂકાનો જપ્ત કરી છે, ખાદી પહેરવાવાળાને જેલભેગા કર્યા છે. જ્યારે લોકોને પૂરતાં કપડાં પહેરવા મળતાં ન હતાં ત્યારે ખાદીના જથ્થાને જરૂરતમંદ લોકોની નજર તળે સળગાવી માર્યો છે.\nઆવા કપરા સંજોગો વચ્ચે ખાદી માત્ર ટકી જ નથી, તે સ્વરાજ ઝંખનારાઓનો ગણવેશ બની ચૂકી છે. ખાદી જાણે કે સ્વરાજ મેળવવાનું એક અહિંસક હથિયાર બની ચૂકી છે. શું કૉંગ્રેસ સરકાર તેને છોડી દેવા માંગે છે ?\nઆ લેખ લખી રહ્યો છું ત્યારે દેશના 6૪મા સ્વાતંત્ર્ય દિવસની ઉજવણીનો ઉલ્લાસ છે. બીજી બાજુ વર્તમાન સરકારે હેન્ડી ક્રાફ્ટ બોર્ડ, હેન્ડલૂમ બોર્ડ અને પાવરલૂમ બોર્ડ બંધ કરવાની જાહેરાત કરી છે. દેશમાં હેન્ડલૂમ અને હેન્ડીક્રાફ્ટ ૩ કરોડ ૨૦ લાખ લોકોને રોજીરોટી આપે છે. સરકાર તેમને મળતી સહાય બંધ કરશે તો તેમના માટે કપરા દિવસો આવશે.\nદેશમાં અંગ્રેજોની સરકાર હોય કે કોંગ્રેસની સરકાર હોય કે અન્ય પક્ષની સરકાર હોય, શ્રમ આધારિત જીવવાવાળા લોકોનો હાથ પકડનાર કોઈ નથી. વિનોબાજી હરિજનના બીજા એક લેખમાં અનાજ ઉત્પાદન અને ગ્રામોધોગ અંગે લખે છે. વધુ ને વધુ અનાજ ઉગાડવાનું છે પણ બજારમાં વેચીને પૈસા ભેગા કરવાના નથી. પોતાના વપરાશનું અનાજ વાવવું અને બચે તે બજારમાં આપવું. તેઓ કહે છે, માત્ર અનાજ નથી ઉગાડવાનું, ફળો, શાકભાજી, કંદમૂળો ઉગાડવાનાં છે તેમજ ઘર વપરાશની ચીજોનું પણ ઉત્પાદન કરવાનું છે. આ ઉપરાંત વિનોબાજી દૂધ ઉત્પાદન, ગોવંશ સંવર્ધન, ખાતર ઉત્પાદન અંગે પણ લેખ લખે છે.\nખાદી ઉત્પાદન અંગેના વિવિધ પ્રયોગો પણ વિનોબા કરતા રહે છે. રૂ માંથી કપાસિયા દૂર કરવાનું અને પૂણી બનાવવાનું (તૂ નાઈ)માં પણ સંશોધન કરે છે. વણકરોને મુશ્કેલી ન પડે માટે હાથે કાંતેલા સૂતરના બે તારમાંથી એક તાર બનાવવાનું ચાલુ કરે છે. તેના કારણે વણતી વખતે તાર તૂટતા નથી તેમજ મજબૂત ખાદી પેદા થાય છે.\nહવે આપણે ‘જ્ઞાનદેવ ચિંતનિકા’ અંગે વિચાર કરીશું. આપણે ત્રણ તબક્કે આ અંગે આગળ વધીશું.\nવિનોબા અને જ્ઞાનેશ્વર\nઆ ત્રણ મુદ્દાનું લેખન ક્યારેક સાથે સાથે પણ થઈ જશે.\nસંત જ્ઞાનેશ્વર – શ્રી જ્ઞાનદેવ : પ્રાથમિક પરિચય\nશ્રી જ્ઞાનદેવનો જન્મ ઈ.સ. ૧૨૪૫માં મહારાષ્ટ્રમાં પૂના પાસે આવેલા આલંદી (&ત1તા) ગામે થયો હતો. પિતાનું નામ વિક્લપંત અને માતાનું નામ રૂક્મિણી હતું. જ્ઞાનદેવના મોટા ભાઈનું નામ નિવૃત્તિનાથ હતું, જે તેમનાથી ૨ વર્ષ મોટા હતા. નાના ભાઈનું નામ સોપાનદેવ અને બહેનનું નામ મુક્તાબાઈ હતું. જ્ઞાનેશ્વરે ૬ થી ૯ વર્ષની ઉંમરે પિતા પાસે વેદ ઉપનિષદનો અભ્યાસ કર્યો હતો.\nલગ્ન પછી પિતા ઈશ્વરપ્રાપ્તિ માટે કાશી જાય છે. ત્યાં રામાનંદ સ્વામીના હાથે સંન્યાસ ગ્રહણ કરે છે.. રામાનંદ સ્વામી તીર્થયાત્રા દરમ્યાન આલંદી પહોંચે છે. અજાણ્યા સાધુ રામાનંદજીની રુક્મિણી સારી એવી સેવા કરે છે. રામાનંદજી આશીર્વાદ આપતા કહે છે, “પુત્રવતી ભવ’. પરંતુ બહેન કહે છે, મારા પતિએ તો ૧૨ વર્ષ પહેલાં ગૃહત્યાગ કર્યો છે, તેમના કોઈ સમાચાર પણ નથી. રામાનંદજીને ખ્યાલ આવી ગયો કે ૧૨ વર્ષ પહેલાં મેં જેને સંન્યાસીની દીક્ષા આપી હતી તે જ આ સ્ત્રીનો પતિ છે. રામાનંદજી બહેનને લઈને તરત પાછા કાશી આવવા નીકળી પડે છે. કાશી પહોંચી પોતાના શિષ્યને આજ્ઞા કરે છે- સંન્યાસ છોડી ફરી ગૃહસ્થાશ્રમનો સ્વીકાર કર.’ વિઠ્ઠલપંત પત્ની સાથે આલંદી પાછા આવે છે. ત્યાર બાદ ચાર બાળકોનો જન્મ થાય છે.\nતે વખતનો સમાજ આ બાળકોને ‘સંન્યાસીનાં બાળકો’ કહીને હડધૂત કરતા હતા. નિવૃત્તિનાથ જ્યારે છ વર્ષના હતા ત્યારે ત્ર્યંબકેશ્વરના બ્રહ્મગિરિ પર્વત પર પરિભ્રમણ કરતી વખતે એક ગુફામાં નાથ પરંપરાના ગુરુ ગહનીનાથ પાસે પહોંચે છે. ગુરુ નિવૃત્તિનાથને જ્ઞાન આપે છે. આગળ ઉપર જ્ઞાનદેવ નિવૃત્તિનાથને પોતાના ગુરુ બનાવે છે. આમ બંને ભાઈઓ નાથ પરંપરાના સંન્યાસી બને છે. જ્ઞાનેશ્વર ૨૧ વર્ષે સંજીવની સમાધિ લે છે.\nહિન્દુ ધર્મમાં મુખ્ય ચાર સંપ્રદાય છે વૈદિક, વૈષ્ણવ, શૈવ અને સ્માર્ત. શૈવમાં શાક્ત અને નાથ પરંપરા છે. નાથમાં દસ નામી અને ૧૨ ગોરખપંથી છે.\nનાથ શબ્દનો અર્થ સ્વામી છે. નાથ સંપ્રદાય મૂળમાં શંકરના ભક્ત છે. શંકર આદિનાથ છે. તેના પરથી આદિશ શબ્દ અને અંતે આદેશ શબ્દ બન્યો. નાથ સંન્યાસીઓ જ્યારે એકબીજાને મળે ત્યારે “આદેશ’ શબ્દ બોલી આવકારે છે.\nનાથ પરંપરાને દત્તાત્રેય આગળ ધપાવે છે. તેઓ વૈષ્ણવ અને શૈવ પરંપરાનો સમન્વય કરે છે અને મહારાષ્ટ્રમાં નાથ પરંપરાનો ક્રેલાવો કરે છે. દત્તાત્રેય આદિગુરુ છે. લાંબો સમય વિત્યા બાદ ૮મી – ૯મી સદીમાં મત્સ્યેન્દ્રનાથ ફરી નાથ પરંપરાને સંગઠિત કરે છે. તેમના શિષ્ય ગોરખનાથ બને છે. આ પરંપરામાં નવ ગુરુઓનાં નામ આ પ્રમાણે છે – ૦ મત્સ્થેન્દ્રનાથ ૦ ગોરખનાથ ૦ જાલંદરનાથ ૦ નાગેશનાથ ૦ ભર્તરીનાથ ૦ ચર્પટીનાથ ૦ કાનીફનાથ ૦ ગહનીનાથ અને ૦ રેવનનાથ.\nનાથ સંપ્રદાયમાં હઠયોગની સાધના અને શિવભક્તિ મુખ્ય છે. નાથમાં નાતજાતનો કોઈ ભેદ નથી. શિવને “અલખ’ નામથી ઉપાસે છે. નાથપંથી કાયા, શરીરને પરમાત્માનો આવાસ માને છે. કાયાશોધન માટે યમ, નિયમની સાથે હઠયોગ્યની ક્રિયાઓ – નેતિ, ધોતિ, બસ્તિ, નૌલિ, કપાલભાતિ અને ત્રાટકની મદદથી કાયાને શુદ્ધ રાખે છે. નાથ સંપ્રદાયનો મુખ્ય ગ્રંથ ‘ઘેરંડ સંહિતા’ છે. બીજો ગ્રંથ શિવસંહિતા છે. આ ઉપરાંત ઘણું સાહિત્ય લખાયું છે. ‘ગોરખ પુરાણ ગ્રંથ’ તેમાંનું એક ગણી શકાય. બીજું એક પુસ્તક છે “મહાયોગી ગોરખનાથ – સાહિત્ય ઔર દર્શન’ સંપાદન – ગોવિંદ રજનીશ.\nજ્ઞાનેશ્વર જે પરંપરામાં દીક્ષિત થયા, મોટા ભાઈ નિવૃત્તિનાથના શિષ્ય બન્યા તેનો થોડો પરિચય કરાવવા માટે ઉપરોક્ત વિગતો નોંધી છે. જ્ઞાનેશ્વર આ પરંપરામાંથી કેટલું આગળ ધપાવ્યું અને કેટલું નવું દાખલ કર્યું તે દષ્ટિએ પણ અભ્યાસ કરવો જોઈએ. વિનોબાજી કહે છે – જ્ઞાનદેવ યોગી હતા. તે બાબતમાં તેમની સાથે તુલના થઈ શકે તેવા પુરુષ ગોરખનાથ લાગે છે.\nજ્ઞાનેશ્વરી પુસ્તકના અંતમાં જ્ઞાનેશ્વરજી કહે છે :\n“આ અધ્યાત્મશાસ્તનો ગ્રંથ નિવૃત્તિનાથની કૃપાનો વૈભવ છે. આદિ ગુરુ શંકરની શિષ્ય પરંપરાથી આ બોધ ચાલ્યો આવે છે. પ્રથમ શ્રી ત્રિપરારિએ શક્તિના કાનમાં કશુંક કહ્યું, તે મત્સ્યેન્દ્રનાથ – ગોરક્ષનાથ – ગહનીનાથની પરંપરા દ્રારા શ્રી નિવૃત્તિનાથ સુધી પહોંચ્યું અને નિવૃત્તિનાથે કરૂણા બુદ્ધિથી શાંતરસને વહેતો કર્યો, તેનું મેં ચકોર બનીને પાન કર્યું અને યશનો પાત્ર બન્યો. ગુરુ પરંપરાથી પ્રાપ્ત સમાધિદાન શ્રી નિવૃત્તિનાથે આ ગ્રંથ-રૂપે મને આપ્યું.”\nઆ વાત ઉષાબહેન તેમના પુસ્તક – જ્ઞાનેશ્વરી – ગીતાભાષ્ય – ભાવાનુવાદ (પ્રકાશક “શ્રી રામકૃષ્ણ સેવા સમિતિ’ અમદાવાદ)માં નોંધે છે.\nગુજરાતમાં શ્રી મકરંદભાઈ દવેએ નાથ સંપ્રદાયની વાણીને તેમના લેખોમાં અલગ અલગ રીતે નોંધી છે. યોગી હરનાથના સાંનિધ્યમાં’ – લેખક મકરંદ દવે, રસ ધરાવતા મિત્રો વાંચી શકે છે. જાણકારો કહે છે, યોગી હરનાથ બીજું કોઈ નહીં પણ ગોંડલના નાથાલાલ હ. જોષી જ છે. લોકો તેમને રમાનાથના નામે સંબોધે છે.\nજ્ઞાનદેવ અને વિનોબાજી\nઆ જ્ઞાન અંગે વિનોબાજીનું ખુદનું લખાણ ‘ज्ञानदेव और बाबा’ વિનોબા સાહિત્યના ગ્રંથ ૧૦માં આપેલું છે.\nવિનોબાજી પોતાને જ્ઞાનદેવના સેવક માનતા હતા. તેઓ કહે છે- શંકર, જ્ઞાનદેવ અને ગાંધીમાંથી મને જીવનદષ્ટિ મળી છે. તત્વવિચાર શંકરમાંથી, ભક્તિમાર્ગ જ્ઞાનદેવમાંથી અને કર્મયોગ ગાંધીમાંથી મળ્યો છે. મારા પર જ્ઞાનદેવે જે ઉપકાર કર્યો છે તે વ્યક્ત કરવા મારી પાસે શબ્દો નથી. જ્ઞાનદેવની અસર મારા ચિંતન પર, મારા હૃદય પર, મારી કાર્ય પદ્ધતિ પર તો છે જ તે ઉપરાંત હું માનું છું કે મારા શરીર પર પણ છે. જે સ્થળે જ્ઞાનદેવે જ્ઞાનેશ્વરી લખી છે તે સ્થાને (સ્થળ-નિવાસે) મનથી વારંવાર હું જઈ આવ્યો છું. જ્ઞાનેશ્વરે તે સ્થાનને જગતનું જીવનસૂત કહ્યું છે. મેં જે કંઈ સાહિત્યસેવા કરી છે તે જ્ઞાનદેવનાં ચરણોમાં સમર્પિત થાય તે ભાવનાથી કરી છે. મને જ્ઞાનદેવે ઘડયો છે, બનાવ્યો છે. મારી પાસે સ્વતંત્ર જ્ઞાન નથી. હું તો છૂટક માલ વેચવાવાળો ફેરિયો છું. જ્ઞાનદેવ, તુકારામ, બુદ્ધ, ઈશુ, પૈગંબર, શંકરાચાર્ય, કબીર, તુલસીદાસ વગેરે તો જથ્થાબંધ માલના વેપારી છે. તેમની પાસેથી થોડો માલ લઈને ગામડે ગામડે જઈ વેચવાનું કામ કરું છું. મારી ૮ વર્ષની ઉંમરે મેં જ્ઞાનેશ્વરી પુસ્તક વાંચવાનું શરૂ કર્યું હતું.\nહાઈસ્કૂલમાં મરાઠી સાહિત્યના અધ્યયન સ્વરૂપે જ્ઞાનેશ્વરી પૂરી વાંચી લીધી. મનમાં વિચારેલું કે આગળ ઉપર જ્યારે સમજવાની શક્તિ વધશે ત્યારે ફરી તેનો અભ્યાસ કરીશ. મનમાં સમાધાન થયું – જ્ઞાનેશ્વરજીએ જે ઉંમરે જ્ઞાનેશ્વરી લખી તે ઉંમરે કમસેકમ મેં વાંચી તો લીધી. ૨૦ વર્ષની ઉંમરે મેં ઘર છોડ્યું. વડોદરાની સેન્ટ્રલ લાયબ્રેરીમાં રોજના ૩૦- ૪૦ ગ્રંથો પર નજર નાંખી લેતો હતો. હજારો ગ્રંથો જોઈ નાંખ્યા હશે. પરંતુ નિષ્ટા બેઠી જ્ઞાનેશ્વરી પર. ઘર છોડ્યું ત્યારે માત્ર જ્ઞાનેશ્વરી સાથે લઈને નીકળ્યો હતો. વિનોબાજી આગળ ઉપર કહે છે –\nमै ज्ञानदेव खाता हूँ, ज्ञानदेव पीता हूँ और ज्ञानदेव पर ही सोता हूँ.\nહું જ્ઞાનદેવના ચરિત્રનું વારંવાર રટણ એટલા માટે કરું છું કે જેથી ખોવાયેલું આત્મતત્ત્વ પુનઃપ્રાપ્ત કરી શકાય. જ્ઞાનદેવજીને હું મારા માર્ગદર્શક માનું છું.\nજ્ઞાનેશ્વરજીના અધ્યાત્મદર્શન વિષે સાંગોપાંગ લખવા માંડીએ તો એક પુસ્તક જેટલી સામગ્રી થાય. અહીં આપણે મહત્ત્વના બિંદૃઓ પર નજર નાંખીશું.\nવિનોબાજીનાં લખાણો, વિમલાતાઈનાં લખાણો, તેમજ ઉષાબહેનના જ્ઞાનેશ્વરી પુસ્તક પર નજર નાંખતાં જે સમજાયું તે અહીં ટૂંકમાં નોંધ્યું છે.\nવિશ્વમાં ત્રણ મોટી શક્તિ છે.\nસાહિત્ય-શક્તિ અથવા શબ્દ-શક્તિ.\nજ્ઞાનદેવમાં શબ્દ-શક્તિ અને આત્મશક્તિનું સુયોગ્ય મિલન હતું. જ્ઞાનદેવના વિચારોની પાછળ બ્રહ્મચર્યની શક્તિ પ્રગટ થતી હતી. વ્યક્તિના શબ્દ કરતાં વ્યક્તિના જીવનનો વધુ પ્રભાવ પડતો હોય છે. તેમના જ્ઞાનપ્રકાશમાં સૌમ્યતાની આર્દ્રતા છે. વાણી તેજસ્વી છતાં ચંદ્રવત્ શીતલ છે. તેમની ભાષા સૌમ્ય છે. વેદના પ્રખર આલોચક રહ્યા પરંતુ મિઠાશ જાળવીને આલોચના કરી છે. તેમના શબ્દો કોઈને ખૂંચે કે વાગે તેવા નથી. તેમના દર્શનમાં અટ્ટેત અને ભક્તિને સરસ રીતે ગૂંથી લીધાં છે.\nશબ્દ્દોના તે ઉત્તમ શિલ્પી હતા. ઉપમા દર્શાવવાનું તેમનું કૌશલ્ય અજેડ હતું. જ્ઞાનેશ્વરીમાં તેમણે સત્ય પર સાહિત્યનો ઝભ્ભો ચઢાવ્યો છે. તેમ છતાં ગહન વેદાન્તનો સાર સામાન્ય જનતાને સરળ શૈલીમાં સમજાવી શકે છે. જ્ઞાનદદેવને રૃચિ છે, સમન્વયમાં. તેમની વાણીમાં ક્યાંય કટુતા, ખંડન, મંડન કે આગ્રહ નથી ડોકાતાં. ગુણ નિવેદનમ્ તેમની વાણીનો પ્રાણ છે.\nતેમના શબ્દોમાં, તેમના અક્ષરોમાં આત્મદેવતાનું અવતરણ કરવાનું સામર્થ્ય છે. તેમણે વાગ્યજ્ઞ દ્વારા વિશ્વાત્મક દેવની પૂજા કરી છે. જેનું જીવન જેટલું સત્યમય, તેટલી તેની વાણી અમોઘ – અચૂક રામબાણ જેવી. સત્ય થકી શબ્દ્દોમાં શક્તિ દાખલ થાય છે. જ્ઞાનરાય કહે છે, “મારી વાણીએ અનેક કલ્પો સુધી સત્યની આરાધના કરી છે.\nજ્ઞાનદેવ માનતા હતા કે સંસ્કૃત ભાષા જ પવિત્ર છે, તે ભાષા દેવ ભાષા છે, તે માન્યતા ખોટી છે.\nજ્ઞાનેશ્રરજીએ પોતાની બધી રચનાઓ મરાઠી ભાષામાં રચી છે, જેના અધ્યયનથી મહારાષ્ટ્રમાં એક સ્ફર્તિનું ઝરણું વહેતું થયું. મરઠીભાષીઓ માટે તેઓ દેવદૂત સમાન હતા. મહારાષ્ટ્રમાં સંત સાહિત્યનું જે મંદિર ઊભું થયું તેનો પાયો જ્ઞાનદેવ મહારાજે ચણ્યો છે. વિનોબાજી જ્ઞાનેશ્વરીને મરાઠી ભાષાનો ધર્મગ્રંથ માને છે.\nજ્ઞાનરાય હઠયોગ – રાજયોગના ઘણા મોટા અધિકારી હતા, દાર્શનિક અને Mystic પણ હતા. જ્ઞાનેશ્વરીમાં તેમણે તત્ત્વજ્ઞાનની દષ્ટિએ સાંખ્યયોગ, પૂર્વ મીમાંસા, ઉત્તર મીમાંસા તેમજ ષડ્ દર્શનનો સાર રજૂ કર્યો છે. તેઓ અલૌકિક, અપાર્થિવ, રસમયી દિવ્યવિભૂતિ હતા.\nવિનોબાજી કહે છે, જ્ઞાનેશ્વરના દર્શનની મુખ્ય ચાર વાતો છે-\nસમાજની સેવા સમાજમાં રહીને કરો. જે લોકો કર્મનો ત્યાગ કરવાની વાત કરે છે તેઓ અણસમજુ છે. જે લોકોને કર્મ કરવાની કળા આવડતી નથી તે લોકોને કર્મમાં દોષ દેખાય છે. સમાજની વચ્ચે રહો અને લોકસેવા કરો.\nમુક્તિ અને ભક્તિમાં ભક્તિ શ્રેષ્ઠ છે. કોઈપણ વર્ણની વ્યક્તિ ભક્તિમાર્ગ અપનાવી શકે છે. એક એવી સમજણ થઈ હતી કે કેવળ વેદાભ્યાસ તેમજ યજ્ઞ જેવો ક્રિયાકાંડ કરવાવાળા જ સ્વર્ગના અધિકારી છે. મોક્ષનો માર્ગ સ્ત્રીઓ અને શૂદ્રો માટે બંધ છે તેમ કહેવાતું હતું. જ્ઞાનેશ્વરે સ્પષ્ટ રીતે ભક્તિને મુક્તિથી શ્રેષ્ઠ કહી છે. સ્વર્ગની કલ્પનામાં આ સંસારને જ વધારવાની વાત છે. મોક્ષમાં સંસાર માટેનો ડર છે. ભક્તિમાર્ગમાં સંસાર વધતો નથી. ભક્તિ એક નિર્ભય રાજમાર્ગ છે.\nજ્ઞાન સંપન્ન થયા પછી ભક્તિ એ યોગ્ય માર્ગ છે, જેમાં એવી સમજ છે કે મોક્ષપ્રાપ્તિની વાત એ તુચ્છ છે.\nઅધ્યાત્મના માર્ગે આગળ ને આગળ વધવાનું ચાલુ રાખવાનું છે. વધુ ને વધુ ગુણ સંપન્ન કરવાના છે, આત્મસાત્ કરવાના છે.\nજ્ઞાનેશ્વરના દર્શનમાં સમાજ -પરિવર્તનની એક ઝલક પણ દેખાય છે. વેદો પર કેટલાક લોકોએ પોતાનો જ ઈજારો સ્થાપ્યો હતો. તે જોઈ વેદ્દો પર કઠોરતાપૂર્વક પ્રહાર કર્યો. સંસ્કૃત ભાષા દ્વારા શાસ્ત્રો પર ઈજારો દાખવનારાને કહ્યું, સંસ્કૃત ભાષા જ પવિત્ર છે, દેવભાષા છે તે માન્યતા એક ભ્રમ છે. વર્ણવ્યવસ્થામાં પણ કેટલાક લોકો માટે કેટલાક ધાર્મિક, પ્રતિબંધો હતા, તેને નકારી ભક્તિમાર્ગ સૌ માટે ખુલ્લો છે તેમ જાહેર કર્યું. સાહિત્યમાં, તેમજ સંસ્કૃત સાહિત્યમાં શુંગાર રસને પ્રાધાન્ય આપવામાં આવતું હતું તેનો વિરોધ કર્યો. સાદી મરાઠી ભાષામાં બ્રહ્મવિદ્યા સૌને માટે સુલભ બનાવી શુંગારના સ્થાને શાંત રસ મતલબ કે ભક્તિને આગળ ધપાવી.\nઆપણે આગળ નોંધ્યું છે તેમ નાથ સંપ્રદાયમાં શરીરને, કાયાને પરમાત્માનો આવાસ ગણવામાં આવે છે. માટે સાધુઓ કાયાશોધન હઠયોગ દ્રારા કરે છે. જ્ઞાનેશ્વરજીના દર્શનમાં – આ જગત વેદાંતીઓ માને છે તેમ માયા નથી પરંતુ તે પ્રભુની કાયા છે. વિનોબાજી અને વિમલાતાઈએ આ દર્શનના પાયા પર તેમનું સમગ્ર ચિંતન ચલાવ્યું છે. પ્રભુ વિશ્વની બહાર નથી. પ્રભુ-વિશ્વનાથ જ વિશ્વાકાર બન્યા છે. જગદ્દાધાર જ જગદાકાર બન્યા છે.\nવિશ્વને માયા કહીને એની શંકરે ઉપેક્ષા કરી હતી. આના કારણે અધ્યાત્મક્ષેત્રે જીવન અને જગત પ્રત્યે એક પ્રકારની વિમુખતા ઊભી થયેલી જોવા મળતી હતી. જ્ઞાનેશ્વરે આ દર્શનમાં આમૂલ પરિવર્તન આણ્યું. વિશ્વ એટલે વ્યક્ત પરમાત્મા, બ્રહ્મ એટલે અવ્યક્ત પરમાત્મા. જ્ઞાનેશ્વર જીવનનો સ્વીકાર કર્યો છે, ઈન્કાર નથી કર્યો.\nજ્ઞાનદેવ કહે છે, કે ધર્મ, અર્થ, કામ, મોક્ષ જેણે સિદ્ધ કરી લીધા છે તે હજુ પૂર્ણ થયો નથી, તે અપૂર્ણ છે. ધર્મ, અર્થ, કામ અને મોક્ષના ચાર પુરુષાર્થ પછી જે પંચમ પુરુષાર્થ છે તે બિનશરતી પ્રેમનો છે. આ બિનશરતી પ્રેમ એ જ ભક્તિ છે. પૂ. વિમલાતાઈએ જ્ઞાનેશ્વરીના અઢારમા અધ્યાય પર આપેલા પ્રવચનમાં પુસ્તકને નામ આપ્યું છે, “સંત જ્ઞાનેશ્વરનો પંચમ પુરુષાર્થ પ્રદીપ’. જ્ઞાનેશ્વર પંચમ પુરુષાર્થના પ્રવક્તા છે. તેમણે આત્મા અને પરમાત્માના અટ્દેતના સંબંધોને મધરાટ્વેતમાં પલટી નાંખ્યા છે.\nવિનોબાજી કહે છે, જ્ઞાનેશ્વર એક અભ્યાસુ વ્યક્તિ હતા. ઉપનિષદ, યોગશાસ્ત, શંકર, રામાનુજ, યોગવાશિષ્ટ, મહાભારત વગેરે ગ્રંથોનું અધ્યયન કર્યું હતું. તેમની રચનાઓ નીચે પ્રમાણે છે : (૧) જ્ઞાનેશ્વરી (૨) અમૃતાનુભવ (૩) હરિપાઠ (૪) ચાંગદેવ પાસષ્ટી.\n૦ જ્ઞાનેશ્વરી વર્ષ ૧૯૨૦માં તેમની ૧૬ વર્ષની ઉમરે તેમના ભાઈ અને ગુરુ નિવૃત્તિનાથના સૂચનથી લખી હતી. જ્ઞાનદેવ બોલતા જાય અને સચ્ચિદાનંદ નામની વ્યક્તિ દ્રારા લખાઈ.\nજ્ઞાનેશ્વરી એક પદ્યાત્મક બૃહદ્ ગ્રંથ છે. તેમાં જ્ઞાનેશ્વર મહારાજે ગીતાના મૂળ સાતસો શ્લોકોને નવ હજાર ઓવીઓમાં છંદોબદ્ધ કર્યા છે. તેમણે ગીતાની નાની છબીને મોટી કરીને દેખાડી છે. ગ્રંથ જાણે ગીતા સૂત્રનું ભાષ્ય છે. તે મરાઠી ભાષામાં છે.\n૦ બીજો ગ્રંથ “અમૃતાનુભવ’ પણ નિવૃત્તિ-નાથના કહેવાથી લખ્યો છે. આ પુસ્તક તત્ત્વજ્ઞાનનું પુસ્તક છે. આ ગ્રંથ સમજવામાં થોડો અઘરો છે. ૧૩મી સદીમાં લખાયેલા આ ગ્રંથ અંગે કેટલાક વિદ્વાનોમાં મતમતાંતર ચાલે છે કે આ ગ્રંથ જ્ઞાનેશ્વરી પહેલાં લખાયો હતો. આનાથી વિરૃદ્ધ માન્યતા પણ છે. મરાઠી ભાષામાં આવા તત્ત્વજ્ઞાનના ક્ષેત્રમાં બીજો કોઈ ગ્રંથ નથી. જ્ઞાન, ભક્તિ અને યોગનું અભેદ-પ્રતિપાદક, અટ્વેત-દર્શન આ ગ્રંથમાં ઉપસ્થિત કર્યું છે.\nરસ ધરાવતા મિત્રો સ્વામિ અભ્યાનંદે તૈયાર કરેલું અંગ્રેજી પુસ્તક કરી શકે છે.\nJnaneshvar: The Life and Works of the Celebrated Thirteenth Century Indian Mystic Poet ૨૯૦ પાનાંનાં આ ગ્રંથ જ્ઞાનેશ્વર અંગે વધુ જાણવા માટે ઉપયોગી થશે.\nઅમૃતાનુભવમાં ધ્યાનમાર્ગ અંગે લખ્યું છે :\n૦ ત્રીજો મહત્ત્વનો ગ્રંથ છે, ચાંગદેવ પાસષ્ટી. ચાંગદેવે જ્ઞાનેશ્વરને એક પત્ર મોકલ્યો, જેમાં કોઈ શબ્દો લખ્યા ન હતા (કોરા કાગઝ). ચાંગદેવથી જ્ઞાનદેવ ઉંમરમાં નાના હતા પણ જ્ઞાનમાં શ્રેષ્ઠ હતા એટલે પત્રની શરૂઆતમાં ન ચિરંજીવ લખી શકે કે ન પૂજ્ય લખી શકે, તેવી મૂંઝવણમાં કોરો કાગળ મોકલ્યો. જ્ઞાનદેવે #પ ઓવીઓમાં આનો જવાબ આપ્યો. મરાઠીમાં ૬૫ના આંકડાને માટે પાસષ્ટ શબ્દ છે. વિનોબાજીએ ૬૫માંથી ૪૦ ઓવીઓ પસંદ કરીને “ચાંગદેવ ચાલીસી’ પોતાના માટે વર્ષ ૧૯૪માં તૈયાર કરી હતી. વિનોબાજી ચાંગદેવની ઉંમર ૧૧૪ હોવાની માને છે.\n૦ જ્ઞાનેશ્વરની ચોથી રચના છે ‘હરિપાઠ’. જન સામાન્ય માટેનો આ ૨૪ ભજનોનો સંગ્રહ છે. મહારાષ્ટ્રમાં લાખો લોકોને આ ભજનો કંઠસ્થ છે. એમ મનાય છે કે જ્ઞાનદવેવજીની પંઢરપુર તેમજ અન્ય પવિત્ર સ્થળોની યાત્રા દરમ્યાન આ રચનાઓ તૈયાર થઈ છે. યાત્રામાં જ્ઞાનેશ્વર વારકરી પંથમાં જોડાય છે. જ્ઞાનેશ્વરના નામે આશરે કુલ ૧૦૦૦ ભજન ગણાય છે. આમાં અન્યની કૃતિઓ પણ સમયકાળે જોડાઈ ગઈ હશે. મહારાષ્ટ્રમાં ભજનને અભંગ પણ કહેવામાં આવે છે.\nજ્ઞાનદેવ ચિંતનિકા – વિનોબાજીની ગીતાંજલિ\nઆ રચના સંત વિનોબાજીની છે. આગળ જણાવ્યું તે પ્રમાણે વિનોબાજીની છેલ્લી જેલયાત્રા પછી વર્ષ ૧૯૪૯-૪૭માં સમાધિવત્ અવસ્થામાં ‘જ્ઞાનદેવ ચિંતનિકા’ રચના તૈયાર થઈ હતી. જ્ઞાનદેવનાં ૧૦૦૦ ભજનમાંથી તેમને જે ભજનો જ્ઞાનદેવનાં લાગ્યાં તેમાંથી ૧૫૦ ભજનો પસંદ કરી જ્ઞાનદ્ેવ ચિંતનિકાનાં ભજનો તૈયાર કરવામાં આવ્યાં છે. આમાં ક્યાંક સીધો અનુવાદ છે, ક્યાંક ‘સ્વૈર સંચાર’ પણ છે.\nવિનોબાજી લખે છે, ભજન વાંચતાં જે ભાવ સ્ફર્યો તે ભાવને ભજનમાં મૂકવામાં આવ્યો છે. આને આપણે સ્વતંત્ર રચના પણ ગણી શકીએ. વિનોબાજી આગળ ઉપર લખે છે તે ખૂબ મહત્ત્વનું છે. લખે છે – જ્ઞાનદેવ સાથે જેટલો એકરૂપ થઈ શક્યો છું એટલો બીજા કોઈની સાથે નથી થયો, તેવી મારી સમજ છે. માટે જ્ઞાનદેવ ચિંતનિકાને કોઈ મારી રચના માને તો પણ કોઈ પ્રશ્ન નથી. વિનોબાજી કહે છે, મેં મારું જેટલું ચિંતન જ્ઞાનદેવનાં ભજનોમાં તેમજ ચિંતનિકા પાછળ ઠાલવ્યું છે તેટલું ગીતાઈ અને ગીતાઈ-કોશને બાદ કરતાં કોઈ પણ વિષયમાં ઠાલવ્યું નથી.\nજ્ઞાનેશ્વરે જે વાતો જ્ઞાનેશ્વરી તેમજ અમૃતાનુભવમાં નથી મૂકી તેવી કેટલીક અનુભૂતિઓ આ ભજનોમાં મૂકી છે. ઝીણવટથી જોતાં આમાં એક યોગશાસ્ત્ર છુપાયેલું છે. આનું જો અધ્યયન બરાબર ન કરાય તો કહી શકાય કે જ્ઞાનદદેવ અંગેનું આપનું અધ્યયન અધૂરું છે. બુદ્ધ, પતંજલિ, શ્રી અરવિંદ વગેરેની ધ્યાન-સાધનાની અલગ અલગ રીતો છે. વિનોબાજી કહે છે, સર્વોત્તમ ધ્યાનપ્રક્રિયા જ્ઞાનદેવ ચિંતનિકામાં મળશે.\nસાધકના ધ્યાનમાં ત્રણ પ્રકારની ભૂમિકાઓ હોય છે (૧) નિર્ગુણ નિરાકાર (૨) સગુણ નિરાકાર (૩) સગુણ સાકાર. જ્ઞાનદેવનાં ભજનોમાં આ ત્રણે – ત્રૈત અને દ્વેત બધું પીગળી જાય છે. જ્ઞાનદેવના અનુભવની તો આ વિશેષતા છે. વિનોબાજી કહે છે –\nयह चिन्तनिका मैंने लिखी यह कहना व्यर्थ ही है. जब मैं नहीं था तब वह लिखी गयी है. मैं होता तो आज के रुप में वह लिखी ही नहीं जाती. इस लिए मेरी नहीं ऐसी वह आज भी मुझे बार बार पढ़ने की इच्छा होती है.\nમૂળ મરાઠી ચિંતનિકાનો હિંદી, ગુજરાતી, અસમિયા, કન્નડ, સંસ્કૃત આદિ ભાષાઓમાં અનુવાદ થઈ ચૂક્યો છે. ગુજરાતી અનુવાદ કાન્તાબહેન – હરવિલાસ બહેનો (હરિશ્રંદ્રએ વર્ષ ૧૯૬૩માં કર્યો હતો, જે યજ્ઞ પ્રકાશને છાપ્યો હતો. અત્યાર સુધીમાં આશરે ૧૨ થી ૧૩૦૦૦ નકલો લોકોમાં પહોંચી છે. યજ્ઞ પ્રકાશન વડોદરા-૧નો સંપર્ક કરી રૂ.૮૦માં તે પ્રાપ્ત કરી શકાય છે.\nભાવનગર-સ્થિત શ્રી પિનાકીનભાઈ મકવાણાએ વર્ષ ૧૯૯૫માં વિનોબા શતાબ્દી નિમિત્તે યજ્ઞ પ્રકાશનના પુસ્તક જ્ઞાનદેવ ચિંતનિકાનાં ભજનોનું અનુષ્ટુપ અને ઉપજાતિ છંદોમાં રૂપાંતર કરીને પુસ્તક ‘જ્ઞાનદેવ ચિંતનિકા પદાવલિ’ તૈયાર કર્યું હતું. વર્ષ ૨૦૨૦માં ફરી તેને મઠાર્યું છે. પિનાર્કીન- ભાઈનો સંપર્ક મો. ૭૫૭૫૦૬૦૬૫૨ પર કરી શકાય છે.\nવિનોબાજીએ ૧૫૦ ભજનોને ત્રણ વિભાગમાં વહેંચ્યા છે. (૧) સાધના (૨) ભક્તિ (૩) દર્શન. વિનોબાજી જ્ઞાનદેવ ચિંતનિકાને બ્રહ્મ-વિદ્યાનું અતિ ઉત્તમ પુસ્તક માને છે. સમગ્ર પુસ્તકનો રસાસ્વાદ કરાવવાનો આ લેખમાં હેતુ નથી પરંતુ કેટલાંક મોતી બિંદૃઓ પર નજર નાંખીશું.\nચિંતનિકાનાં અણમોલ મોતી\nનરદેહ નામનું અણમોલ રત્ન બ્રહ્મબીજ છે.\nસવેળા જાગી મુકામે પહોંચી પ્રભુદર્શન કરો.\nબ્રહ્મદર્શન પામવા સતત સાધના કરો. કેવળ શાબ્દિક જ્ઞાન નહીં ચાલે.\nઆપણા અંતરાત્મામાં રહેલા શ્રી હરિ જીવનાધાર છે, તેનું ચિંતન કરો.\nપ્રાણીમાત્રની પ્રેમપૂર્વક સેવા કરો. નિર્જીવ મૂર્તિનાં દર્શન માટેતીર્થયાત્રા ટાળો.\nભક્તિ વિના તીર્થ, વ્રત, નિયમ વગેરે ઉપાધિરૂપ છે.\nજ્ઞાની પુરુષોના જીવનમાં બહાર અખંડ પ્રવૃત્તિ ચાલતી હોય છતાં અંતરમાં અખંડ નિવૃત્તિ હોય છે.\nશ્રદ્ધા વિના ભક્તિ નહીં અને ભક્તિ વિના મુક્તિ નહીં.\nમન એકાગ્ર કર, વન ખંખોળ મા, ઈશ્વર તો તારી પાસે જ છે.\nસંન્યાસી નિત્ય સમાજમાં હોવા છતાં એકાંત માણતો હોય છે.\nચિત્તની સંગત છોડી, અજ્ઞાનનો સંપર્ક છોડ્યો. “सोडहम ‘નું અભિમાન પણ છોડ્યું. અંદર-બહાર ઈશ્વર જ બાકી રહ્યો એટલે છોડવાની કલ્પના પણ છોડ.\nઆકાશ કરતાં યે હરિનામ વ્યાપક છે.\nવેદો, શાસ્ત્રો, પુરાણોનો સાર છે – ઈશ્વરદર્શન.\nઈશ્વરપ્રાપ્તિના સર્વ માર્ગોમાં નામસ્મરણનો માર્ગ અત્યંત સરળ અને અચૂક છે.\nચીતરેલો સૂર્ય પ્રકાશ દઈ શકતો નથી. વૈરાગ્યશૂન્ય સંન્યાસ કૅ અનુભવ-શૂન્ય બ્રહ્મજ્ઞાનની એ જ દશા છે.\nઈશ્વર એક જ છે પણ ઉપાસક એની બહુવિધ રીતે ઉપાસના કરે છે.\nઈશ્વરને માપવો એ આકાશને ગલેફ ચઢાવવા બરાબર છે.\nઈશ્વરની વ્યાખ્યા કરવા જેટલી બુદ્ધિ દોડાવીએ તેટલો તેટલો તે વધારે જ આગળ દોડે છે. છાયા પછવાડે દોડવા જેવો ઘાટ થાય છે.\nબીજ પહેલું કે ફળ પહેલું ? જગતની રચના કેવી રીતે થઈ? કાર્ય-કારણનો સંબંધ કયા પ્રકારનો ? આવા પ્રશ્નોનો નિકાલ કદીયે આવવાનો નથી. આધ્યાત્મિક સિદ્ધાંત પ્રત્યક્ષ અનુભવ પર આધારિત હોય છે.\nદીવા-તારલા અને ચંદ્ર ભેગા થાય તો પણ દિવસ ન થઈ શકે, તે તો સૂરજથી થાય. અન્ય સાધનો અને ઈશ્વર-ભક્તિ વચ્ચે આવો જ સંબંધ છે.\nભ્રમર ફૂલ તરફ ખેંચાય છે, તરસ્યો પાણી માટે ટળવળે છે, તેવું ઈશ્વરનું આકર્ષણ પ્રતીત થવું જોઈએ. ઈશ્વરનો ચટકો લાગવો જોઈએ.\nઈશ્વરનાં એક ક્ષણમાં વીજળી માફક દર્શન અને એમ જ તે અલોપ થાય છે. પછી દીર્ઘકાળ પર્યન્ત ફરી દર્શન થતાં જ નથી.\nનિર્ગણનો ખાટલો પાથર્યો છે. એના પર સગુણની શૈયા સજી છે. એ શૈયા પર સાકાર મૂર્તિ પોઢી છે. આવું આ વિશ્વનું સ્વરૂપ છે.\nજાગૃતિમાં ક્યાંક પગલાંનો અવાજ સાંભળું છું. થાય છે, આંગણમાં કોણ બોલ્યું ? જોવા જાઉં છું તો આંગણનું થાય છે વૃંદાવન, અને માણસનો થાય છે શ્રીકૃષ્ણ !\nતમારાં ચરણ મેં જોયાં. મારું મન શાંત થયું.\nઈશ્વર ન તો દૂર છે, ન નજીક. એને બાહ્ય જગતમાં ખોળવો એ જ ભૂલભરેલું છે.\nહું ઈશ્વરને જાણવા ગઈ તો જાણવાનું બાજુએ જ રહ્યું, પણ મારું જ અસ્તિત્વ નહીંવત્ થયું.\nજ્ઞાનદ્વેવ ચિંતનિકાનાં ૧૮૭ પાનાં વાંચન મનન અને નિધિધ્યાસન કરવા જેવાં છે. વિનોબા જેવા સંત તેનું વારંવાર દર્શન-પઠન કરતા હતા. આપણે પણ તેમાંથી પ્રેરણા લેવી જોઈએ. હવે લેખમાળાના આગળના ભાગ-૧૩માં ગાંધીજીના બલિદાન – ૧૯૪૮ જાન્યુઆરી ૩૦ – પછીના વિનોબાના જીવન અંગે જોઈશું.


તમારા બ્લૉગની ક્લિક્સ કેવી રીતે વધારશો? – FunNgyan.com\nક્લિક્સ વિશે બ્લૉગ જગતમાં ગેરસમજ ચાલે છે (અથવા તો ચલાવવામાં આવે છે) કે ક્લિક્સ એટલે વાચક સંખ્યા. ખરેખર એવું નથી. બ્લૉગ પર વર્ડપ્રેસના વિજેટ વડે કે કોઇ અન્ય સાઈટ વડે દર્શાવાતા ‘કાઉન્ટર’એ તમારા બ્લૉગને મળેલી ક્લિક્સ દર્શાવે છે, નહીં કે વાચકની સંખ્યા. દા.ત. એક વાચક મારા બ્લૉગ પર આવી અલગ અલગ ૧૦ પોસ્ટ કે પાના પર ક્લિક કરે (અહીં ફરી, વાંચે એવી ગેરસમજ ન કરતા, પ્લીઝ!) એટલે મારા બ્લૉગની ક્લિક્સ ૧૦થી વધી જાય.\nઆ વાચકોની સંખ્યા(!) એટલે કે હિટ્સ અથવા ક્લિક્સ બહુ જ ભ્રામક સંખ્યા છે. કોઇ બ્લૉગને લાખ ક્લિક્સ મળે એટલે આપણે એમ સમજીએ કે એ બ્લોગ બહુ વંચાતો હશે, પણ ખરેખર એવું હોય એવું જરૂરી નથી. સૌ પ્રથમ આપણે જાણ્યું કે ક્લિક્સની સંખ્યાને વાંચવા સાથે કંઈ લેવાદેવા નથી. બીજું ચોક્ક્સ ક્લિક્સની સંખ્યા કેટલા સમયમાં મળી એ પણ જાણવું જરૂરી છે. ક્લિક્સની સંખ્યા બ્લૉગરને પ્રોત્સાહિત કરે છે પણ બ્લૉગ કેટલો વંચાયો તેનું પ્રમાણ દર્શવતી નથી. બે બ્લોગ કે વેબસાઈટ વચ્ચે સરખામણી કરવી હોય તો પ્રામાણિત માધ્યમ કયું તે જોઈએ તે પહેલા ક્લિક્સ કેવી રીતે વધારવી તે જાણી લઈએ…\nઆમ તો આ નકારાત્મક ટિપ છે અને અહીં આપવી ન જોઈએ પણ ક્લિક્સની સંખ્યા કેટલી ભ્રામક છે તે સમજવા માટે જરૂરી છે. ઉપરાંત ક્યારેક કોઈ નબળું બાળક ઈન્ક્યુબેટરની ‘હિટ’માં રાખવાથી જીવી જતું હોય છે, તેવી જ રીતે, નવા-સવા બ્લૉગને થોડી વધારે ‘હિટ્સ’ મળવાથી થોડો ઉપર આવે, જાણીતો થાય એવી ભાવના સાથે રજુ કરું છું:\nક્લિક્સની સંખ્યા વધારવા માટે બેઠા બેઠા ક્લિક્સ કર્યા કરો અથવા ફાયરફોક્સ બ્રાઉઝર વાપરતા હો તો રીલોડ એવરી પ્લગઈન ઈન્સ્ટોલ કરી લો. (ફાયરફોક્સનું લેટેસ્ટ (૪) વર્જન હશે તો તેમાં તે પહેલેથી આવે છે) આટલું કર્યા પછી ફાયરફોક્સમાં Control T વડે પાંચેક ‘ટેબ્સ’ ખોલો. દરેક ‘ટેબ’માં જે પાના કે પોસ્ટની ક્લિક્સ વધારવી છે તેનું યુઆરએલ (લિન્ક) લખી તે પાનું ખોલો. આટલું કર્યા પછી નીચે પ્રમાણેનું ચિત્ર દેખાશે:\n૧) હવે દરેક ‘ટેબ’ પર ‘રાઈટ ક્લિક’ કરો એટલે એક મેનુ ખુલશે\n૨) જેમાં ‘રીલોડ એવરી’ પર ક્લિક કરો એટલે બીજું મેનુ ખુલશે\n૩) તેમાં ‘એનેબલ’ પર ક્લિક કરો. એનેબલની નીચે કેટલા સમય પછી પાનું રીલોડ કરવાનું છે તે સમય પણ નક્કી કરી શકો. હાલ એક મિનિટનો સમય રાખવામાં આવ્યો છે તે ચિત્રમાં જોઈ શકાય છે.\nઆવું સેટિંગ પાંચે પાંચ ‘ટેબ’ પર કરી અડધા કલાક માટે રાખી મુકો. (એક ‘ટેબ’ વડે પણ આ કામ થઈ શકે પણ પાંચ ‘ટેબ’ ખોલ્યા હોય એટલે પાંચ ગણી ઝડપ વધી જાય એટલું જ.) આમ અડધા કલાકમાં જે તે બ્લોગ/પોસ્ટને ૩૦x૫ એટલે કે ૧૫૦ ક્લિક્સ વધી જશે!\nનોંધ: તમારા પોતાના બ્લૉગની ક્લિકસ વધારવા માટે તમે પોતે કંટ્રોલ પેનલમાંથી લોગઆઉટ થવું જરૂરી છે. ચબરાક (સ્માર્ટ, ધેટ ઈઝ) વર્ડપ્રેસ પોતાના બ્લૉગ પર પોતે કરેલી ક્લિક્સ ગણતરીમાં લેતું નથી!\nઆ પ્લગઈનનો ઉપયોગ તમે ક્રિકેટનો સ્કોર કે એસ.એસ.સી.નું પરિણામ જાણવા માટે પણ કરી શકો જેથી તમને વારંવાર પેજ રીફ્રેશ ન કરવું પડે. ચોક્ક્સ સમયે પેજ આપમેળે રીફ્રેશ થાય અને નવો સ્કોર કે પરિણામ મૂકાય એટલે તરત જાણવા મળે.\nતો હવે, તમારો પ્રશ્ન એ હશે કે ક્લિક્સની સંખ્યા પ્રમાણભૂત સાધન નથી તો પછી પ્રમાણભૂત સાધન કયું? જ: એલિઝા\nતમને એલિઝા વિશે ખબર ન હોય એવું બને પણ એલિઝાને તમારી ખબર હશે અને તમારા બ્લૉગ/વેબસાઈટનું રેન્ક પણ દર્શાવશે! એલિઝા ક્લિક્સ ઉપરાંત સર્ચ એન્જિન અને વાચક જે તે પાના પર કેટલો સમય રોકાયો તે વિગતોનું પૃથ્થકરણ કરીને રેન્કિંગ નક્કી કરે છે. એલિઝા વિશે આગળ ઉપર લખી ગયો છું: ગૂગલ નંબર ૧ છે તો મારો નંબર કેટલામો છે?\nફનએનગ્યાન.કોમનું એલિઝા રેંકિંગ જમણી તરફ વિજેટમાં દર્શાવાઈ રહ્યું છે…\nPosted by વિનય ખત્રી at 7:00 am\tTagged with: એલિઝા, ક્લિક્સ, ફાયરફોક્સ, રીલોડ એવરી, વાચક સંખ્યા\n11 Responses to “તમારા બ્લૉગની ક્લિક્સ કેવી રીતે વધારશો?”\nઆપનો આ લેખ ઘણા બ્લોગર્સની આંખો ખોલી નાખશે. અભિનંદન. એલિઝા રેન્કની માહિતી બદલ આભાર.\nvery nice…આશા છે કે હવે ૧ લાખ વાંચકોએ બ્લોગની મુલાકાત લીધી ના દાવા કરનારાઓની આંખ ખુલશે….\nખુબ જ સરસ માહિતી.\nAlexa.com વિષે આજે જ ખબર પડી.\nઆભાર વિનય ભાઈ.\nઆખિર આપને ઢોલ કા પોલ ખોલ દિયા.\nવધું શું કહી શકીએં.ઈમાનદારી કોઈક મતા છે. લેખક -કવિ પણ ન અપનાવે તો ખોખરા બ્લોગરિયાથી શી આશા રાખી રાખી શકાય ?\nસહમત થવા જેવી વાત છે.\nExcellent .. information. Thanksalot for this explanation… so many times I kept on thinking what was actually going around… Actually the quality work and comments received speaksalot lot about the blog……. that is what I think.\nબહુ સરસ, તમારા બ્લોગ પરથી હંમેશા કશુંક નવું શીખવા મળે છે. જો કે આ જાણવા માટે સારું છે, અપનાવવાની ઈચ્છા નથી થતી. પણ મારે આ એલિઝા અને અન્ય વિજેટ્સ મારા સાઈડબારમાં કેવી રીતે ઉમેરવા તે જાણવું છે, હું ખરેખર આ બાબતમાં અણઘડ છું. અને વર્ડપ્રેસ એના પોતાના જ વિજેટ્સ ઉમેરવા દે છે એવું લાગે છે. રસ્તો બતાવશો?\nNice tutorial vinaybhai.\nજો કે આ “ટકોરાપંથ”માં તો અમે શરૂઆતથી જ ન હતા ! (આભાર: યશવંતભાઇ અને તેનાં હટાક્ષો !)\nઆ કિમિયો તો સાવ જાણ બહાર હતો !! નહીંતો અમે પણ ટનાટન ટકોરા પાડી દેત !! (હવે તો શું ફાયદો !)\nએલિઝા વિશે પણ સૌ પ્રથમ જાણકારી આપના લેખ દ્વારા જ મળેલી, ત્યારથી ક્યારેક ત્યાં જઇ બ્લોગના પરફોર્મન્સને ચેક કરી ખુશ થવાની આદત રાખી છે. બહુ જ ઉપયોગી માહિતી બદલ આભાર.\nadd on install karya pachi tab par right click karya pachi “Reload Every” nu option nathi dekhatu…\nસરસ ટ્રિક ..મારા બ્લૉગ પર મૂલાકાતીઓ અને હિટ્‍સ બન્ને શબ્દપ્રયોગ કર્યો છે. 🙂\n‘નથી શકતો’ રદીફવાળી ગઝલો ચાર વર્ષ પૂર્ણ કરી પાંચમાં વર્ષમાં મંગળ પ્રવેશ


Posted on 7:54 pm September 27, 2021 Author Shah JinaComments Off on શરમજનક: આ દિગ્ગજ સેલિબ્રિટી ખેલાડી ભત્રીજીની સુંદરતા પર લટ્ટુ થઈ ગયો અને બાયડીને છોડી, હવે ચોથા બાળકનો પિતા બનશે\nઆ દિગ્ગજ સેલિબ્રિટીએ ભત્રીજી સાથે ન કરવાનું કામ કર્યું, સમગ્ર ઘટના જાણીને કહેશો ઘોર કળયુગ…\nબ્રાઝિલના ફૂટબોલર સ્ટાર હલ્કની ભત્રીજી તેના ચોથા બાળકની માતા બનવાની છે. 35 વર્ષિય કૈમિલા એંજેલો હલ્કની એક્સ વાઇફની ભત્રીજી છે, આમ છત્તાં પણ બંને લાંબા સમયથી રિલેશનમાં છે. ફૂટબોલર સ્ટારે તેની ભત્રીજીના પ્રેગ્નેટ હોવાની ઘોષણા સોશિયલ મીડિયા પર કરી છે. ધ સનના રીપોર્ટ અનુસાર બ્રાઝિલિયાઇ સ્ટ્રાઇકર હલ્ક તેની એક્સ વાઇફ ઇરાન એંજેલોની ભત્રીજી સાથે વર્ષ 2019થી રિલેશનમાં છે.\nછેલ્લા વર્ષે તેણે ભત્રીજી સાથે ઘર વસાવવા માટે પત્ની સાથેના 12 વર્ષને સંબંધને ખત્મ કરી દીધો હતો. આ અજબ પ્રેમ માટે હલ્કની ઘણી આલોચના પણ થઇ હતી, પરંતુ તેને તેનાથી કોઇ ફરક પડ્યો નહિ. હલ્કે તેની ભત્રીજી સાથે માર્ચ 2020માં લગ્ન કરી લીધા હતા. પહેલી પત્નીથી હલ્કને ત્રણ બાળકો છે અને હવે તે ચોથા બાળકનો પિતા બનવા જઇ રહ્યો છે.\nહલ્કે તસવીર શેર કરી છે, જેમાં તે અલ્ટ્રાસાઉન્ડ સ્કેન બતાવી પોતાની ખુશીનો ઇઝહાર કરી રહ્યો છે. હલ્કે ડિસેમ્બર 2019માં પોતાના ભત્રીજી સાથેના સંબંધનો ખુલાસો કર્યો હતો. તેણે તેના પેરેન્ટ્સ અને કૈમિલાના ભાઇને બોલાવી આની જાણકારી આપી હતી. તેનું કહેવુ છે કે, તે કંઇ છૂપાવતા નથી.\nપોતાની ભત્રીજી સાથે પતિના અફેરના ખુલાસા પર ઇરાન એંજેલોને ઝાટકો લાગ્યો હતો. તેણે પ્રતિક્રિયા આપતા કહ્યુ હતુ કે, હલ્કે તેને જીવનનું સૌથી મોટુ દુખ આપ્યુ છે. જો કે, ફૂટબોલરે તેના માટે પત્નીને દોષી ગણાવી હતી. તેણે કહ્યુ કે, ઇરાન તેમની સાથે ખરાબ વ્યવહાર કરતી હતી.


કરન્સી ઓપશન્સ - Angel One\nવિવિધ ચલણોનું મૂલ્ય ઘણી પરિસ્થિતિઓ – આર્થિક વિકાસ, રાજકીય વિકાસ, મધ્યસ્થ બેંકની નીતિઓ અને અન્ય પરિસ્થિતિઓના આધારે પરસ્પર વધધટ ધરાવે છે. આ વધઘટની આયાતકારો અને નિકાસકારો બંનેને અસર થાય છે, તેમના ભાગ્યનો આધાર કંઈક હસ્તક કરન્સીના મૂલ્ય પર રહેલો છે.\nઆ અસ્થિરતાઓ સામે રક્ષણ આપવા માટે કરન્સી ઓપશન્સ અને ફ્યુચર્સ જેવા ડેરિવેટિવ્સનો ઉપયોગ કરવામાં આવે છે. ખરેખર તો ફક્ત આયાતકારો અને નિકાસકારો ઉપરાંત જેઓ આ કામકાજ સાથે જોડાયેલ હોય છે. સટ્ટોડીયાઓ પણ સક્રિય સહભાગી હોય છે, જે એક્સચેન્જ દરોને ચલણ મારફતે નફામાં ફેરવાની આશા રાખે છે.\nકરન્સી ઓપશન્સ એટલે શું\nકરન્સી ફ્લક્ચ્યુએશન સામે બે પદ્ધતિ હોય છે, અને તે ઓપશન્સ અને ફ્યુચર્સ દ્વારા થાય છે. એક ઓપશન્સ તમને ફ્યુચર્સમાં ચોક્કસ દરે ચોક્કસ કરન્સી ખરીદવાનો અધિકાર આપે છે, પરંતુ તે જવાબદારી નથી. માટે અહીં કોઈ પસંદગી છે: જો તમને મનપસંદ કિંમત મળે તો જ તમે તમારા કોન્ટ્રેક્ટનો ઉપયોગ કરી શકો છો. કરન્સી ફ્યુચર્સમાં, કોઈ પસંદગી નથી: તમારે યોગ્ય ઉપયોગ કરવો પડશે.\nચાલો ભારતમાં કરન્સી ઓપશન્સ કેવી રીતે કામ કરે છે તે જાણવા માટે એક ઉદાહરણનો ઉપયોગ કરીએ. માહિતી ટેકનોલોજી કંપની ફેનસાઇટેક (ફિક્ટિશસ નામ) ગ્રાહકો મોટાભાગે યુએસએમાં છે, અને તેની કમાણી યુએસ ડોલરમાં છે. ફેનસાઇટેક ટૂંક સમયમાં યુએસ ડોલર સામે વર્તમાન રૂપિયા 70 માંથી રૂપિયા60 વધારવાની અપેક્ષા રાખે છે. આનો અર્થ એ છે કે કંપનીએ યુએસ ડોલરથી ભારતમાં રૂપિયામાં તેની કમાણીને પરત કરવી પડશે. એક મજબૂત રૂપિયો તેની સામેઓછા પૈસામાં તબદિલ થશે. તેને ઑફસેટ કરવા માટે ફેનસાઇટેક કરન્સી ઓપશન્સ ખરીદવાનો નિર્ણય કરે છે જે તેને યોગ્ય બનાવે છે, પરંતુ તેજવાબદારી નથી, જે યુએસ ડોલર સામે રૂપિયા 70 (‘સ્ટ્રાઇક પ્રાઈઝ‘) વેચવા માટે છે. જો રૂપિયા 60 સુધી મજબૂત બનાવે છે, તો તે યુએસ ડોલરને તેના ઓપશન્સ દ્વારા રૂપિયા 70 પર વેચવાનો અધિકાર સાથે વ્યવહાર કરશે. તેથી તે રૂપિયાના મૂલ્યમાં વધારો તવા સામે તે સક્ષમ રહેશે, અને તેની આવક ઓછી અસર પામશે..\nચાલો કહીએ કે રૂપિયો, ડોલર સામે રૂપિયા 80 સુધી નબળા થાય છે. જો ફેનસાઇટેક રૂપિયા 70ની સ્ટ્રાઇક પ્રાઈઝ પર વેચવાના ઓપશન્સનો ઉપયોગ કરે છે, તો તેને દરેક ઓપશન્સ માટે રૂપિયા 10ના નુકસાન થશે. કારણ કે તે કોન્ટ્રેક્ટનો ઉપયોગ કરવા માટે કોઈ અર્થ નથી , તેથી તેમ કરવાનો અધિકાર ભૂલી જશે. તે કિસ્સામાં કંપનીને એકમાત્ર નુકસાન થશે કે તે કોન્ટ્રેક્ટમાં દાખલ થવા માટે ચૂકવેલ પ્રીમિયમ છે.\nઆ પ્રીમિયમ શું છે? સારી રીતે, કોઈપણ ડેરિવેટિવ કોન્ટ્રેક્ટમાં પ્રવેશ કરવા માટે તમારે કોન્ટ્રેક્ટના વિક્રેતા અથવા ‘રાઈટર્સ‘ને પ્રીમિયમ ચૂકવવો પડશે. આ સામાન્ય રીતે આંતરિક સંપત્તિનો એક ભાગ છે. પ્રીમિયમ વર્તમાન કરન્સી મૂલ્ય, કોન્ટ્રેક્ટ શરૂ થવાની તારીખ અને તેની સમાપ્તિ વચ્ચેની અવધિ જેવા ઘણા પરિબળો દ્વારા નક્કી કરવામાં આવે છે.\nકરન્સી ઓપશન્સના પ્રકારો\nબે પ્રકારના કરન્સી ઓપશન્સ છે – પુટ ઓપશન્સ અને કૉલ ઓપશન્સ . એક પુટ ઓપશન્સ તમને અધિકાર આપે છે પરંતુ ચોક્કસ તારીખે ચોક્કસ કિંમત પર કરન્સી વેચવાની જવાબદારી નથી. અહીં ફેનસાઇટેકનો ઉપયોગ કર્યો છે તે એક પુટ ઓપસન્સનું ઉદાહરણ છે. આ પ્રકારની કરન્સી ઓપશન્સ જેવી પરિસ્થિતિમાં શ્રેષ્ઠ રીતે કામ કરે છે જ્યાં તમે અન્ય કરન્સીના સંદર્ભમાં રૂપિયા જેવી કરન્સીનું મૂલ્ય મજબૂત બનાવવાની અપેક્ષા રાખો છો.\nઅન્ય પ્રકારનો કરન્સી ઓપશન્સ એ કૉલ ઓપશન્સ છે, જે તમને ચોક્કસ દરે કરન્સી ખરીદવાનો અધિકાર આપે છે. આ સંજોગોમાં જ્યારે તમે ડૉલર જેવી અન્ય કરન્સી સામે રૂપિયા નું મૂલ્ય નબળાઈ જોઈ શકો છો.\nકરન્સી ઓપશન્સમાં કેવી રીતે ટ્રેડ કરવું\nભારતમાં કરન્સી ફ્યુચર્સની શરૂઆત વર્ષ 2008માં પ્રથમ કરવામાં આવી હતી, ત્યારબાદ વર્ષ 2010માં ઓપશન્સ આપવામાં આવ્યો હતો. આજે, નેશનલ સ્ટૉક એક્સચેન્જ (NSE)ના ડેરિવેટિવ્સ સેગમેન્ટ ડેરિવેટિવ ઇન્સ્ટ્રુમેન્ટ્સ જેવા કે કરન્સી પેર, ક્રૉસ–કરન્સી ફ્યુચર્સ અને ત્રણ કરન્સી પેર પરના ઓપશન્સ પર કરન્સી ફ્યુચર્સ પર ટ્રેડિંગ સર્વિસ રજૂ કરે છે. તમે યુરો, પાઉન્ડ સ્ટર્લિંગ અને યુએસ ડોલર જેવી અન્ય કરન્સીઓ સામે ભારતીય રૂપિયા પર કરન્સી ઓપશન્સ ખરીદી શકો છો.\nતમે તમારા સ્ટૉકબ્રોકર દ્વારા અથવા તમારા ઑનલાઇન ટ્રેડિંગ પ્લેટફોર્મનો ઉપયોગ કરીને યુએસ ડોલર-ભારતીય રૂપિયાની જોડી પર કૉલ ખરીદી શકો છો અને ઓપશન્સ ખરીદી શકો છો. ઓપશન્સ યુરોપિયન છે, જેનો અર્થ એ છે કે તમે તેનો ઉપયોગ માત્ર એક્સપાઈરી ડેટ પર કરી શકો છો. જો કે, તમે બજારમાં ઓપશન્સ પરત કરાવવાના ઓપશન્સને વેચીને ટ્રાન્ઝૅક્શનને સ્ક્વેર ઑફ કરી શકો છો. ખરીદી અને વેચાણ માટે ચૂકવેલ પ્રીમિયમ વચ્ચેનો તફાવત તમારું ચોખ્ખી નુકસાન અથવા લાભ હશે.\nકરન્સી ઓપશન્સ ઘણા ઓછા કદનું હોઈ શકે છે,યુએસ ડોલર 1,000 માં જેથી રિટેલ રોકાણકારો ટ્રેડિંગમાં ભાગ લેવાનું સરળ રહે. આપણે અગાઉ ઉલ્લેખ કર્યો છે તે પ્રમાણે ટ્રેડ કરવા માટે તમારે બ્રોકરને પ્રીમિયમ ચૂકવવું પડશે, જે પછી તેને એક્સચેન્જ પર મંજૂર કરવામાં આવે છે, જે પછી ઓપશન્સ અથવા રાઈટર્સના વિક્રેતાને પાસ કરવામાં આવે છે.\nપ્રીમિયમ ખૂબ ઓછું છે તેથી જે તમને નોંધપાત્ર પ્રમાણ સુધી લાભ લેવા અને મોટા વૉલ્યુમમાં વેપાર કરવાની મંજૂરી આપે છે. આ કારણથી તમે પ્રીમિયમના ગુણાંકમાં વેપાર કરી શકો છો. ઉદાહરણ તરીકે, જો તમારે3ટકાનું પ્રીમિયમ ચૂકવવું પડશે અને તમારે 1 કરોડ રૂપિયાના કોમોડિટી ઓપશન્સમાં કામકાજ કરો છો તો તમારે ફક્ત રૂપિયા.3લાખ ચૂકવવા પડશે. મોટી વૉલ્યુમ તમારા નફાની સંભાવનાઓને વધારશે.\nહવે તમે જાણો છો કે કરન્સી ઓપશન્સમાં કેવી રીતે ટ્રેડ કરવું, તમે આગળ વધી શકો છો અને તે કરી શકો છો. કરન્સી ફ્યુચર્સ પણ રિટેલ રોકાણકારોને વિનિમય દરોમાં ફેરફારોનો લાભ લેવાની તક આપે છે. ડાઉનસાઇડ મર્યાદિત છે કારણ કે તમે જે પ્રીમિયમ ચૂકવ્યું છે તે ખોવાય છે. જોકે, તમારે સમજવું જરૂરી છે કે કરન્સી માર્કેટ ખૂબ જ વધઘટ ધરાવે છે અને સમય મેળવવાનો સમય ખરાબ હોઈ શકે છે.


Posted on 9:27 am December 22, 2021 3:26 pm December 22, 2021 Author Shah JinaComments Off on દુઃખદ : દરવાજા પર ઊભેલી બે બહેનોનું અચાનક જ થઇ ગયું મૃત્યુ, જાણો\nમહારાષ્ટ્રના બીડમાંથી એક હૃદયદ્રાવક કિસ્સો સામે આવ્યો છે. જ્યાં ઘરના દરવાજે ઉભેલી બે સગી બહેનોને બેકાબૂ સ્કોર્પિયોએ ટક્કર મારી હતી. જેના કારણે બંનેનું દર્દનાક મોત થયું હતું. આ ઘટના બાદ ગ્રામજનોમાં ભારે રોષ પ્રવર્તી ઉઠ્યો છે. ઘટનાની જાણ થતા જ પોલિસ ઘટનાસ્થળે પહોંચી હતી અને કાર્યવાહી હાથ ધરી હતી. આ ભયાનક દુર્ઘટના બીડના જવલકા ગામમાં રવિવારે રાત્રે લગભગ 8.30 વાગ્યા આસપાસ બની હતી, જ્યાં બે બહેનો રોહિણી ગાડેકર કે જેની ઉંમર 22 વર્ષ છે તે અને મોહિની ગાડેકર કે જેની ઉંમર 26 વર્ષ છે તે બંને જમ્યા બાદ તેમના દરવાજા પાસે ઊભા હતા.\nઆ દરમિયાન સામેથી પુરપાટ ઝડપે આવતી એક કારે તે બંનેને ટક્કર મારી હતી. બંને લોહીથી લથપથ હાલતમાં ગેટ પર પડ્યા હતા અને થોડી જ વારમાં બંનેના મોત નિપજ્યા હતા. પરિવાર અને સ્થાનિક લોકોએ બંને બહેનોને હોસ્પિટલ સારવાર હેઠળ ખસેડ્યા હતા પરંતુ ત્યાં હાજર ડોક્ટરોએ બંનેને મૃત જાહેર કર્યા હતા. આ ઘટના સમગ્ર પરિવાર માટે ખૂબ જ દુઃખદ છે. દીકરીઓની તસવીર જોઈને માતા-પિતા રડી રહ્યા છે. આ સાથે જ ટક્કર મારનાર સામે ગ્રામજનોમાં ભારે રોષ જોવા મળી રહ્યો છે.\nજણાવી દઈએ કે નાની બહેન રોહિણી નર્સિંગનો કોર્સ કરતી હતી જ્યારે મોટી બહેન મોહિની એક પ્રાઈવેટ કંપનીમાં નોકરી કરતી હતી. ઉલ્લેખનીય છે કે સ્કોર્પિયો ચાલકે બંને બહેનોને ટક્કર મારવાની સાથે ગામના એક બાઇક સવારને કચડી નાખ્યો હતો. જેમાં તે પણ ગંભીર રીતે ઘાયલ થયો હતો. યુવકને માથા અને પેટના ભાગે ઈજાઓ થઈ છે. કહેવાય છે કે યુવક તેના ચાર મિત્રો સાથે બર્થડે સેલિબ્રેટ કર્યા બાદ બાઇક સાથે રોડ કિનારે ઊભો હતો ત્યારે એસયુવીએ તેમને ટક્કર મારી હતી.


વોર્ડ નં. ૨ના ભાજપ આગેવાન અને ખજાનચી ગુલાબસિંહ જાડેજાનો આજે જન્મદિવસ\nહનુમાન મઢી-અલ્કાપુરી વિસ્તારના જાગૃત પ્રહરીઃ અલકેશ્વર મહાદેવના પરમ ભકત-સેવક\nરાજકોટ તા.૧૦: રૈયા રોડ હનુમાન મઢી પાસે અલ્કાપુરી-૧માં રહેતાં અને વોર્ડ નં. ૨ના ભાજપ આગેવાન તથા આ વોર્ડના ખજાનચી ગુલાબસિંહ મંગળસિંહ જાડેજાનો આજે જન્મદિવસ છે. સફળ જીવનના ૪૭ વર્ષ તેમણે પુર્ણ કર્યા છે. વર્ષોથી ભાજપ સાથે જોડાયેલા ગુલાબસિંહ જાડેજા આ વિસ્તારના જાગતા પ્રહરી છે. લોકોના કોઇપણ પ્રશ્નોમાં તેઓ સતત આગળ રહે છે. અલકેશ્વર મહાદેવ મંદિરે પણ સેવા આપે છે. તેમને (મો.૯૮૨૫૩ ૮૧૨૮૬) ઉપર સતત અભિનંદન મળી રહ્યા છે.


Posted on 4:13 pm September 18, 2021 4:20 pm September 18, 2021 Author Niraj PatelComments Off on જાણો કેવી રીતે એક ગરીબ ઘરના છોકરાએ ઉભી કરી નાખી અરબોનું ટર્નઓવર કરતી HCL કંપની, કહાની છે ખુબ જ પ્રેરણા દાયક\nસફળતાની ઘણી કહાનીઓ આપણી આસપાસ પડેલી છે. પરંતુ દેશના ઉદ્યોગપતિઓની કહાનીઓ આપણે જોઈએ ત્યારે આપણને પણ તેમાંથી ઘણી જ પ્રેરણા મળતી હોય છે. એ પછી ધીરુભાઈ અંબાણીની હોય કે પછી રતન ટાટાની. આજે અમે તમને એવા જ એક ખ્યાતનામ ઉદ્યોગપતિની કહાની જણાવીશું જેમાંથી તમને પણ ઘણી જ પ્રેરણા મળશે.\nઆજે આપણે વાત કરીશું HCLના ફાઉન્ડર શિવ નાડરની. જે કહે છે કે, “જો તમે તમારી મહત્વકાંક્ષાને લઈને શાંતિથી કામ કરી રહ્યા છો તો તમે તમારા મકસદને લઈને આત્મવિશ્વાસથી ભરાઈ જશો.” 14 જુલાઈ 1945ના રોજ તામિલનાડુના એક ગામની અંદર જન્મેલા શિવ નાડરનું જીવન ખુબ જ સંઘર્ષમય છે.\nતેમનો જન્મ કોઈ અમીર પરિવારમાં નહોતો થયો, તેમને તેમની કિસ્મત તેમની જાતે જ લખી છે અને આજે દુનિયામાં પોતાનું એક મોટું નામ બનાવ્યું છે. તેમનો શરૂઆતનો અભ્યાસ તામિલનાડુની જ ઘણી સ્કૂલોમાં થયો. પ્રિ યુનિવર્સીટી ડિગ્રી કરવા માટે તે અમેરિકન કોલજ મધુરાઇ ગયા. જેના બાદ કોયમ્બતૂરથી ઇલેક્ટ્રિકલ ઈજનેરની ડિગ્રી પીએસજી કોલેજ ઓફ ટેક્નોલોજીથી લીધી.\nમીડિયા રિપોર્ટ અનુસાર વર્ષ 1967માં તેમને વળચંદ ગ્રુપ કોલેજ ઓફ એન્જીન્યરીંગ, પુણેથી પોતાના કેરિયરની શરૂઆત કરી. ત્યારબાદ તેમને અહેસાસ થયો કે તે 10-12 કલાકની નોકરી કરવા માટે નથી બન્યા. તે કંઈક કરવા માંગતા હતા. 1975માં તેમને MicroComp Limited નામનું એક વેન્ચર શરૂ કર્યું. જેમાં તેમના કેટલાક મિત્રોએ તેમનો સાથ આપ્યો. સૌથી પહેલા તેમની આ કંપની ભારતીય બજારની અંદર ટેલિડીઝીટલ કેલ્ક્યુલેટર વેચતી હતી.\nત્યારબાદ 1976માં તેમને એવો અહેસાસ થયો કે ભારતમાં કમ્પ્યુટર નથી. તો આ દરમિયાન આઇબીએમ પણ કોઈ રાજનીતિક મામલાના કારણે દેશ છોડીને જઈ રહ્યું હતું. સૌથી પહેલા તેમને 1.87 લાખ રૂપિયામાં HCLની સ્થાપના કરી.વર્ષ 1978માં તેમને એચસીએલનું પોતાનું પહેલું કમ્પ્યુટર બનાવ્યું. આ કમ્પ્યુટર તેમને આઇબીએમ અને એપલ કરતા પણ પહેલા બનાવ્યું. HCL 8C હતું. જેના પહેલા ભારતની અંદર આઇબીએમ 1401 વાપરવામાં આવતું હતું.\nવર્ષ 1979માં તેમને પોતાનો વ્યવસાય વિદેશોમાં ફેલાવવાનું શરૂ કર્યું અને સિંગાપુરમાં પણ તે પોતાની આઇટી સર્વિસ પહોંચાડવા લાગ્યા. ત્યાં તેમને ફાસ્ટ ઇસ્ટ કમ્પ્યુટર્સના નામથી એક સેટઅપ સેટ કર્યો. પહેલીવાર એચસીએલ કંપનીએ તે સમયે3કરોડનો બિઝનેસ કર્યો. આ નવા વેન્ચર દ્વારા દર વર્ષે 10 લાખ રૂપિયાના સેલનો વધારો પણ મળ્યો.\nશિવ નાડર ખુબ જ શાંત સ્વભાવના વ્યક્તિ છે. તે હંમેશા તેમના કર્મચારીઓને કામ કરવા માટે પ્રોત્સાહિત કરે છે. તેમને શિક્ષાને પોતાના જીવન કરતા પણ વધારે મહત્વ આપ્યું છે. 1996માં તેમને તેમના દિવંગત પિતાના શિવસુબ્રમનૈયા નાડર નામ ઉપર ચેન્નાઈમાં એસએસએન કોલેજ ઓફ ઇન્જીન્યરીંગની નામની કોલેજની સ્થાપના કરી.\n2008માં શિવ નાડરને આઇટી ક્ષેત્રમાં તેમના યોગદાન માટે પદ્મ ભૂષણ દ્વારા સન્માનિત કરવામાં આવ્યા હતા. 2011માં ફોર્બ્સ દ્વારા તેમને પરોપકાર કરવા વાળા 48માં વ્યક્તિના રૂપમાં શામેલ પણ કરવામાં આવ્યા. તે સામાજિક કલ્યાણ માટે અત્યાર સુધી 1 અરબ ડોલરથી પણ વધારેનું ડોનેશન કરી ચુક્યા છે. 2017માં ઇન્ડિયા ટુડે પત્રિકાએ તેમને ભારતના 16માં પ્રભાવશાળી લોકોમાં સ્થાન આપ્યું.\n4:44 pm October 16, 2021 Patel Meet Comments Off on પુલમાં ન્હાતી વખતે મોહમ્મદ શમીની પત્નીએ આપ્યા જોરદાર પોઝ, તસવીરો શેર કરી ઈન્ટરનેટનો વધાર્યો પારો…


તમારી બેજાન ત્વચા માટે ઉપયોગ કરો આ કેમિકલ વગરના સ્ક્રબ જે ઘરે જ5મીનીટમાં બની જશે, એ પણ6ફ્લેવરમાં. - Gujaratidayro\n🧖♀ બેજાન ત્વચાથી પરેશાન છો તો ઘરે જ બનાવો સ્ક્રબ અને મેળવો નીખરી ત્વચા…..🧖♀\n💁 મિત્રો આજ કાલ ચહેરાને ખીલેલો રાખવા સ્ત્રીઓ ઘણી બધી પ્રોડક્ટ્સનો ઉપયોગ કરતી હોય છે. ચહેરા પર નીખાર લાવવા મોંઘી પ્રોડક્ટ્સ અને બ્યુટી ટ્રીટમેન્ટનો ઉપયોગ કરતી હોય છે. પરંતુ મિત્રો તમે ઘરે જ સ્ક્રબ બનાવી તેનો ઉપયોગ કરી તમારા ચહેરાને ખીલવી શકો છો. કઈ રીતે તે જાણો આ લેખ દ્વારા.\n🌱 ગ્રીન ટી સ્ક્રબ 🌱\n🌱 ગ્રીન ટી ત્વચા ચમકતી રાખવામાં મદદ કરે છે.\nગ્રીન ટી સ્ક્રબ બનાવવા માટે એક ચમચી ગ્રીન ટી પાંદડા,2ચમચી બ્રાઉન શુગર અને એક ચમચી મલાઈ જોઇશે.\nચાની પત્તીને થોડા પાણીમાં ઉકાળો જ્યારે તે રંગ છોડવા લાગે છે ત્યારે તેને ગેસ પરથી ઉતારી લો. હવે એક વાસણમાં બે ચમચી તે પાણી નાખો અને તેમાં બે ચમચી બ્રાઉન શુગર નાખો. અને એક ચમચી મલાઈ નાખી તેને બરાબર મિકસ કરીને મિશ્રણ બનાવી લો. હવે તેને ચહેરા પર ગોળ ઘુમાવતા ઘુમાવતા લગાવી સ્ક્રબ કરો. ત્યાર બાદ મિશ્રણ જ્યારે સુકાઈ જાય ત્યારે ચહેરો ઠંડા પાણીથી ધોઈ લો.\n🍚 રવામાંથી બનતું સ્ક્રબ 🍚\n🍚 રવો એક સામાન્ય ઉત્પાદન છે જે તમને સરળતાથી મળી જશે. પરંતુ તેમને જાણીને આશ્વર્ય થશે કે ત્વચાની મૃત કોશિકાઓને દુર કરી ચહેરાને ચમકાવવામાં તે મદદ કરે છે.\nત્રણ ચમચી રવો લઇ તેમાં એક ચમચી દૂધ ઉમેરી તેને બરાબર હલાવીને મિક્સ કરી એક પેસ્ટ બનાવી લો અને હવે સ્ક્રબ કરો. ત્યાર બાદ તે સુકાય તેની રાહ જુવો. સુકાયા બાદ ચહેરાને ગરમ પાણીથી ધોઈ લો. તમને આ સ્ક્રબનું પરિણામ એક જ વારના પ્રયોગથી દેખાવાનું શરુ થઇ જશે.\n🥑 પપૈયાનું સ્ક્રબ 🥑\n🥑 પાકા પપૈયામાં બીટા હાઇડ્રોક્સિલ એસિડ હોય છે. તે ત્વચા પરથી તેલ અને ગંદકી સાફ કરે છે અને ચહેરાનું તેજ વધારે છે.\nએક નાનું પાકેલું પપૈયું લો તેના નાના ટુકડા કરી લો. તેમાં એક ચમચી ચંદન પાવડર ઉમેરો. ત્યાર બાદ તેમાં એક ચમચી મધ ઉમેરો. આ બધું બરાબર મિક્સ કરી લો હવે તે પેસ્ટને તમારા ચહેરા અને ગળા પર લગાવો. 20 મિનીટ સુધી રહેવા દો ત્યાર બાદ ચહેરો થાડા પાણીથી સાફ કરી લો.\n🍋 લીંબુનું સ્ક્રબ 🍋\n🍋 લીંબુનું સ્ક્રબ એવી વસ્તુ છે કે જે દરેક લોકોના ઘરમાં હોય જ છે. લીંબુમાં રહેલ citric એસિડ ચહેરાને લાઈટન કરે છે.\nએક ચમચી લીંબુના રસમાં એક ચમચી મધ અને અડધી ચમચી ખાંડ ઉમેરો. આ સ્ક્રબને બરાબર મિક્સ કરી ચહેરા પર લગાવી મસાજ કરો. મસાજ કરવાથી ખાંડ ધીમે ધીમે ઓગળવા લાગશે. ખાંડ ઓગળી જાય ત્યાર બાદ ૩ થી4મિનીટ બાદ ચહેરો ઠંડા પાણીથી ધોઈ લો. આ સ્ક્રબથી કાળા ડાઘ પણ દુર થાય છે. અને ચહેરો ગોરો બને છે. આ સ્ક્રબ સૌથી સરળતાથી બનતું સ્ક્રબ છે.\n🍌 કેળાનું સ્ક્રબ 🍌\n🍌 કેળાથી ચહેરાની ડ્રાઈનેસ દુર થાય છે. જે ચહેરાને મોઈચ્ચરાઈઝ કરે છે.\nસ્ક્રબ બનાવવા માટે2ચમચી દૂધ અને બે ચમચી ઓટ્સ ઉમેરો. તેમાં એક ચમચી મધ પણ ઉમેરો. બધાને મિક્સ કરી એક પેસ્ટ બનાવો. તેને ચહેરા પર લગાવી મસાજ કરો. દસ મિનીટ પછી ચહેરાને પાણીથી ધોઈ લો. ધીમે ધીમે મસાજ કરવાથી ચહેરાની ગંદકી અને ડેડ સ્કીન નીકળી જાય છે. જેની ત્વચા ખુબ જ સંવેદનશીલ હોય છે. તેના માટે આ સ્ક્રબ સર્વોતમ છે. આ સ્ક્રબને લગાવવાથી કોઈ પણ નુંકશાન કે એલર્જી નથી થતી.\n🍉 તરબૂચનું સ્ક્રબ 🍉\n🍉 ગરમીમાં મળતું તરબૂચ મિનરલ્સથી ભરપુર હોય છે. તે ગરમીમાં પાણીની ઉણપ દુર કરે છે. ગરમીમાં ચહેરો ખુબ જ ફિક્કો થઇ જતો હોય છે. તેવામાં તરબૂચનું સ્ક્રબ ચહેરાને નવી તાજગી આપે છે.\nએક કપ તરબૂચનું જ્યુસ લો તેમાં બે ચમચી ચણાનો લોટ ઉમેરો. તે મિશ્રણને ચહેરા પર લગાવી મસાજ કરો.2થી ૩ મિનીટ બાદ ચહેરો પાણીથી સાફ કરી લો. આ સ્ક્રબ લગાવ્યા બાદ ચહેરાની રંગત વધી જશે અને બેજાન ત્વચા નહિ દેખાય.\n👩⚕ સ્ક્રબ કરતી વખતે આ વાતનું ધ્યાન રાખવું :\nએક અઠવાડિયામાં બે થી વધારે વખત સ્ક્રબ ન કરવું.\n2. સ્ક્રબ કરતા પહેલા તમારા ચહેરાને પાણીથી બરાબર સાફ કરી લેવો.\n3. ચહેરાને સ્ક્રબ કે મસાજ ૩ થી4મિનીટથી વધારે ન કરવું.\n4. સ્ક્રબ કર્યા બાદ ચહેરા પર મોઈચ્ચરાઈઝર અવશ્ય લગાવવું.\n5. આ સ્ક્રબના ઉપયોગ બાદ તમને તફાવત અવશ્ય જોવા મળશે.\nCategories સ્વાસ્થ્ય Tags BODY MASSAGE, FACE TIPS, FACE TONE, good health, MAKE UP, SCRUB Post navigation


રિયા ચક્રવર્તીના જામીન અરજી ઉપર આવતીકાલે કોર્ટનો ચુકાદો આવશે\nરિયા ચક્રવર્તીએ ગુરૂવારની રાત પણ જેલમાં વિતાવવી પડશે : સુશાંતસિંહ રાજપૂતના મોત બાદ રિયા ચક્રવર્તીની સામે તપાસમાં ડ્રગ્સની લિંક સામે આવતા અભિનેત્રી પર શિકંજો કસાયો\nમુંબઈ,તા.૧૦ : સુશાંત સિંહ રાજપૂતના મોત મામલે ડ્રગ્સ લિંક બહાર આવ્યા બાદ નાર્કેટિક્સ કંટ્રોલ બ્યૂરોએ આ મામલે તપાસ શરૂ કરી હતી. નાર્કોટિક્સ કંટ્રોલ બ્યૂરોએ મંગળવારે ત્રણ દિવસની પૂછપરછ બાદ સુશાંતની ગર્લફ્રેન્ડ રિયા ચક્રવર્તીની ધરપકડ કરી હતી. જે બાદ તેને ૧૪ દિવસની જ્યૂડિશિયલ કસ્ટડીમાં મોકલી દેવાઈ હતી. ત્યારબાદ રિયાના વકીલે જામીન માટે અરજી કરી હતી. રિયા ચક્રવર્તીની જામીન અરજી પર મુંબઈની સ્પેશિયલ કોર્ટમાં સુનાવણી હાથ ધરવામાં આવી હતી. રિયાની જામીન અરજી પર સુનાવણી પૂરી થતા કોર્ટે ચુકાદો સુરક્ષિત રાખ્યો છે. રિયાની જામીન અરજી પર શુક્રવારે ચુકાદો સંભળાવવામાં આવશે. રિયા ઉપરાંત આ કેસના અન્ય આરોપીઓ અને કથિત ડ્રગ પેડલર્સ બાસિત પરિહાર અને ઝૈદ વિલાત્રાની જામીન અરજી પર પણ શુક્રવારે એટલે કે આવતીકાલે ચુકાદો સંભળાવવામાં આવશે. ઉલ્લેખનીય છે કે, ૪ સપ્ટેમ્બરે શોવિક ચક્રવર્તીની ધરપકડ કરવામાં આવી હતી.\nજ્યારે રિયા ચક્રવર્તીની ૮ સપ્ટેમ્બરે સાંજે ધરપકડ કરાઈ હતી. જે બાદ મેજિસ્ટ્રેટ કોર્ટે રિયાની જામીન અરજી ફગાવી હતી અને તેને ૧૪ દિવસની જ્યૂડિશિયલ કસ્ટડીમાં મોકલી આપી હતી. રિયાની ધરપકડ બાદ તેને મેડિકલ ચેકઅપ માટે લઈ જવાઈ હતી અને કોવિડ ટેસ્ટ કરવામાં આવ્યો હતો. જે બાદ તેણે એનસીબીની કસ્ટડીમાં મંગળવારની રાત વિતાવી હતી અને બુધવારે સવારે ભાયખલા જેલમાં મોકલાઈ હતી. રિયા ચક્રવર્તીએ પોતાની જામીન અરજીમાં ઉલ્લેખ કર્યો હતો, *નાર્કોટિક્સ કંટ્રોલ બ્યૂરોએ સામાન્ય તથ્યોને તોડી-મરોડીને ખોટો વૃત્તાંત રજૂ કર્યો. જેમાં રિયા ડ્રગ્સ માટે રૂપિયા આપતી હતી તેવું દર્શાવ્યું છે. રિયા સુશાંત સિંહ રાજપૂત સાથેની રિલેશનશીપમાં હતી તે સિવાયના સમયગાળામાં તેણે ડ્રગ્સ રાખ્યા હોય કે ખરીદ્યા હોય તેવા કોઈ આરોપ નથી.* મીડિયા રિપોર્ટ મુજબ, રિયાએ જામીન અરજીમાં એવો પણ ઉલ્લેખ કર્યો છે કે, પૂછપરછ દરમિયાન એનસીબીએ રિયા પાસે જબરદસ્તી કબૂલાત કરાવી હતી.\nએક્ટ્રેસે એવો પણ દાવો કર્યો છે કે તેણે કોઈ ગુનો નથી કર્યો. તેની સામે ખોટો કેસ કરવામાં આવ્યો છે. ઉલ્લેખનીય છે કે, સુશાંત સિંહ રાજપૂત ૧૪ જૂનના રોજ બાંદ્રા સ્થિત ઘરેથી મૃત હાલતમાં મળ્યો હતો. સુશાંતના મોત બાદ તેના પિતાએ ગર્લફ્રેન્ડ રિયા ચક્રવર્તી અને તેના પરિવાર સામે સુશાંતને આત્મહત્યા માટે ઉશ્કેરવાનો અને રૂપિયાની હેરફેરનો આરોપ લગાવ્યો હતો. આ કેસમાં ઈડીને તપાસ દરમિયાન રિયાના ફોનમાંથી ડ્રગ્સ સંબંધિત ચેટ મળી આવી હતી. જે બાદ તેમણે સીબીઆઈ અને એનસીબીને જાણ કરી હતી. હાલ આ કેસની તપાસ દેશની ત્રણ એજન્સી સીબીઆઈ, ઈડી, અને એનસીબી કરે છે.\nવડા પ્રધાન સ્વનિર્ભર સ્વાસ્થ્યપ્રદ ભારત યોજનાથી દેશમાં આરોગ્ય ક્ષેત્ર મજબૂત બનશે: ડો હર્ષ વર્ધન access_time 10:12 pm IST\nવયસ્ક યુવક - યુવતિના ભાગીને લગ્ન કરવા પર હસ્તક્ષેપ કરવાનો access_time 10:37 am IST\nજૂનાગઢમાં કોરોનાનો કહેર : નવા 37 પોઝિટિવ કેસ નોંધાયા : વધુ 33 દર્દીઓને ડિસ્ચાર્જ કરાયા access_time 7:59 pm IST


કાશ્મીર મામલે સમગ્ર વિશ્વ ભારત સાથે\nઇમરાનના મંત્રીની કબુલાત\nપાકિસ્તાનમાં અનેક ત્રાસવાદી સંગઠનો ધમધમતા હોવાની પણ કબુલાત : અમારી સાથે કોઇ નથી : પાક ગૃહમંત્રીએ નિષ્ફળતાની વાત સ્વીકારી\nનવી દિલ્હી,તા.૧૨: ભારત વિરુદ્ઘ દરેક મોરચે પછડાટ અને શરમિંદગી મેળવનારું પાકિસ્તાન ભલે પોતાની જનતાને ખોટું આશ્વાસન આપી રહ્યું હોય કે તે કાશ્મીર મુદ્દે આંતરરાષ્ટ્રીય સમુદાયનું ધ્યાન પોતાની તરફ ખેંચવામાં સફળ રહ્યું છે પરંતુ ગૃહ મંત્રી એજાઝ અહેમદ શાહે આ મુદ્દે વડાપ્રધાન ઈમરાન ખાન પર જ સવાલ ઊભા કરી દીધા છે. તેમણે કાશ્મીર મુદ્દે પાકિસ્તાન સરકારની નિષ્ફળતાઓ બદલ ઈમરાન ખાન અને તેમના સાથીઓને જવાબદાર ઠેરવ્યાં છે. હકીકતમાં તેમણે સ્વીકાર કરી લીધુ કે કાશ્મીર મુદ્દે ઈસ્લામાબાદ આંતરરાષ્ટ્રીય સમુદાયનું સમર્થન મેળવવામાં નિષ્ફળ રહ્યું. શાહે ઈમરાન ખાન સહિત ચૂંટાઈ આવેલા અને જવાબદાર સ્થાન પર બિરાજમાન નેતાઓ પર પાકિસ્તાનની છબી બગાડવાનો આરોપ પણ લગાવી દીધો.\nઆંતરરાષ્ટ્રીય સમુદાયના લોકોએ આપણા પર વિશ્વાસ કર્યો નહીં. અમે કહ્યું કે ભારતે જમ્મુ અને કાશ્મીરમાં કરફ્યુ લગાવી દીધો છે અને લોકોને દવાઓ સુદ્ઘા મળતી નથી. લોકોએ અમારા પર વિશ્વાસ કર્યો નહીં. પરંતુ તેમણે ભારતની વાત પર વિશ્વાસ કર્યો. સત્ત્।ાધારી કુલીનતંત્રે દેશને બરબાદ કરી દીધો. દેશની છબી ખરાબ કરી નાખી. લોકો વિચારે છે કે પાકિસ્તાન એક ગંભીર દેશ નથી.\nતેમને જયારે પૂછવામાં આવ્યું કે બેનઝીર ભૂટ્ટો, પરવેઝ મુશર્રફ અને અન્ય કયા સત્ત્।ાધારી કુલીનતંત્રનો ભાગ રહ્યાં તો ISl નાચીફ રહી ચૂકેલા એઝાઝ અહેમદ શાહે કહ્યું કે તમામ જવાબદાર છે. પાકિસ્તાને હવે આત્મમંથન કરવાની જરૂર છે. શાહનું નિવેદન એવા સમયે આવ્યું છે જયારે જીનેવામાં સંયુકત રાષ્ટ્ર માનવાધિકાર પરિષદ(UNHRC)ના ૪૨માં સત્રની બેઠકમાં ભારતની કૂટનીતિ સામે પાકિસ્તાને ફરી એકવાર હારનો સામનો કરવો પડ્યો.ઙ્ગ\nતેમને જયારે પૂછવામાં આવ્યું કે બેનઝીર ભૂટ્ટો, પરવેઝ મુશર્રફ અને અન્ય કયા સત્ત્।ાધારી કુલીનતંત્રનો ભાગ રહ્યાં તો ISI ચીફ રહી ચૂકેલા એઝાઝ અહેમદ શાહે કહ્યું કે તમામ જવાબદાર છે. પાકિસ્તાને હવે આત્મમંથન કરવાની જરૂર છે. શાહનું નિવેદન એવા સમયે આવ્યું છે જયારે જીનેવામાં સંયુકત રાષ્ટ્ર માનવાધિકાર પરિષદ(UNHRC)ના ૪૨માં સત્રની બેઠકમાં ભારતની કૂટનીતિ સામે પાકિસ્તાને ફરી એકવાર હારનો સામનો કરવો પડ્યો.


નમકીન વગર નાસ્તાની મજા શું ? તો ચાલો આજે બનાવીએ નમકીન ખસ્તા કચોરી, એ પણ પરફેક્ટ રીત સાથે ....\nPosted on 6:52 am October 5, 2018 7:32 am October 27, 2018 Author Vini ShashtriComments Off on નમકીન વગર નાસ્તાની મજા શું ? તો ચાલો આજે બનાવીએ નમકીન ખસ્તા કચોરી, એ પણ પરફેક્ટ રીત સાથે ….\nમગ દાળની ખસ્તા કચોરી લગભગ બધા ને જ પ્રિય હોય છે. મસાલેદાર મસાલો આ કચોરી તીખી અને મીઠી ચટણી સાથે પીરસી શકાય છે. સવારે , સાંજે નાસ્તામાં કે પછી ઘરે કોઈ મહેમાન આવે ત્યારે પણ બનાવી શકો છો. એકવાર બાનવજો જરૂર ઘરના સૌ ખાતા જશે ને વાહ, વાહ બોલતા જશે એવી સ્વાદિષ્ટ છે.\n250 ગ્રામ, મેંદો\n65 ગ્રામ, ઘી\nપૂરણ માટે :\n1 કપ, મગની દાળ પલાળેલી.\n1 ચમચી, જીરું\n8-10 નંગ, કાળા મરી\n1 ચમચી, વરિયાળીનો પાઉડર\n1 ચમચી, આમચૂર પાવડર\n1/4 ચમચી, હિંગ\n1/2 ચમચી, લાલ મરચું પાવડર\n1/4 ચમચી, દાડમ\n1/2 ચમચી. ગરમ મસાલો,\nઅને2ચમચી.\nઉપરાંત તળવા માટે તેલ\nમેદામાં મીંઠું અને ઘી ઉમેરી હળવા હાથે મસળી મિક્સ ભેગું કરો અને પાણી ઉમેરી ગૂંદીને લોટની કણક બાંધો.\nસાસાથે સાથે એક કડાઈને ગેસ પર ગરમ કરવા મૂકો, ત્યારબાદ તેમાં એક મોટો ચમચો તેલ ઉમેરો અને જીરું, કાળા મરી\nઉમેરી પલાળેલી મગ દાળ એડ કરો. અને હળવી આંચે ફ્રાય કરો. સતત ચલાવો જેથી તળીયે દાઝી ણ જાય કે બળી ન જાય.\nહવે એમાં 1 ચમચી તેલ ઉમેરો અને તેને હલાવો કરો પછી તમામ મસાલા ઉમેરો અને હલાવી નીચે ઉતારી લો. અને ઠંડુ થવા દો.\nબાંધીને રાખેલા લોટની પૂરી વણી એમાં લો અને એમાં તૈયાર કરેલ પુરાણ ભરો.\nપુરણ ભરીને એનું બીડીંગ કરો અને કચોરી જેવો આકાર આપો.\nહવે કડાઈમાં તળવા માટે તેલ ગરમ કરો અને બનાવેલી કચોરીને ધીમી આંચ પર તળવા મૂકો.\nઆછા બદામી રંગની કચોરી થાય એટ્લે ચમચાની કે તલવાની ઝારીની મદદથી બહાર કાઢો.\nતો તૈયાર છે તમારી ગરમા ગરમ નમકીન ખસ્તા કચોરી. આપ ઈચ્છો તો ઘરે કોઈ મહેમાન આવે ત્યારે નાસ્તામાં પણ બનાવી શકો છો.\nઅને ચટણી સાથે સર્વ કરી શકો છો.


રીક્ષાની રાહ જોતી યુવતીનો હાથ પકડી છેડતી કરી યુવક પલાયન – NET DAKIYA\nરીક્ષાની રાહ જોતી યુવતીનો હાથ પકડી છેડતી કરી યુવક પલાયન\nવેજલપુર પોલીસે એક્ટિવા ચાલક સામે ફરિયાદ નોંધી તપાસ હાથધરી\nરસોઈ કામ કરી ઘરે પરત ફરી રહેલી યુવતી રીક્ષાની રાહ જોતી હતી ત્યારે એક એક્ટિવા ચાલક યુવતી પાસે આવ્યો અને તેનો હાથ પકડી એક્ટિવા પાછળ બેસી જવા માટે દબાણ કરવા લાગ્યો હતો. જો કે યુવતીએ તેને હાથ છોડવાનું કીધુ અને આસપાસના લોકો ભેગા પણ થઈ ગયા જેથી એક્ટિવા ચાલક ત્યાંથી નાસી ગયો હતો. આ અંગે વેજલપુર પોલીસે એક્ટિવા ચાલકના વિરુદ્ધમાં છેડતીની ફરિયાદ નોંધી તપાસ હાથ ધરી છે.\nફતેવાડી ખાતે રહેતા 25 વર્ષીય યુવતી ગુરુવારે રાત્રીના સમયે એક ઘરેથી રસોઈ કામ કરીને પોતાના ઘરે જવા માટે વિશાલા સર્કલથી રીક્ષામાં બેસી અંબર ટાવર પાસે આવી હતી. અંબર ટાવર પાસે ઉભી રહીને બીજી રીક્ષાની રાહ જોતી હતી. દરમિયાન એક એક્ટિવા ચાલક યુવતી પાસે આવ્યો અને તેનો હાથ પકડી કહેવા લાગ્યો કે ચલ મારી એક્ટિવા પાછળ બેસી જા હું તને ઓળખુ છું. જો કે ગભરાયેલી મહિલાએ જોર જોરથી કહેવા લાગી કે હું તને નથી ઓળખથી મારો હાથ છોડ, જો કે આ ઘટના થતા આસપાસના લોકો ભેગા થઈ ગયા હતા. જેથી એક્ટિવા ચાલક ત્યાંથી નાસી ગયો હતો.\nબીજી બાજુ યુવતીને રીક્ષા મળી જતા યુવતીએ એક્ટિવા ચાલકનો પીછો કર્યો હતો. એક્ટિવા ચાલક તેના મિત્રને મળવા માટે ઉભો રહ્યો હતો ત્યારે મહિલા તેની પાસે ગઈ હતી અને કહેવા લાગી હતી કે તું છે કોણ તે મારો હાથ કેમ પકડ્યો તેમ કહી પોલીસ કંટ્રોલમાં ફોન કર્યો હતો. જો કે પોલીસનું નામ પડતા જ એક્ટિવા ચાલક ત્યાંથી નાસી ગયો હતો. બીજી બાજુ પોલીસનો કાફલો પણ ઘટના સ્થળે આવી પહોંચ્યો હતો.\nપોલીસે એક્ટિવા ચાલકના મિત્રની પુછપરછ કરતા તેનું નામ શાહરૂખ ઉર્ફે કાળીયો શેખ હોવાનું જાણવા મળ્યુ હતું. જેથી વેજલપુર પોલીસે યુવતીની ફરિયાદના આધારે કાળીયો ઉર્ફે શાહરૂખ શેખના વિરુદ્ધમાં ગુનો દાખલ કરી વધુ તપાસ હાથધરી છે.\nPrevપાછળવિદેશીઓને ઠગતુ કોલ સેન્ટર ઝડપાયું, પોલીસે યુવકની ધરપકડ કરી\nઆગળઅમદાવાદ : અજાણી યુવતીએ યુવકનું ઓટીપી મેળવી ક્રેડીટ કાર્ડમાંથી પૈસા ઉપાડી લીધાNext


કરણ જોહર “ગે લવ સ્ટોરી” બનાવશે, ફિલ્મમાં બે મોટા અભિનેતાઓને કાસ્ટ કરવાનું છે પ્લાનિંગ - GSTV\nHome » News » કરણ જોહર “ગે લવ સ્ટોરી” બનાવશે, ફિલ્મમાં બે મોટા અભિનેતાઓને કાસ્ટ કરવાનું છે પ્લાનિંગ\nકરણ જોહર “ગે લવ સ્ટોરી” બનાવશે, ફિલ્મમાં બે મોટા અભિનેતાઓને કાસ્ટ કરવાનું છે પ્લાનિંગ\nસ્વિટ્ઝરલેન્ડના દાવોસમાં વર્લ્ડ ઇકોનોમિક ફોરમમાં ભાગ લેવા આવેલા કરણ જોહરે કહ્યું છે કે તેઓ નવી ફિલ્મ તખ્ત પછી “ગે લવ સ્ટોરી” નિર્દેશિત કરવા માંગે છે. કરણ જૌહરે મીડિયા સાથેની વાતચીતમાં કહ્યું હતું કે, “અત્યાર સુધી મેં વિશ્વ આર્થિક મંચના ત્રણ સેશનમાં ભાગ લીધો છે અને આમાંથી એક સેશન એલજીબીટીક્યુ સમુદાય સાથે જોડાયેલો હતો. મને તે સેશન ખૂબ જ ગમ્યો હતો.”\nસુપ્રીમ કોર્ટના આ સૌથી હિંમતવાન નિર્ણયોમાંનો એક\n“મને તે પેનલના ભાગ હોવા પર ગર્વ હતો કારણ કે ભારત અને સુપ્રીમ કોર્ટની કલમ 377થી સંબંધિત નિર્ણયો પર આ પેનલમાં ઘણી ચર્ચાઓ થઈ હતી. સુપ્રીમ કોર્ટના નિર્ણયે એલજીબીટીક્યુ સમુદાય અને સામાન્ય માનવી વચ્ચે મોટું અંતર ઉભું કર્યું છે. આ એક ખૂબ જ સારી ફીલિંગ હતી. જ્યારે તમારો દેશ તમને માન્યતા નથી આપતો તે ખૂબ જ ખરાબ અસર પેદા કરે છે. મને લાગે છે કે અત્યાર સુધી સુપ્રીમ કોર્ટના આ સૌથી હિંમતવાન નિર્ણયોમાંનો એક છે.”\nબોલીવુડમાં મુખ્ય પ્રવાહ લાવવા માગુ છું\nજ્યારે કરણને પૂછવામાં આવ્યું કે તે આ સમુદાય માટે શું કરવા માંગે છે? તેણે કહ્યું, “ફિલ્મ નિર્માતા હોવાથી, હું આ વિષય પર એક ફિલ્મ બનાવી શકું છું. હું હોમોસેક્સ્યુઅલ લવ સ્ટોરી બનાવવા માંગું છું અને હું ફિલ્મમાં બે મોટા અભિનેતાઓને કાસ્ટ કરવા માગું છું.” “મને ખબર નથી કે હું કયા બૉલીવુડ સિતારાઓ સાથે આ ફિલ્મ બનાવીશ પરંતુ ચોક્કસપણે હું આ ફિલ્મ પર કામ કરવા માગુ છું. હું એલજીબીટીક્યુ સમુદાયની વાર્તાઓ લાવવા માટે બોલીવુડમાં મુખ્ય પ્રવાહ લાવવા માગુ છું. “\nGayhomo sexualKaran Johar\nVIDEO : નર્મદાની કેનાલમાં લાખો ટન માછલીઓ મોતને ભેટતા લોકોના ટોળે ટોળા ઉમટ્યા\nસરકારી હોસ્પિટલમાં એક રાતમાં મીણબત્તીથી તબીબોએ એવું કર્યું કામ કે સલામ કરશો


બાળ કલાકાર તરીકે આ સ્ટાર્સે ખૂબ થાય હતા ફેમસ જાણો આજે તેઓ ક્યાં છે અને કેવા દેખાય છે જૂઓ આ તસવીરોમાં.. – લીલુડી ધરતી\nબાળ કલાકાર તરીકે આ સ્ટાર્સે ખૂબ થાય હતા ફેમસ જાણો આજે તેઓ ક્યાં છે અને કેવા દેખાય છે જૂઓ આ તસવીરોમાં..\nનાના અને મોટા પડદા પર આવા ઘણા સ્ટાર્સ થયા છે, જેમણે બાળ કલાકાર તરીકે કામ કરીને દર્શકોના દિલ પર રાજ કર્યું છે. પરંતુ બાદમાં તે પોતાના પરાક્રમનું પુનરાવર્તન કરી શક્યો નહીં. આજે અમે તમને 70 અને 80ના દાયકાના કેટલાક એવા બાળ કલાકારો વિશે જણાવવા જઈ રહ્યા છીએ જેઓ ફિલ્મી દુનિયાથી દૂર એક અલગ જ દુનિયામાં જીવી રહ્યા છે.\nમાસ્ટર રવિ… અમિતાભ બચ્ચનના બાળપણના પાત્રો ભજવવા માટે માસ્ટર રવિ ખૂબ જ લોકપ્રિય બન્યા હતા. તેને ‘દેશ પ્રેમી’, ‘શક્તિ’ અને ‘કુલી’ જેવી ફિલ્મોથી ઘણી ઓળખ અને સફળતા મળી. આજે માસ્ટર રવિ એક રસોઇયા છે અને સાથે જ તે એક બહુરાષ્ટ્રીય કંપનીમાં એડમિન વિભાગમાં હેડનો હોદ્દો પણ સંભાળી રહ્યો છે.\nફહીમ અજાણી… ફહીમ અજાની રાજુ નામથી વધુ જાણીતા છે. તેણે બોલિવૂડમાં ‘શેફ’, ‘અભિમાન’, ‘દાગ’, ‘આંખિયોં કે ઝરોખો સે’, ‘કિતાબ’, ‘ચિત્તચોર’, ‘અફસાના પ્યાર કા’, ‘ચેસ’, ‘ખુદ્દર’, ‘સાજન ચલે’ જેવી ફિલ્મોમાં કામ કર્યું છે. સસુરાલ’ જેવી અનેક ફિલ્મોમાં કામ કર્યું હતું.\nબાદમાં ધીમે ધીમે તેમને કામ મળવાનું બંધ થઈ ગયું. રાજુ ટીવી તરફ પણ વળ્યો અને ‘ચુનૌટી’, ‘અદાલત’, ‘બાની-ઇશ્ક દા કલમ’ જેવા હિટ શોમાં જોવા મળ્યો છે. તમને જણાવી દઈએ કે તે ઘણા સમયથી ફિલ્મી પડદાથી દૂર છે.\nતન્વી હેગડે… તન્વી હેગડે 90ના દાયકાના હિટ શો ‘સોનપરી’માં જોવા મળી હતી. તેણે ફ્રુટીનું પાત્ર ભજવ્યું હતું. તે સમયગાળામાં, તન્વી હેગડેએ તેના નામ અને કામથી ઘણી લોકપ્રિયતા અને સફળતા મેળવી હતી.\nતન્વી પોતાની કારકિર્દીમાં આ સિરિયલ સિવાય કંઈ ખાસ બતાવી શકી નથી. તે કેટલીક મરાઠી ફિલ્મોનો પણ ભાગ રહી ચુકી છે.\nમયુર રાજ વર્મા 70 અને 80 ના દાયકામાં, મયુર રાજ વર્મા ઘણી ફિલ્મોમાં અમિતાભ બચ્ચનના બાળપણના પાત્ર તરીકે દેખાયા છે. તે સમયે મયૂરને યંગ અમિતાભ બચ્ચન પણ કહેવામાં આવતો હતો.\nમયૂરની ખાસ વાત એ હતી કે તે એ જમાનામાં સૌથી વધુ કમાણી કરતો બાળ કલાકાર હતો. પરંતુ સમય જતાં તે ફિલ્મી પડદાથી દૂર થઈ ગયો. મળતી માહિતી મુજબ, હાલમાં તે બિઝનેસની દુનિયામાં વ્યસ્ત છે.\nશાહિંદા બેગ… શાહિંદા બેગને બેબી ગુડ્ડુના નામથી ખ્યાતિ મળી છે. 80ના દાયકામાં તેણે ઘણી હેડલાઈન્સ બનાવી હતી. તમને જણાવી દઈએ કે શાહિંદા બેગ ફિલ્મ નિર્માતા એમએમ બેગની પુત્રી છે.\nબેબી ગુડ્ડુ ‘ઓલાદ’, ‘સમુંદર’, ‘ઘર ઘર કી કહાની’, ‘મુલજીમ’, ‘નગીના’ જેવી ઘણી હિટ ફિલ્મોનો ભાગ રહી ચૂક્યો છે. બેબી છેલ્લે 1991માં આવેલી ફિલ્મ ‘ઘર પરિવાર’માં બાળ કલાકાર તરીકે જોવા મળી હતી. હાલમાં તે દુબઈમાં રહેતી અમીરાત એરલાઈન્સમાં કામ કરે છે.\nસત્યજીત પુરી… સત્યજીત પુરીએ ફિલ્મ ‘હરે રામા હરે કૃષ્ણ’માં દેવાનંદનું બાળપણનું પાત્ર ભજવ્યું છે. બાળ કલાકાર તરીકે પણ તેમને દર્શકોએ ખૂબ પસંદ કર્યા હતા, પરંતુ મુખ્ય કલાકાર તરીકે તેમને રિજેક્ટ કરવામાં આવ્યા હતા. બાદમાં તેણે દિગ્દર્શન ક્ષેત્રે ઝંપલાવ્યું.\nવિશાલ દેસાઈ… વિશાલ દેસાઈએ માસ્ટર બિટ્ટુના નામથી લોકપ્રિયતા મેળવી હતી. તેણે ‘યારાના’, ‘ચુપકે ચુપકે’, ‘દો ઔર દો પાંચ’, ‘ધ બર્નિંગ ટ્રેન’ જેવી ઘણી ફિલ્મોમાં કામ કર્યું. તે અમિતાભ બચ્ચન સાથે પણ ઘણી ફિલ્મોમાં જોવા મળ્યો હતો, પરંતુ તે ઘણા સમયથી ફિલ્મોથી દૂર છે.\n← જ્હાન્વી કપૂર તેની બહેન ખુશી સાથે ગ્લેમરસ અંદાજમાં દુબઈમાં વેકેશન માણતી મળી જોવા જૂઓ બને બેહનોની તસવીરો..\nબોલિવૂડના આ 8 કલાકારો છે જેમણે પોતાના ફેન્સ સાથે જ કર્યા હતા લગ્ન ધક ધક ગર્લ પણ છે સામેલ →


વર્લ્ડ પાર્કિન્સન્સ ડે — Vikaspedia\nવર્લ્ડ પાર્કિન્સન્સ ડે\nપાર્કિન્સોનિઝમ અર્થાત કંપવા નામની બિમારી ની ઓળખ કરનાર વૈજ્ઞાનિક જેમ્સ પારકિન્સન્સ ના જન્મદિન ૧૧ એપ્રિલને દર વર્ષે વર્લ્ડ પાર્કિન્સન્સ ડે તરિકે ઉજવવામાં આવે છે. યુરોપિયન પારકિન્સન્સ ડિસીઝ અસોસિએશન તેમજ પાર્કિન્સન્સ-યુ.કે દ્વારા છેલ્લા ઘણા વર્ષોથી દર વર્ષે ૧૧ એપ્રિલ એ વર્લ્ડ પાર્કિન્સન્સ ડે તરિકે ઉજવવામાં આવે છે. જેમા આ બિમારી અંગે જન-જાગૃતી કેળવવાનો પ્રયાસ કરવામાં આવે છે.\n૧૭મી સદીમાં વૈજ્ઞાનિક જેમ્સ પારકિન્સન્સએ "ધ્રુજારી સાથેના લકવા પર નિબંધ" લખેલ જેમા તેણે પોતાના ત્રણ દર્દિઓ તેમજ અન્ય ત્રણ રાહદારીઓ ના કંપવા ના લક્ષણો વર્ણવેલ. જેમા તેમણે આ બિમારીના મુખ્ય લક્ષણૉ જેવાકે, સ્નાયુ શક્તિમાં ઘટાડો થવો, અનૈચ્છિક ધૃજારી થવી, હાથને ટેકો આપવા છતા પણ ધ્રુજારી શરુ રહેવી, શરીરનુ આગળ નમવુ, અનિચ્છાએ ચાલમાં ઝડપી ગતી આવવી તેમજ સમય જતા શરિરની સંવેદન શક્તિ તેમજ બુધ્ધીશક્તિમાં ઘટાડો થવો જેવા ચિન્હોનુ પોતાના નિબંધમાં વર્ણન કરેલ. જેના ૬૦ વર્ષ બાદ આ બિમારીનુ "પાર્કિન્સન્સ ડિસીઝ" તરિકે નામકરણ થયુ.\nપારકિન્સન્સ ડિસીઝ એ મગજના "ડોપામીન" નામનુ ન્યુરોટ્રાન્સમીટર ઉત્પન્ન કરતા કોષોના નાશ થવાથી કે કોષોની સંખ્યા ઘટવાથી ઉદ્ભવતી બિમારી છે. સમય જતા આ કોષોના નાશની ક્રિયા વધુ વકરે છે. જેથી શરીરનું હલન-ચલન ધીમુ થવુ, હાથ-પગનુ જકડાઇ જવુ કે અનિચ્છાએ કાંપવુ, સમય જતા યાદશક્તિ તેમજ બુદ્ધિશક્તિની ખામી અને વધુ પડતો થાક લાગવો જેવી તકલીફો ઉદ્ભવે છે.\nહાલના વૈજ્ઞાનિક સંશોધનો અનુસાર આ બિમારીનો કોઇ નિર્ણાયક ઉપચાર શક્ય નથી. મગજ માં આ બિમારીના લીધે ઘટેલ "ડોપામીન" નામના ન્યુરોટ્રાન્સમીટરનું પ્રમાણ વઘારતી દવાઓ વડે આ બિમારીની સારવાર કરવામાં આવે છે.


daily astrology predictions of 14 August 2021, Ajai Bhambi | શનિવારે મકર જાતકો માટે ગ્રહ સ્થિતિ લાભદાયી સાબિત થશે, આ રાશિના લોકોએ આજે સમયનો લાભ ઉઠાવવો - Divya Bhaskar\nDaily Astrology Predictions Of 14 August 2021, Ajai Bhambi\nશનિવારનું રાશિફળ:શનિવારે મકર જાતકો માટે ગ્રહ સ્થિતિ લાભદાયી સાબિત થશે, આ રાશિના લોકોએ આજે સમયનો લાભ ઉઠાવવો\nકર્ક, સિંહ, તુલા તથા વૃશ્ચિક રાશિના નોકરિયાત વર્ગ માટે ફાયદાકારક દિવસ\nમિથુન, ધન, મકર, કુંભ તથા મીન રાશિ માટે દિવસ સામાન્ય રહેશે\n14 ઓગસ્ટ, શનિવારના રોજ શુભ તથા સિદ્ધિ નામના બે યોગ બની રહ્યા છે. મેષ રાશિના જાતકો માટે ફાયદાકારક દિવસ રહેશે. અટકેલા કામો પણ પૂરા થશે. કર્ક રાશિના નોકરિયાત વર્ગ તથા બિઝનેસ માટે દિવસ સારો રહેશે. સિંહ રાશિના જાતકોને બિઝનેસમાં ફાયદો થશે. નોકરી અંગેના સારા સમાચાર મળી શકે છે. કન્યા રાશિને બિઝનેસમાં તક મળશે. કરિયરની ચિંતા પણ દૂર થશે.\nતુલા રાશિના નોકરિયાત વર્ગનું મહત્ત્વપૂર્ણ કામ પૂરું થશે. વૃશ્ચિક રાશિના નોકરિયાત વર્ગ માટે દિવસ સારો રહેશે. આર્થિક સ્થિતિમાં સુધારો આવશે. અટવાયેલા પૈસા પરત મળવાનો યોગ છે. આ ઉપરાંત મિથુન, ધન, મકર, કુંભ તથા મીન રાશિ માટે દિવસ સામાન્ય છે. વૃષભ રાશિના જાતકોએ બિઝનેસમાં સાવચેતી રાખવી.\n14 ઓગસ્ટ, શનિવારનો દિવસ તમારા માટે કેવો રહેશે તે અંગે જાણીતા જ્યોતિષી ડો. અજય ભામ્બીના જણાવ્યા પ્રમાણે તમારી રાશિ મુજબ.\nપોઝિટિવઃ- કામ વધારે રહેશે. કોઈ જૂની વાતનો પણ ઉકેલ મળી શકે છે. દોડભાગ વધારે રહેશે પરંતુ તેનું પરિણામ પણ શાનદાર મળી શકશે. જેથી તમે ફરી પોઝિટિવ થઈને તમારા કાર્યો પ્રત્યે ધ્યાન આપશો\nનેગેટિવઃ- બધા કાર્યોમાં સફળ થવા માટે વધારે મહેનત કરવાની જરૂરિયાત છે. જો ભાગ્યના ભરોસે રહેશો તો સારી તક ગુમાવી શકો છો. તમારા જ લોકો તમારી સાથે ઇર્ષ્યાની ભાવના રાખવાથી તમારા અવગુણ અને ગેરસમજ ઊભા કરી શકે છે.\nવ્યવસાયઃ- વેપારમાં તમે જે કામને જટિલ સમજીને છોડી રહ્યા છો તે કામ ફરીથી શરૂ કરો.\nલવઃ- પારિવારિક સભ્યોનો એકબીજા સાથે તાલમેલ સારો જળવાયેલો રહેશે.\nસ્વાસ્થ્યઃ- સિઝલન બીમારીઓ પરેશાન કરી શકે છે.\nપોઝિટિવઃ- તમારી આંતરિક શક્તિઓનો અનુભવ કરો. તેનાથી તમારી માનસિક સ્થિતિ ખૂબ જ પોઝિટિવ રહેશે. કોઈ પ્રિય વ્યક્તિના ઘરમાં આવવાથી બધા લોકોને સુખ મળી શકે છે. બાળકોની સમસ્યાઓનો ઉકેલ મેળવવામાં પણ સમય પસાર થઈ શકે છે.\nનેગેટિવઃ- ઉતાવળમાં લીધેલો કોઈ નિર્ણય ખોટો સાબિત થઈ શકે છે. સંપત્તિને લગતા મામલાઓમાં કોઈના ઉપર વધારે વિશ્વાસ ન કરવો, પોતાના નિર્ણયને જ સર્વોપરિ રાખશો તો ફાયદો થઈ શકે છે.\nવ્યવસાયઃ- આ સમયે વ્યવસાયમાં વધારે સાવધાની જાળવી રાખવાની જરૂરિયાત છે.\nલવઃ- મુશ્કેલ સમયમાં તમારા પરિજનોનો પૂર્ણ સહયોગ રહી શકે છે\nસ્વાસ્થ્યઃ- એલર્જી અને પેટને લગતી સમસ્યા પરેશાન કરી શકે છે.\nપોઝિટિવઃ- સમજી-વિચારીને નિર્ણય લેવો. તમને સારી સફળતા મળી શકશે. વડીલોનું માર્ગદર્શન પણ તમારા માટે મદદગાર રહી શકે છે. માત્ર કલ્પનાઓની દુનિયામાંથી બહાર આવીને હકીકત અંગે વિચારવાની જરૂરિયાત છે.\nનેગેટિવઃ- જો ફાયનાન્સને લઇને તમારી પાસે કોઈ યોજના છે તો તેના અંગે સમજી-વિચારીને કાર્ય કરો. તમારી સાથે દગાબાજી પણ થઈ શકે છે. સંયુક્ત પરિવારમાં નાની-મોટી વાતોને લઇને થોડો તણાવ રહી શકે છે.\nવ્યવસાયઃ- વ્યવસાયિક દૃષ્ટિકોણથી પરિસ્થિતિઓ અનુકૂળ છે.\nલવઃ- લગ્નજીવનમા મધુરતા રહી શકે છે.\nસ્વાસ્થ્યઃ- સ્વાસ્થ્યને લગતી પરેશાનીથી રાહત મળી શકે છે.\nપોઝિટિવઃ- માનસિક સુખ-શાંતિ જળવાયેલી રહેશે. સમય પ્રમાણે કામ પૂર્ણ થવાથી સુકૂન મળી શકે છે. મનમાં ચાલી રહેલી કોઈ પ્રકારની શંકા દૂર થઈ શકે છે. વિદ્યાર્થીઓ તથા યુવાઓ પોતાના ખાસ મિત્રો તથા ગુરુજનોના સાનિધ્યમાં પણ સમય પસાર થશે.\nનેગેટિવઃ- આ વાતનું પણ ધ્યાન રાખો કે જે કાર્યોને તમે સહજ અને સરળ સમજી રહ્યા હતાં, તેમાં થોડી મુશ્કેલીઓ પણ આવશે. નકારાત્મક વિચારોના કારણે તમે તમારા લક્ષ્યથી ભટકી પણ શકો છો. થોડો સમય મનન અને ચિંતનમાં પણ પસાર કરો.\nવ્યવસાયઃ- ફાયનાન્સ કે નાણાકીય મામલે વધારે સમજી-વિચારીને નિર્ણય લેવાની જરૂરિયાત છે.\nલવઃ- કામ વધારે હોવા છતાંય ઘર-પરિવાર માટે સમય કાઢવો.\nપોઝિટિવઃ- આજે દિનચર્યામાં થોડી નવીનતા લાવવાની કોશિશ કરો. જેમાં પરિવારના લોકોનો સહયોગ રહેશે. સંપત્તિને લગતો વિવાદ કોઈની દખલ દ્વારા ઉકેલાઈ શકે છે. ઘરના કોઈ શભ્યના લગ્નને લગતી તૈયારીઓની પ્લાનિંગ પણ થશે.\nનેગેટિવઃ- વાત વિના કોઈ સાથે વિવાદમાં ઉતરશો નહીં. તમારા ગુસ્સા અને વાણી ઉપર કાબૂ રાખો. નહીંતર વિવાદની સ્થિતિ બની શકે છે. મુલાકાત કરતી સમયે અન્ય લોકોની વાતોમાં આવશો નહીં પરંતુ પોતાની સમજણ દ્વારા જ કોઈ પગલાં ભરો\nવ્યવસાયઃ- વ્યવસાયમાં પરિસ્થિતિ અનેક હદે તમારા પક્ષમાં રહી શકે છે.\nસ્વાસ્થ્યઃ- સ્વાસ્થ્ય પ્રત્યે સાવધાન રહેવું.\nપોઝિટિવઃ- આજે કામ વધારે રહી શકે છે. વ્યક્તિગત કાર્યો માટે સમય મળી શકશે નહીં. સંબંધોને મજબૂત બનાવવા માટે તમે અહંકારને છોડશો. તેનાથી સંબંધોમાં મધુરતા આવશે તથા કરિયરને લગતી કોઈ ચિંતા પણ દૂર થશે.\nનેગેટિવઃ- કોઈપણ પ્રકારની યાત્રા કરવાનું ટાળો. આ યાત્રા તમારા માટે કષ્ટદાયી સાબિત થઈ શકે છે. કોઈ વિવાદ જેવી સ્થિતિ બનવાથી વાતાવરણ નકારાત્મક પણ થઈ શકે છે. તમારી સમજણ દ્વારા સમસ્યાનું સમાધાન પણ શોધો.\nવ્યવસાયઃ- કારોબારમાં કોઈ નવી સફળતા તમારી રાહ જોઈ રહી છે.\nસ્વાસ્થ્યઃ- ઈજા કે કોઈ પ્રકારની દુર્ઘટના થવાના અણસાર છે.\nપોઝિટિવઃ- ઘરના રિનોવેશન કે દેખરેખને લગતા કાર્યોમાં તમે વ્યસ્ત રહી શકો છો. વાસ્તુ નિયમોનું પણ પાલન કરો. ધાર્મિક તથા અધ્યાત્મિક ગતિવિધિઓ પ્રત્યે તમારો વિશ્વાસ વધશે. જેથી તમે તમારી અંદર શાંતિ અને પોઝિટિવ ઊર્જા અનુભવ કરશો.\nનેગેટિવઃ- ઘરના વડીલ તથા કોઈ અનુભવી લોકોની સલાહ અને માર્ગદર્શનને પણ તમારા જીવનમાં અમલ કરરો. આ સમયે અન્યના મામલે દખલ કરવું અને સલાહ આપવું યોગ્ય નથી. નહીંતર તમે જ કોઈ મુશ્કેલીમાં પડી શકો છો.\nવ્યવસાયઃ- વ્યક્તિગત વ્યસ્તતાના કારણે કાર્યક્ષેત્રમાં સમય વધારે પસાર કરી શકશો નહીં.\nસ્વાસ્થ્યઃ- બદલાતા વાતાવરણની અસર તમારા સ્વાસ્થ્ય ઉપર પડી શકે છે.\nપોઝિટિવઃ- છેલ્લાં થોડા સમયથી ચાલી રહેલી ઘરેલૂ સમસ્યાઓનું સમાધાન મળવાથી વાતાવરણ પોઝિટિવ થઈ જશે. જેથી તમે તમારી વ્યક્તિગત ગતિવિધિઓ ઉપર પણ ધ્યાન આપશો. અટવાયેલું પેમેન્ટ મળી શકે છે અને આર્થિક સ્થિતિ પણ સારી રહેશે\nનેગેટિવઃ- પાડોસીઓ સાથે કોઈપણ સમસ્યાને શાંતિપૂર્ણ રીતે ઉકેલવાની કોશિશ કરો. તેનાથી સંબંધ મધુર રહેશે. બાળકોના કરિયરને લગતા કાર્યોમાં ભાગદોડની સ્થિતિ વધારે રહી શકે છે. છેલ્લે આ ભાગદોડ સાર્થક સાબિત થઈ શકે છે.\nવ્યવસાયઃ- કાર્યક્ષેત્રમાં કોઈ કર્મચારીના કારણે તણાવ ઉત્પન્ન થઈ શકે છે.\nલવઃ- જીવનસાથી તથા પરિવારના લોકોનો પૂર્ણ સહયોગ જળવાયેલો રહેશે.\nસ્વાસ્થ્યઃ- તણાવ અને થાકની અસર તમારા સ્વાસ્થ્ય ઉપર પડી શકે છે.\nપોઝિટિવઃ- સામાજિક તથા રાજનૈતિક ક્ષેત્રમાં તમારો રસ વધશે. પોતાને ઊર્જા અને આત્મવિશ્વાસથી ભરપૂર અનુભવ કરશો. આજે અનેક પ્રકારની ગતિવિધિઓમાં તમે વ્યસ્ત રહી શકો છો. થાક હોવા છતાંય સુખ અનુભવ કરશો.\nનેગેટિવઃ- જમીન, વાહન વગેરેને લગતો ઉધાર લેવાની પ્લાનિંગ બની શકે છે, આ તમારી સંપત્તિ અને સમૃદ્ધિમાં વધારો થવાના કારણે જ બનશે એટલે ચિંતા ન કરો. બપોર પછી કોઈ અપ્રિય કે અશુભ સમાચાર મળવાથી મન નિરાશ રહી શકે છે.\nવ્યવસાયઃ- વેપારમાં એક ચોક્કસ રણનીતિ બનાવીને કામ કરવું.\nલવઃ- પતિ-પત્નીનો એકબીજા સાથે તાલમેલ ખૂબ જ સારો રહી શકે છે.\nસ્વાસ્થ્યઃ- નકારાત્મક વાતાવરણ અઅને સિઝનલ બીમારીથી સાવધાન રહેવું.\nપોઝિટિવઃ- આ સમયે ગ્રહ સ્થિતિ લાભદાયક બની રહેશે. આ યોગ્ય સમયનો ભરપૂર લાભ ઉઠાવો. રચનાત્મક કાર્યો તથા અભ્યાસમાં પણ રસ જળવાયેલો રહી શકે છે. નવી-નવી જાણકારીઓ પણ પ્રાપ્ત થઈ શકે છે. ઘરમાં વડીલોના માર્ગદર્શનને તમારા જીવનમાં જરૂર અપનાવો.\nનેગેટિવઃ- કોઈપણ અજાણ વ્યક્તિ સાથે વાર્તાલાપ કરતી સમયે પોતાના સીક્રેટ શેર ન કરો. જોખમી કાર્યોથી દૂર રહો. કેમ કે નુકસાન સિવાય કશું જ પ્રાપ્ત થશે નહીં. સ્વભાવમાં પરિપક્વતા લાવવી જરૂરી છે.\nવ્યવસાયઃ- વેપારમાં ગતિવિદિઓ યથાવત ચાલતી રહેશે.\nલવઃ- પારિવારિક તથા વ્યવસાયિક જીવનમાં યોગ્ય તાલમેલ જળવાયેલો રહેશે.\nપોઝિટિવઃ- મીડિયા તથા સંપર્ક સૂત્રોને લગતી ગતિવિધિઓમાં તમારું ધ્યાન વિશેષ રહેશે. કોઈપણ ફોનને ઇગ્નોર ન કરો, લાભદાયી સૂચના મળી શકે છે. થોડો સમય અધ્યાત્મિક ક્ષેત્રમાં પણ પસાર કરવાથી માનસિક સુકૂન મળી શકે છે.\nનેગેટિવઃ- કોઈ નજીકના સંબંધી કે મિત્ર સાથે વિવાદ થવાની સ્થિતિ બની શકે છે. તમારા ગુસ્સા અને આવેશ ઉપર નિયંત્રણ રાખો. તમારા વ્યક્તિગત કાર્યોમાં જ તમે વ્યસ્ત રહી શકો છો. થોડો સમય બાળકો સાથે પણ પસાર કરો.\nવ્યવસાયઃ- વેપારમાં વધારે મહેનત તથા થોડા ફેરફાકની જરૂરિયાત રહી શકે છે.\nલવઃ- પતિ-પત્નીમાં એકબીજા સાથે સારો તાલમેલ જળવાયેલો રહી શકે છે.\nસ્વાસ્થ્યઃ- સુસ્તી અને થાકની સ્થિતિ રહી શકે છે.\nપોઝિટિવઃ- સુકૂન મેળવવા માટે થોડો સમય પોતાના માટે પણ પસાર કરો. આત્મ અવલોકન કરવાથી તમને અનેક સમસ્યાઓનો ઉકેલ મળશે તથા માનસિક શાંતિ પણ અનુભવ થશે. આર્થિક દૃષ્ટિએ આજનો દિવસ અનુકૂળ છે.\nનેગેટિવઃ- અન્ય લોકોની સલાહ ઉપર ધ્યાન આપવાની જગ્યાએ પોતાના નિર્ણયને જ પ્રાથમિકતા આપો. કોઈપણ પ્રકારની અવરજવર ટાળો. કેમ કે તેમાં સમય અને રૂપિયા ખર્ચ થવા સિવાય કશું જ પ્રાપ્ત થશે નહીં.\nવ્યવસાયઃ- કાર્યક્ષેત્રમાં તમારું મેનેજમેન્ટ તથા કર્મચારીઓનો સહયોગ કામની ગતિને વધારશે.\nલવઃ- ઘરના સભ્યોમાં એકબીજા સાથે તાલમેલ પ્રેમપૂર્ણ રહેશે.\nસ્વાસ્થ્યઃ- આ સમયે ઇન્ફેક્શન થવાની સ્થિતિ રહી શકે છે.\nશ્રાવણ મહિનો કેમ ખાસ છે: ભગવાન શિવજીએ શ્રાવણ મહિનાના દરેક દિવસને પર્વ કહ્યું છે, સનત્કુમારને આ મહિનાનું મહત્ત્વ જણાવ્યું હતું\nશ્રાવણમાં પાર્થિવ પૂજનનું મહત્ત્વ: કૂષ્માંડ ઋષિના પુત્ર મંડપે પાર્થિવ પૂજાની પરંપરા શરૂ કરી હતી, તેનાથી ઉંમર અને સમૃદ્ધિ વધે છે


સુરતમાં વ્યાજખોરો બેફામ : યુવકને પરિવાર સાથે જાહેરમાં માર્યો માર, ઘટના CCTVમાં કેદ | CN24NEWS\nHome સુરત સુરતમાં વ્યાજખોરો બેફામ : યુવકને પરિવાર સાથે જાહેરમાં માર્યો માર, ઘટના CCTVમાં...\nસુરતમાં વ્યાજખોરો બેફામ : યુવકને પરિવાર સાથે જાહેરમાં માર્યો માર, ઘટના CCTVમાં કેદ\nવ્યાજખોરોનો આતંક ! વ્યાજ ન ચૂકવી શકનાર યુવક અને પરિવારને જાહેરમાં બેરહેમીથી માર માર્યો\nહુમલાની સમગ્ર ઘટના CCTVમાં કેદ, વરાછા પોલીસે હાથ ધરી તપાસ\nસુરતમાં વ્યાજખોરો બેફામ હોય તેવી એક તસવીર સામે આવી છે જેમાં વ્યાજ ન ચૂકવી શકનાર યુવકને જાહેરમાં માર મારી રહ્યા છે. વાત છે વરાછા વિસ્તારની..જ્યાં વ્યાજખોરોની ગુંડાગર્દી સામે આવી છે. મળતી વિગત મુજબ, હીરાના વ્યવસાય સાથે સંકળાયેલા એક યુવકે વ્યાજે રૂપિયા લીધા હતા. પરંતુ લૉકડાઉનને કારણે તે વ્યાજ ચુકવી શક્યો નહતો. હવે વ્યાજ ન મળવા વ્યાજખોરોએ યુવક અને તેના પરિવાર પર હુમલો કર્યો છે.\n10 ટકાના દરે વ્યાજ ન મળતા વ્યાજખોરોએ હુમલો કર્યો હતો. હુમલાની આ સમગ્ર ઘટના સીસીટીવીમાં કેદ થઈ હતી. હવે વરાછા પોલીસે આ અંગે આગળની તપાસ શરૂ કરી છે.\nપોલીસ તપાસ મુજબ સુરતના વરાછા વિસ્તારમાં રીવ્યુ એપાર્ટમેન્ટમાં રહેતા યુવરાજસિંહ રામભાઇ પરમાર ડાયમંડના વ્યવસાય સાથે સંકળાયેલા છે. પરિવારમાં રૂપિયાની જરૂર હોવાથી તેમણે વ્યાજખોરો પાસેથી 30 હજાર રૂપિયા 10 ટકાના વ્યાજે લીધા હતા. જોકે, રૂપિયા લીધા બાદ લૉકડાઉન આવી જતા ડાયમંડ ઉધોગ બંધ થઈ ગયો હતો.\nઆ કારણે યુવક વ્યાજ ચૂકવી શક્યો ન હતો. લૉકડાઉનમાં છૂટછાટ આપવામાં આવી છે ત્યારે હજુ ઉદ્યોગ શરુ થાય એ પહેલા વ્યાજખોરો આ યુવાનને ત્યાં ઘસી આવ્યા હતા. લૉકડાઉન દરમિયાન વ્યાજ ન મળતા વ્યાજખોરોએ યુવાને જાહેરમાં બેરહમીપૂર્વક માર માર્યો હતો\nજો કે આ સમગ્ર ઘટના સીસીટીવી કેમેરામાં કેદ થઈ હતી. આ ઘટના બાદ તેમણે આરોપીઓ સામે પોલીસ ફરિયાદ નોંધાવતા પોલીસે તપાસ શરૂ કરી છે.\nPrevious articleચાણોદમાં કરોડોની લૂંટ ચલાવનાર આરોપીઓની ATSએ કરી ધરપકડ\nNext articleછોટાઉદેપુર : દીપડાના ચામડાની તસ્કરી કરતાં બે શખ્સોની ધરપકડ\nસુરતના પુણા પોલીસના PSI કાર છોડવાના બદલામાં 20 હજાર લેતા ઝડપાયા\nસુરત મહાનગરપાલિકાએ 160 વસાહતના 2600 મકાન ખાલી કરવાની સુચના આપી


gujarati-varta-amba-didi-nu-smaran ગુજરાતી વાર્તા "અંબા દીદીનું સ્મરણ"\nHome » Blog » અંબા દીદીનું સ્મરણ\nઅંબા દીદીનું સ્મરણ\nજી.એસ.ટી. નવું નવું લાગુ પડ્યું હતું એટલે આમ તો અમારે નવા પત્રક વગેરે કામમાં રવિવારે પણ ઓફિસ ચાલુ જ રહેતી પણ પછી કામનો ભાર ઘટ્યો એટલે રવિવારે રજા રહેતી. એ દિવસે પણ રવિવાર હતો પણ મારી ધર્મપત્ની રેખા પિયર ગયેલી એટલે ઘરમાં હું એકલો ! થયું લાવને આજે ઘરની સફાઈ કરી દઉં આમ પણ અઠવાડિયાથી એ ગઇ છે ત્યારની ક્યાં સફાઈ થઈ જ છે ? હું સફાઈ કરતો હતો ત્યાં અચાનક મને એક બ્લેક એન્ડ વાઇટ ફોટો આલબમ્બ મળી આવ્યો. બ્લેક એન્ડ વાઇટ ફોટો એટલે મારા બાળપણની બધી સ્મૃતિ !\nઆલબમ્બ લઈને હું સફાઈ પડતી મૂકીને સોફા ઉપર ગોઠવાઈ ગયો અને ફોટા જોવા લાગ્યો. જેમ જેમ બ્લેક એન્ડ વાઇટ ફોટા જોતો ગયો તેમ તેમ રંગીન ચિત્રો આંખો સામે તરવરવા લાગ્યા અને હું સ્મરણોમાં ઢળી પડ્યો !\nએ સમયે હું બાર વર્ષનો હતો. એ જમાનોય કેવો ભલો હતો ! આ ટેકનોલોજી નહોતી પણ માણસ સુખી હતું ! હું સાતમી ચોપડી ભણું ત્યારે આ ફાટેલા જીન્સ, વિચિત્ર વાળ, ચશ્માં આ બધું ક્યાં હતું ! ઍયને ઘૂંઘરાળા વાંકડિયા વાળ લઈને ફરતો ! હેમજી નાઈ ગામમાં આવે તો ઠીક નિ’તર બસ માથે જંગલ લઈને ફર્યા કરવાનું ! મારી ચડ્ડી ફાટેલી હતી પણ ફેશનમાં નહિ રમતમાં !\nબાળપણના એ સોનેરી દહાડા હતા ! રમવાનું, ફરવાનું, ખેતરોમાં જાવાનું ને થોડું ઘણું ભણવાનું ! ભણતા થોડું તોય આજના કોલેજવાળા કરતા અમે હોશિયાર હતા ! બાળપણના સાથીદારો ભગી, ભાવના, નર્મદા, જેન્તી, ભલો, ઊગી અને અંબા ! અમે બધાય આખો દી રમતા… ઘણી વાર ઝઘડતા અને ઝઘડો જતો પછી અંબા પાસે.\nઅંબા એટલે અમારી ન્યાયાધીશ ! એ જે ફેંસલો કરે એ અમારે સ્વીકારી લેવો એવો અમે બધાયે નિર્ણય કરેલો હતો. કોઈ પણ વાત ન સમજાય તો અંબા પાસે જવાનું ! અંબા એટલે શબ્દોમાં તો કહેવાય નહીં પણ સમજુ અને ડાહી કહી દઉં તો ચાલે ! ઘઉં જેવો એનો વાન, આખા ગામની એની ઉંમરની છોડીઓ કરતા લાંબો ચોટલો, સુંદર બદામી આંખો…… ને ચહેરા ઉપર નકલી ગુસ્સો લઈને ફરતી હોય તો એ અંબા !\nએકવાર અમે બધા સાત તાળી રમતા હતા ત્યારે મારી ચડ્ડી ફાટી ગઈ, બા ને ખબર પડે તો તો આવી જ બને એટલે મેં હરિ કાકાને ન્યા જઈને અંબાને સાદ દઈ બોલાવી. અંબા આવી એટલે જ બોલવા લાગી, ” હે મુવા તેમાં ! આ કાયમ ચયેમ ફાડે છ લૂગડાં ?”\n“ઇ રમતા ફાટ્યું તું સોય ન દોરો લાવ્ય ને જટ…” મેં ઘર તરફથી આવતા બા ના ટહુકા તરફ ઈશારો કરી કહ્યું.\n“ના આજ તો માર ખા તું, કાયમ હું નઈ સાંધી આલુ…” અંબા તો વિફરી ગઈ.\n“અરે મારી બેન ! બેન થઈને આમ ચ્યમ કરે છ ? ભલી થા ને બેનડી !” મેં આજીજી કરી એટલે મોઢું ચડાવી અંબા સડસડાટ ઓસરી વટાવી ઘરમાં ગઈ.\nએક તરફ બા ના લાંબા ટહુકાનો અવાજ મને સતત ગભરાવતો હતો અને બીજી તરફ અંબા વિલંબ કરતી હતી ! મારા માટે એ પળ મોત બારણે જીવ તાળવે જેવી થઈ ગઈ હતી ! મેં મારા ઘર તરફ ડોકું કરી અંબાને સાદ દીધો ત્યાંતો અંબાનો સાદ મને સંભળાયો “આ રઇ, આમણીકા ભાળ તો ખરો!”\nમેં ભડકીને ડોકું ફેરવ્યું ત્યાંતો અંબા હાથમાં સોય દોરો લઈને ઉભી હતી ! જટ જટ ચડ્ડીની કિનાર સાંધીને હું ભાગ્યો ઘર તરફ ! ઘરે ગયો ત્યાં જ બા ટપ ટપ રોટલા ઘડતી બોલી, “આખો દી ધરવડે છ… હેડ હવે ખાવા ને એ હાથ ધો માટીવાળા…”\nહું ચૂપચાપ હાથ ધોઈને બેઠો ત્યાં જ બા ની નજર ચડ્ડીની કિનાર ઉપર ગઈ અને ચૂલાના ઈંઘણાનો તાપ જાણે સીધો જ મારા ઉપર વરસવા લાગ્યો !\n“તને કીધું છ કે રમવા જા પણ લૂગડાં જુના પે’રિને જા, કાયમ ફાડીને આવે તે…”\nહું ચૂપચાપ કોળિયા મોઢામાં નાખતો હતો, અને બા ને સાંભળતો હતો ત્યાં જ અંબા આવી અને બોલી, “શાંતા મા તમે નાહકના ધીરિયા ઉપર ગરમ થાઓ છ… ટાઢા પડો… ઇ તો અમારા જેન્તીડે ચડ્ડી ખેંચીને ફાડી છ પિટયે…!”\nમને તો એમ જ હતું કે અંબા હમણાં મને માર ખવડાવશે પણ અંબા તો મારા તરફેણમાં જ હતી ! બિચારા જેન્તીને ખોટો વચ્ચે નાખી દીધો!\nઆવી રીતે તો હજાર વાર મને અંબા એ બચાવ્યો હશે ! અંબાને સ્નેહ જેટલો જેન્તી માટે એટલો જ મારા માટે….! જેન્તી એનો સગો ભાઈ પણ મારા માટે એણીએ જેન્તીને કેટલીયે વાર વગોવી નાખેલો….\nએકવાર અમારે ઘેર રાત જાગો હતો ત્યારે બારેક વાગે હું ચોગાનમાં ગયો ઉતાવળમાં ચપ્પલ મળ્યા નઈ એટલે અળવાણે પગે જ ગયો અને જેવો વાડ પાસે ગયો કે મને પગમાં કાંઈક ચુભ્યુ ને મેં રાડ પાડી… અવાજ સાંભળી બા, બાપુ અને અંબા સહિત બધા દોડી આવ્યા, જેન્તીએ બત્તી કરીને જોયું તો પગમાંથી લોહી નીકળતું હતું. એ જોઈ બા તો ગભરાઈ જ ગઈ ! નક્કી ધીરીયાને એરું થયું છે ( સાપ કરડ્યો છે ) એમ ગણી બા તો રડવા લાગી પણ અંબા જેન્તીના હાથમાંથી બત્તી લઈને આખા ઘરમાં ફરી વળી, વાડના ખૂણે ખૂણે લાકડું કુટીને જોઈ આવી, પછી જ્યાં અમે હતા ત્યાં બધે જ બત્તી કરીને રેતી જોઈ પણ ક્યાંય સાપનું લીસોટુ દેખાયું નઈ એટલે બધાને રાહત થઈ. બધા ઘરમાં ગયા અને ભજન ફરી ચાલુ કર્યુ .જેન્તી તો સુઈ ગયો અને મને પણ ઊંઘ આવતી હતી. હું ભીતનો ટેકો લઈ સુવા જતો હતો ત્યાં અંબા એ મને જગાડ્યો, “તારે ઊંઘવાનું નથી ભૈ…”\nહું કઈ સમજ્યો નહિ પણ અંબા મારા કરતાં ચાર વર્ષ મોટી હતી એટલે એને ખબર હતી કે જો એરું થયું હોય તો પછી ઊંધાય નહિ… એ રાત્રે આખી રાત અંબા મારી પાસે બેસી રહી પણ મને ઊંઘવા દીધો નહિ ! બીજા દિવસ સુધી કાઈ થયું નહિ ત્યારે જ બા અને અંબાને શાંતિ થઈ કે સાપ નો’તો ખાલી કાંટો જ વાગ્યો હશે !\nએકવાર મને ઓરી નીકળ્યા હતા. મોટા મોટા ફોડલા શરીરે નીકળી આવ્યા, શરીરમાંથી વાસ ઉઠે એવી મારી હાલત હતી.\nબા અને બાપુએ શીતળામાંને પ્રસાદ માની, લાદ લાવીને ઢોલિયે બાંધી, પણ દિવસે દિવસે મારી હાલત કથળતી ગઇ ! શરીર સૂકા લાકડા જેવું થઈ ગયું ! બા એ તો મારી આશા જ મૂકી દીધી હતી પણ અંબા રાત દિવસ મારી પાસે રહેતી… મને ખુદને મારા શરીરની વાસ આવતી ત્યારે હું ઉબકા કરતો પણ અંબા ક્યારેય મોઢે રૂમાલ દેતી નહિ ! એ બસ આખો દિવસ મારી પાસે બેસીને ધ્યાન રાખતી… મને અવનવી વાતો કહેતી અને મને ક્યારેય ફોડલા ખણવા દેતી નહિ….\nએ કહેતી, “ફોડલા એની મેળે સુકાવા દેવાના ભૈ નિકર ડાઘા પડશે તો બાડી બૈરી લાવવી પડશે?!”\nબસ આમ જ મને આખો દિવસ હસાવ્યા કરતી પણ એના મનમાં મારા મૃત્યુની ફાળ તો બાની જેમ જ હતી ! બસ હું ત્યારે સમજતો નહોતો કાઈ !\nસતત પંદર દિવસ અંબા મારી પાસે દિવસ રાત રહેતી. મને તીખું ચટપટું ખાવાનો શોખ પણ ઓરી નીકળે તો ફિક્કું ખાવું પડે એટલે બા બસ આખા ઘર માટે ફિક્કું જ રાંધતી ! મને ફિક્કું ભાવતું નહિ પણ અંબા મને એના હાથથી બળ જબરી કરીને ખવડાવતી !\nમારી બા ઘણી વાર કહેતી, “છોડી તું ખાઈ ને આવતી રે જા…”\n“શાંતા મા તમેય ચેવી વાત કરો છ મારો ભૈ ફિક્કું ખાય ન મુ ન ખાઉં?” કહી એ પણ ફિક્કું ખાવા બેસી જતી !\nપંદર દિવસ મને ઓરી રહી ત્યાં સુધી અંબા રાત દિવસ મારી પાસે રહેતી અને મારી જેમ ફિક્કું ખાતી ! અંબા માટે તો એના ભાઈ જેન્તી જેવો જ હું !\nહું સાજો માજો થયો અને ફરી અમારા ગોઠીઓની રમત, લૂગડાં ફાટી જાય એવી મસ્તી, તળાવમાં ઠીકરું તેરવવાની રમત, આંબલી પીપળીની રમત ચાલુ થઈ ગયેલી.\nસાતમીનું ઉનાળુ વેશકેશન પૂરું થયું એટલે જેન્તી, નર્મદા, ઊગી અને ભલો તો ભણવાનું છોડી ખેતીમાં લાગી ગયા. મેય બાપુ હારે ખેતરે જવાનું કીધું પણ બા એ ના પાડી. એ સમયે મારા મામા સવજી સુરતમાં હીરા ઘસતા એટલે બા એ મામાથી વાત કરી રાખેલી જ હતી કે સાતમી પુરી થાય એટલે મને આગળ ભણવા સુરત લઈ જવો. વેકેશન પૂરું થયું કે તરત સવજી મામા આયા અને મને બધી વાત કરી ત્યારે જ મને તો ખબર પડી કે મારે હવે સુરત જવું પડશે. આમ તો મામાના ઘરે જવું કોને નો ગમે ! પણ મને એ રમત, એ ગોદરૂ, એ ભાઈબંધ અને ખાસ તો અંબાને છોડીને જવું ગમ્યું નહિ પણ મારે જવું જ પડ્યું…\nબા અને અંબા જ્યારે મને ટેશણ સુધી વળાવવા આયા ત્યારે અંબા ધ્રુસકે ધ્રુસકે રડી હતી ! હું ય રડ્યો હતો પણ થાય શુ ?\n“દિવાળીની રજાયુંમાં આવજે ભૈ, શે’રમા જાય એટલે વિહરી ન જાતો” એટલું કહી અંબાએ વિદાય આપી દેવા ચહેરા ઉપર એક સ્મિત લાવ્યું…\nગામ , બા, ભાઈબંધને અંબા છોડી હું સુરત ગયો… સુરત જઈને મામા એ સૌ પહેલા તો મને કપડા અપાયાં, મારા લાંબા વાંકડિયા વાળ કપાવી નાના કરાવી દીધા પછી મને એક શાળામાં મૂકી દીધો જ્યાં ન કોઈ મને ઓળખે ન હું કોઈને ઓળખું !\nત્રણેક મહિના તો હું પાછલી પાટલીએ બેસી રડ્યા કરતો ! પણ અંબા કે બા એકેય ત્યાં સુધી ક્યાંથી આવે ? ધીમે ધીમે હું એ વાતાવરણ, એ શિક્ષકો અને એ બાળકો સાથે ટેવાઈ ગયો ! મામા મામી મને ખુબ ધ્યાન રાખીને ભણાવતા એટલે મને ભણવામાં પણ મજા આવવા લાગી ! ધીમે ધીમે બીજા બાળકોને જોઈને હું પણ વાળની ફેશન, કપડાંની ફેશન, અને વાત વાતમાં અંગ્રેજી શબ્દો બોલતા શીખવા લાગ્યો…\nમને હવે સુરતની સુરત ગમવા લાગી હતી ત્યાં જ દિવાળીની રજાઓ પડી અને એકાએક મને બા બાપુ ગામ ને અંબા સાંભર્યા ! મામાને કીધું એટલે મામા મને ગામ મુકવા આવ્યા !\nગામમાં ઉતર્યો એટલે તરત બધા મને જોવા લાગ્યા. મારા વાળ, કપડાં, પગમાં બુટ મોજા, અને ખંભે કરેલો બગલથેલો જોઈને બધા મને જોતા જ રહી ગયા…. ! એ જોઈ મારી છાતી ફુલાવા લાગી ! ઘરે પહોંચી બા બાપુ, અંબા, જેન્તી, ભલો, ઊગી અને નર્મદા બધાને મારુ નવું રુપ બતાવી દેવા મારા પગ જોશભેર ઝપાટાબંધ ઘર તરફ ઉપડવા લાગ્યા ! જોત જોતામાં તો ગામનું ગુંદરૂ આયુ અને ગુંદરે કાયમની જેમ બેઠા એ વડીલોમાં એક ને “એ રોમ રોમ લખમણ ભા…” કહેતો હું આગળ વધી ગયો ! ખબર નઈ લખમણ ભા એ મને ઓળખ્યો હશે કે કેમ ? હું બસ આગળ જ વધતો હતો !\nમામા હજુ ગુંદરે આવે એ પહેલાં તો હું ઘર નજીક પહોંચી ગયો ! ઘર સામે દેખાતા તો જાણે વર્ષોથી વિખૂટી પડેલ ગાય એના વાછરડાને જોઈને જે હડી કાઢે એમ મેંય મુઠ્ઠીવાળીને દોટ મૂકી…! બગલથેલોય મને ભારો ન લાગ્યો ! પણ જેવો ઘરે ગયો કે જોઉં તો કોઈ નહિ ! ઓરડાને તાળું લટકે !\nફાળ પડી ! બાપુ તો ખેતરે જાય પણ આ બા ક્યાં ગઈ હશે ? એકાએક મને થયું કે સાંજનો ટાઢો પોર છે તોય કેમ જેન્તી, ભલો , ઊગી કોઈ રમતા નથી દેખાયા ! બગલથેલો ઉતારીને ત્યાં જ પડતો મેલી હું અંબાના ઘર તરફ ભાગ્યો…\nઅંબાના ઘરે ગયો ત્યાં જોયું તો લોકોનું ટોળું, બાર તેર માણસો ઉભા, હું આગળ ગયો અને જોયું તો બધા ભાઈબંધ ન્યા બેઠા…. ઉતરેલુ મોઢું લઈને જેન્તી એક ખાટલા પહે હેઠો બેઠો…. અંબાની બા ને બાપુ જેન્તી કને બેઠા…. ને ખાટલા ઉપર અંબા સૂતી….. ! અંબાના ઓસીયા પહે મારી બા ને બાપુ ય ઉભા…!\nબધા વિચારોમાં એટલા ગુમ હતા કે કોઈએ મને જોયો જ ન હોય જાણે ! પણ અંબા મને જોતા વેંત જ હાથ હલાવી મને ઈશારો કરવા લાગી…. ! હું તરત એની પાસે ગયો… અને જોયું તો અંબાનો એક પગ સુજાઈને થાંભલા જેવો થઈ ગયેલો હતો ! હજુ હું કઈ બોલું એ પહેલાં તો અંબા કૈક કહેવા લાગી ! પણ બોલી ન શકી ! માત્ર હોઠ થોડા ધ્રુજયા ! આંખો ભબકવા લાગી ! અંબાના ડોળા અઘ્ધર ચડવા લાગ્યા…. મારો હાથ પકડી અંબાએ જોરથી દબાવ્યો, ના કદાચ એ એની આખરી શક્તિ નીકળી હતી ! બસ એજ ઘડીએ અંબા શાંત થઈ ગઈ !\nજેન્તી, એની બા અને બાપુના એક સામટા અવાજ, પોક, રોકકળ થવા લાગી….. હું અંબાના મૃતદેહને જોતો જ ઉભો હતો ! બુદ્ધિ સમજ ન હતી પણ મોત શુ એ તો મનેય ખબર હતી ! અંબા હવે ક્યારેય નથી બોલવાની એતો મનેય ખબર હતી ! સડસડાટ મારા આંસુ વહેવા લાગ્યા….. જેન્તી મને વળગી વળગીને રડતો હતો ! મારા મામા અમને બેયને પકડીને બળજબરીથી આઘા લઈ ગયા….. અમને બેયને અમારા ઘરે લઈ જવામાં આયા… એ પછી ક્યારે અંબાને……. એય અમને અભાગીયાઓને ખબર નથી !\nબસ અમને એટલી ખબર પડી એ વખતે મારા ખેતરમાં રાતનું પાણી હેડતું હતું એટલે બાપુ ખેતરે હતા… બા એકલી હતી અને તબિયત થોડી નરમ ગરમ હતી એટલે અંબા બે દિવસ બા પાસે જ સુઈ રેવા આવતી હતી ! બા ને રાતે એકાએક તાવ વધ્યો એટલે અંબાએ તુલસીના પન્ના અને મસાલો નાખી ઉકાળો બનાવી લેવા તપેલીમાં પાણી ભૂકી લીધા પણ ચુલે ઈંઘણા નો’તા…. અંબા બે ચાર છાણાંને થોડા ઈંઘણા લેવા ગઈ પણ જેવો છાણાંમાં હાથ નાખ્યો કે કાળો નાગ અંબાને પગે ડસી ગયો ! રાડ કરતી અંબા ન્યા જ પડી ગઈ !\nઅંબાના બા બાપુને મારી બા દોડીને આવ્યા, જટ ભુવાને લાવ્યો ભુવે ઝેર ચૂસી કાઢ્યું , બળતર કળતર તો ઉતરી મટી પણ સોજો ચડવા લાગ્યો. ગામમાં કોઈને ગાડી નઈ દવાખાને સિદ જાવું ? ભગવાનનું નામ લઈ બધાએ જાગતા અઘ્ધર શ્વાસે રાત કાઢી. બીજા દિવસે દવાખાને ગયા, ડોકટરે દવા કરી અને ઘેર લાવ્યા… પણ સોજો ઉતર્યો નહિ ! દિવસે દિવસે સોજો વધતો ગયો… શરીર કાળું પડવા લાગ્યું…! ફરી ડોકટર પાસે લઈ ગયા પણ એ સમયે ડોકટરો પાસે એવી દવાઓ ક્યાં હતી ? ડોકટરે કીધું કે એને ઘરે લઈ જાઓ હવે કોઈ કારી લાગવાની નથી !\nપછી ત્રણ દિવસ અંબા ખાટલામાં અને બધા ઘરવાળા આજુબાજુ બેઠા બેઠા યમરાજની રાહ જોતા રહ્યા…! ખબર નહિ કેમ અંબા મારા આવવાની રાહ જોતી હતી કે કેમ ? પણ હું એને આવીને ન મળ્યો ત્યાં સુધી એ લડતી જ રહી અને છેવટે મને મળ્યા પછી જ એનો આત્મા નીકળ્યો !\nઆજે તો એ વાતને વર્ષો થઇ ગયા છે. મારા બા અને બાપુ ઉંમર થઈને ગુજરી ગયા. મારી બા ગુજરી ગઈ ત્યાં સુધી અંબા માટે અફસોસ કરતી રહી. જો મેં અંબાને ઉકાળો બનાવવા ન કહ્યું હોત તો એ બચી જાત…. પણ કિસ્મતને કોણ બદલી શકે….\nઆજે મારી પાસે ગાડી છે, મોટા મોટા ડોકટરો મને ઓળખે છે, પૈસો છે, ઘરમાં કોઈ જાતનું પ્રાણી કે જીવ ન આવી શકે એવી સુવિધા છે પણ અંબા નથી ! બસ એની થોડી ઘણી બ્લેક એન્ડ વાઇટ તસવીરો છે, એની યાદો છે ! અને એક ભરત ગૂંથણ કરેલો રૂમાલ છે જે મને અંબા એ હું પહેલો વહેલો સુરત આવ્યો ત્યારે ભેંટ માં દીધો હતો ! આજે ય એ રૂમાલ હું સાચવીને રાખું છું !\nઆટ આટલા વર્ષો ગયા પછી પણ હું એકેય પળ નથી ભુલ્યો… ખબર નઈ જેન્તી ઉપર શુ વિતતી હશે ? એને તો બા ને બાપુય નથી રહ્યા, લગન પણ નથી કર્યા ને અંબાના સ્મરણમાં તો એ એકલો કેવો ભાંગી પડતો હશે ? એ વિચાર ઉપર અટકી હું જેન્તીને મળવા ગામડે નીકળી પડ્યો…..\nNextNext ટ્રુ લવ !


માતૃત્વની કેડીએ...: મિલેનીયમ બેબી\nવાત છે 31 ડીસેમ્બર 1999 ના દિવસની... ચારેકોર ચર્ચા હતી આવનાર વર્ષ 2000 ની ..! અને મિલેનીયમ યર તરીકે બહુમાન પામીને આ વર્ષ કંઈ અલગ જ રીતે લોકજીભે ચડેલુ હતુ. અખબારો માં જ્યોતિષ કોલમ થી ગોસીપ કોલમ અને પેજ થ્રી પર બધે આવનાર વર્ષ અને તેના સ્વાગતની પાર્ટી વિશે ની ભરમાર હતી. સામાન્ય રીતે શિયાળાની સર્દ ગણાતી એ 31 ડીસેમ્બરની રાત ખરેખર ગરમા ગરમ બની જાય તેવી અવનવી થીમ વાળી પાર્ટીની જાહેરાતોથી શહેરની બધી હોટલો ચમકતી હતી. જોકે આજે 31 ડીસેમ્બર છે તેની જાણ મને સવારે નવજાત શિશુ વિભાગમાં દર્દી તપાસી ને કેસ પેપરમાં તારીખ લખતી વખતે જ થઈ હતી!! આમ પણ નવજાત શિશુ વિભાગમાં જુનિયર રેસીડેન્ટ માટે તો બધી ઋતુ અને બધા દિન સરખા હોય છે. ડ્યુટી ડે અને નાઈટ પછી આજે મારો ઓફ છે કે નહી એટલુ જ યાદ રહેતુ હોય છે.! ખેર તે દિવસે સવારે જ નાસ્તો કરતી વખતે જ્યારે ડ્યૂટી લિસ્ટ બનાવાઈ રહ્યુ હતુ ત્યારે મિત્રોએ મને કેવી હળવી રીતે આજની ડ્યૂટીમાં મને ફીટ કરી દીધો તેનુ ભાન પણ એ પછી થી થયુ!! જોકે કોઈ એકને ડ્યૂટી પર રાખી જલસા મારવા જવુ આમતો અમારી ટોળકીની પરંપરા ન હતી પરંતુ શું થાય નવજાત શિશુ વિભાગની પરિસ્થિતિ જ કંઈ એવી હોય છે કે એક નુ બલિદાન ન હોય તો બધાને જીવતદાન ન મળે ...!\nડયૂટી ની એ રાત્રિએ હું વોર્ડ પર પહોચ્યો ત્યારે મારી સાથે મારી સીનીયર જીગીષા ની પણ ડ્યૂટી હતી. વોર્ડ માં દર્દીની સખ્યા પણ રોજીંદાથી થોડી ઓછી હતી અને બધા દર્દી ની હાલત સ્થિર હતી. એટલે હુંને જીગીષા વાતે વળગ્યા બંને ને થોડો ઘણો 31 ડીસેમ્બર – મિલિનીયમ નાઈટ ચૂકી જવાનો રંજ ખરો એટલે કંઈ કરવાનો વિચાર કર્યો . જિગીષા તેની રુમ પરથી ઝટપટ જઈને દિવાળી દરમ્યાન ન વપરાયેલો ડેકોરેશન સામાન લઈ આવી. અમે બંને એ વિચાર્યુ નવા વર્ષનુ સ્વાગત કંઈ અનોખુ કરવુ અને નવા વર્ષે આવનાર પ્રથમ શિશુને એક રાજકુમાર જેવુ સ્વાગત આપવુ! બસ લાગી પડ્યા અમે એક બેબી ટ્રાન્સ્પોર્ટ ટ્રોલીને સુંદર શણગારી અને એક રથ સમાન ફેરવી કાઢી. નવજાત શિશુને વળી કંઈ ભેટતો આપવી પડે ને ! એટલે બંને એ 20 -20 રુપિયા કાઢ્યા (રેસીડેંસી ના દિવસો માં એટલાજ પરવડે તેમ હતા ! ) અને એક સ્વેટર – ટોપીનો સેટ ખરીદયો. વોર્ડના દ્વારે ફૂગ્ગા ટાંગ્યા અને પાછા કામે વળગ્યા . હવે અમને ઈંતેજાર હતો 12 ના ટકોરા પછી આવનારા પ્રથમ મહેમાનનો કે જેનુ સ્વાગત કરીને અમો પણ અમારી પાર્ટી કરશુ એવુ વિચાર્યુ હતુ.\nઅમારે હોસ્પીટલમાં લેબરરુમ(પ્રસુતિ કક્ષ ) નવજાત શિશુ વિભાગની બરોબર સામે છે એટલે નવજાત શિશુને તાત્કાલિક સારવાર મળી રહે. બરોબર 11ને 35 મિનિટે લેબર રુમ માંથી કોલ આવ્યો અને બંદા રીસસીટેશન માટે ના સાધનો લઈ દોડ્યા!! મેં પહોંચીને જોયુ તો કોઈ પેશન્ટની ડીલીવરી ન્હોતી થઈ રહી . પ્રસુતિ વિભાગના નાઈટ ડ્યૂટી ના ડોકટરો એ મને માત્ર એપ્રીલ ફૂલ બનાવવા મજાક કરી હતી. એ રાત્રે પ્રસુતિ વિભાગના ગગન ભાઈ ડ્યૂટી પર હતા મને કહે કે યાર આતો પાર્ટી માટે કેક મગાવવી હતી એટલે તમારા લોકોનો ફાળો એકત્રિત કરવા જ તને બોલાવ્યો હતો જો એમજ બોલાવ્યો હોત તો તુ કલાકે આવેત એટલે આ રસ્તો અપનાવ્યો !! વેલ સાથે ડ્યૂટી કરતા ડોક્ટર મિત્રો માં આવો મજાક વ્ય્વહાર તો હોય છે એટલે મેં કેક માટે અમારો ફાળો નોંધવ્યો અને પૂછ્યુ કે હવે ડીલીવરી સાચ્ચે સાચ કયારે થવાની છે તો અમે તૈયાર રહીએ . ગગનભાઈ કહે યાર બે વાગ્યે કદાચ આ બેનને થશે. બિચારી કયારની પીડાતો અનુભવી રહી છે. વેલ સાચુ કહુ તો એ બહેન જેટલી જ પીડા ત્યારે મને થઈ કારણ કે મારે તો શિશુ નુ સ્વાગત બારના ટકોરા પછી જેટલુ જલ્દી બને એટલુ કરવુ હતુ આખરે મિલેનીયમ યરની શરુઆતની જ તો મજા હોય છે. ખેર ઈશ્વર ના હાથની વસ્તુ માં આપણે શું કરી શકીએ ?\n11-58 મિનિટે ફરી લેબરરુમના આયાબેન પધાર્યા – સાહેબ બેબી કોલ છે ...! મારી બરોબરની છટકી કે યાર આ શુ મસ્તી સુઝી છે . એટલે ખખડાવવાના ભાવ સાથે હું લેબરરુમમાં પ્રવેશ્યો ! અને જોયુ તો જે બહેનની ડીલીવરી બે વાગ્યે થવાની હતી તેના બાળકનુ માથુ બહાર આવી ચૂક્યુ હતુ અને પ્રસુતિ પૂર્ણ થવાના આરે હતી ! આ એક અચાનક થયેલી ડીલીવરી- precipitated Labour હતી જેના માટે મારા જેટલાજ અચંબિત પ્રસુતિ વિભાગના ડોક્ટરો હતા!! . મેં ઝટપટ બાળકનો કબ્જો સંભાળી તેની શરુઆતી સારવાર કરી શિશુએ સુંદર રુદન કર્યુ અને ઘડીયાળ નો સમય 12-01 બતાવતો હતો. મિલેનીયમ યરના પ્રથમ ટકોરે લક્ષ્મીજી પધાર્યા હતા. લેબરરુમની બારીમાંથી બાહર ફૂટી રહેલા ફટાકડાનો પ્રકાશ લેબરરુમને વધુ પ્રકાશિત કરી રહી હતી. જાણે કે પ્રકૃતિ પણ શિશુને વધાવી રહી હતી ...! અમે સૌ ડોક્ટરો ભાવવિભોર બન્યા અને ઈશ્વરની કરામતને નિહાળી આનંદિત બન્યા. લેબરરુમ માંથી શિશુને હવે વાજતે – ગાજતે શણગારેલી ટ્રોલી માં નવજાત શિશુ વિભાગમાં લઈ જવાનુ હતુ. મેં શિશુની માતાને અભિનંદન આપ્યા અને તેના પિતા પાસે શિશુને પહેરાવવા માટે ઝભલુ લાવ્યા હોય તો આપવા કહ્યુ તો તેની આંખમાં આંસુ આવી ગયા અને તેણે કહ્યુ ગામથી પહેરે લૂગડે આવેલા છીએ અને પૈસા પણ નથી! વેલ આજે અમારા રાજકુમારી ની સરભરાના અમારા આનંદમાં ગરીબી આડે આવે એ શક્ય ન હતુ તુરંત નવા કપડાનો સેટ પણ અમારા તરફથી આપવામાં આવ્યો અને ત્યારબાદ સ્વેટર વિ. પણ પહેરાવી અને શણગારીત રથમાં ચાલી નીકળ્યા. તાલીઓનો ગડગડાટ – સીટી અને હર્ષોલ્લાસ થી થઈ રહેલા ચિત્કારોને લીધે આજુ બાજુના ત્રણે વોર્ડના દરદી અને સગાવ્હાલા પણ આ આનંદોત્સવને નિહાળી રહયા હતા અને એક નાની રાજકુમારી પર આશીર્વચનોને જાણે ચારે કોરથી ફૂલવર્ષા થઈ રહી હતી! સહુ કોઈ શિશુને જાણે સ્ટેન્ડીંગ અવેશન આપી રહ્યા હતા.\nઅમારી રાજકુમારીની વધામણી રુપે અમે સહુએ પછી કેક ને ન્યાય આપ્યો અને શિશુના માતા પિતાએ પણ કદ્દાચ એમના જીવનની પ્રથમ કેક ખાધી ! . એ વેળાએ તેમની આંખો માં તરવરતો કૃતજ્ઞતા અને સંતોષનો ભાવ જોઈ અમે ધન્યતા અનુભવી અને જાણે જીવનની સૌથી શાનદાર પાર્ટી માણી હોય તેટલી મજા પડી !! થોડી વારમાં તો ખબરનહી ક્યાંથી પ્રેસ અને મિડીયાકર્મીઓ નુ ધાડુ આવી પહોંચ્યુ અને અમારી રાજકુમારી અને તેનો રથ બીજા દિવસે બધા અખબારો ના ફ્રન્ટ પેજ પર હતી !! અમારા સહુના નામ સહિત એ રાતની એ વાત આખાએ શહેરે માણી હતી.! જોકે વધુ આનંદિત થવાય તેવી વાત અખબારના બીજા પાના પર હતી જેમાં વિવિધ સંસ્થાઓ અને સરકારના મહિલા અને બાળકલ્યાણ તથા અનેક ખાતાઓએ કરેલ આયોજન અનુસાર શહેર માં મિલેનીયમ યરમાં પ્રથમ જન્મેલ શિશુ તરીકે અમારી રાજકુમારી લગભગ ત્રણેક લાખ રુપિયાના ઈનામની હકદાર બની હતી !!! મને રાત્રે ચિંથરે હાલ જોયેલા ગરીબ માબાપ યાદ આવી ગયા!! ખરેખર તેમના ઘરે લક્ષમીજી પધાર્યા હતા!! અમારુ મિલેનીયમ બેબી અમને પણ યાદગાર અનુભવની ભેટ આપી ગયુ જે કદાચ કોઈ પણ પાર્ટી ન આપી શકી હોત.\nPosted by DR.MAULIK SHAH at 9:43 PM\nLabels: Dr.Maulik Shah, GG hospital, gujarati baby care, millenium baby\nખૂબ જ અને સંવેદનાથી ભર્યો ભર્યો લેખ.સુંદર પ્રસંગ.તમારી રજૂઆતમાં રહેલાં સંયમ અને સચ્ચાઈ ઊડીને મનને વળગી જાય છે.\nકોઈપણ વ્યવસાય સાથે સંકળાયેલ વ્યક્તિ બ્લોગ લખી શકે છે, એવી વાત કરતી વખતે હું હંમેશા તમને યાદ કરું છું.\nspeechless :) too good post :)\nGood Luck to millenium baby :)\nMUSIC THERAPY - 1


ડક્ટ ટેપ સિરીઝ ફેક્ટરી - ચાઇના ડક્ટ ટેપ સિરીઝ ઉત્પાદકો, સપ્લાયર્સ\nમુદ્રિત ડક્ટ ટેપ\nકપડા ટેપને ઉચ્ચ-સ્નિગ્ધતા રબર અથવા ગરમ ઓગળેલા ગુંદર સાથે કોટેડ કરવામાં આવે છે, તેમાં મજબૂત છાલ બળ, તાણ શક્તિ, ગ્રીસ પ્રતિકાર, વૃદ્ધત્વ પ્રતિકાર, તાપમાન પ્રતિકાર, વોટરપ્રૂફિંગ અને કાટ પ્રતિકાર હોય છે. તે પ્રમાણમાં મોટા સંલગ્નતા સાથે એક ઉચ્ચ એડહેસિવ ટેપ છે.\nક્લોથ ટેપનો ઉપયોગ મુખ્યત્વે કાર્ટન સીલિંગ, કાર્પેટ સ્ટીચિંગ, હેવી ડ્યુટી સ્ટ્રેપિંગ, વોટરપ્રૂફ પેકેજિંગ, વગેરે માટે થાય છે. હાલમાં, તે વારંવાર theટોમોટિવ ઉદ્યોગ, કાગળ ઉદ્યોગ અને ઇલેક્ટ્રોમિકેનિકલ ઉદ્યોગમાં પણ વપરાય છે. તેનો ઉપયોગ કાર કેબ્સ, ચેસિસ, મંત્રીમંડળ વગેરે જેવા સ્થળોએ થાય છે, જ્યાં જળરોધક પગલાં વધુ સારા છે. ડાઇ-કટ પ્રોસેસિંગમાં સરળ.


મારી કલમ, મારા વિચાર – ૧૩ (પરભુભાઈ મિસ્ત્રી) | દાવડાનું આંગણું\nમારી કલમ, મારા વિચાર – ૧૩ (પરભુભાઈ મિસ્ત્રી)\nમાર્ચ 30, 2020 પરભુભાઈ મિસ્ત્રીlilochhamtahuko\nનામ એટલે કોઈપણ પ્રાણી કે પદાર્થને ઓળખવા માટેનો શબ્દ; સંજ્ઞા; અભિધાન.\nબાહ્ય ઈન્દ્રિય કે મન વડે સમજી શકાય એવા પદાર્થને ઓળખવા માટે જે શબ્દ વપરાય તેને નામ કહેવાય છે. નામ શબ્દ નમ્ નમવું ધાતુ ઉપરથી થયો છે., એટલે કે ક્રિયાપદના અર્થને જે નમે છે તે નામ (સંસ્કૃત પુષ્પાંજલિ)\nનામનો બીજા અર્થો પ્રસિદ્ધિ, કીર્તિ, નામના વગેરે પણ છે. એક સુભાષિતમાં કહેવાયું છે કે, ‘નામ રહંતાં ઠાકરાં, નાણાં નવ રહંત; કીર્તિ કેરા કોટડાં પાડ્યા નવ પડંત‘. જેનાથી નાણાંની કોથળી છૂટતી ન હોય તેને લોકકલ્યાણના સાર્વજનિક કામો કરવા તરફ પ્રેરવા માટે આમ કહેવાયું હશે એમ સમજાય છે. સત્તા ચાલી જશે, નાણાં ચાલી જશે, પણ કીર્તિને કોઈ ભૂંસી શકે તેમ નથી. એમ તો ‘નામ તેનો નાશ‘ એવી ઉક્તિ પણ પ્રસિદ્ધ છે. છેવટે તો નામ પણ રહેશે કે કેમ એ શંકાસ્પદ છે, છતાં આપણને સંસારી જીવોને નામનો મોહ તો રહેવાનો જ. જે પુણ્યાત્માઓ સંસાર છોડીને સંન્યાસ લે છે તેઓ પોતાનું સાંસારિક નામ બદલી નાંખે છે અને ભગવાનના ‘આનંદ‘ નામ સાથે જોડાયેલું કોઈ નામ પસંદ રાખે છે. જેમ કે પૂર્ણાનંદ, અમરીશાનંદ, સચ્ચિદાનંદ, વિવેકાનંદ, દયાનંદ વગેરે. એમ તો કેટલાક સમુદાયોમાં કન્યા પરણીને સાસરે જાય પછી સાસરાનાં લોકો તેનું નવું નામ રાખે છે. એવી મહિલાઓને પિયરનું અને સાસરાનું મળી, બે નામ ધારણ કરવાનો લ્હાવો મળે છે. કેટલીક જાતિઓમાં પુરુષો પણ બબ્બે નામના માલિક હોય છે! જ્યારે જે નામ વટાવી શકાતું હોય તે વટાવતા રહે છે. પણ ‘બેનામ‘નો અર્થ નામ વગરનું એવો થાય છે. જેઓ બબ્બે નામના માલિક છે તેમને બીજા નામનો ઉલ્લેખ કરવા માટે ‘ઉર્ફે‘ શબ્દની જરૂર પડે છે. જેમ કે, ભૂરી ઉર્ફે અસ્મિતા ગોહિલ, મોહસીન ઉર્ફે અસગર, દિપક ઉર્ફે ભાવેશ, દેવાંગ ઉર્ફે દેવલો…\nવ્યક્તિને ઓળખવા માટે આપણે ત્યાં બાળકના જન્મના અમુક દિવસો પછી નામકરણનો વિધિ હોય છે. એને માટે જુદા જુદા જનસમુદાયોમાં જુદા જુદા દિવસો નક્કી કરેલા છે. જન્મના છઠ્ઠા દિવસે નામ પાડવાની પ્રથા છે, પણ પ્રાચીન કાળમાં નામકરણ માટે અગિયારમો દિવસ શુભ માનવામાં આવતો. તે દિવસે ન થઈ શકે તો બારમા દિવસે નામકરણ સંસ્કારનો વિધિ થતો. સ્મૃતિ પ્રમાણે ક્ષત્રિયો માટે તેરમો દિવસ, વૈશ્યને માટે સોળમો દિવસ અને શૂદ્રો માટે બાવીશમો દિવસ જણાવવામાં આવ્યો છે, પણ હાલના સમયમાં કોઈ દિવસ નક્કી નથી. નામ ગમે ત્યારે પાડી શકાય. જન્મની નોંધણી કરાવવાની જે તારીખ સરકારે નક્કી કરી હોય ત્યાં સુધીમાં નામ પસંદ કરીને રજિસ્ટ્રેશન કરવવાનું હોય છે. નાના હોય ત્યારે બબલો, બચુડો, નાનકો, લાલો, કિકલો, મુન્નો કે કીકી, ચકુ, સકુ, મુન્ની એવા હુલામણાં નામોથી બાળકો ઓળખાય છે. નિશાળે નામ દાખલ કરાય ત્યારે ઓફિશિયલ નામ લખાવવામાં આવે છે. કેટલીકવાર નાનપણના ઓળખ નામો પરમેનન્ટ બની જાય છે. મુન્નાભાઈ, બચુભાઈ, કિશોરભાઈ, લાલાભાઈ, બાબુભાઈ પચાસ વરસની ઉંમરે પણ મુન્નાથી કે બચુકાકાથી ઓળખાય છે. કવિ ડો. જયંત પાઠકનું બીજું નામ બચુભાઈ હતું અને એમના કાવ્યોમાં પણ એનો ઉલ્લેખ જોવા મળે છે. એમ તો સ્ત્રી-પુરુષોના અમુક લક્ષણોને અનુરૂપ અનઓફિશિયલી ઓળખ નામો પણ પાડવામાં આવે છે જે નામથી એમનો ઉલ્લેખ થાય તો તેઓ ખુદ ગુસ્સે ભરાય છે પણ તેમના વિરોધીઓ મલકાય છે! વ્યક્તિની ગેરહાજરીમાં એ નામો છૂટથી વપરાતા હોય છે. સ્કૂલ કોલેજોમાં આવાં નામો વધારે પ્રચલિત હોય છે. સર્કલમાં વાત કરતી વખતે ઓફિશિયલ નામનો ઉલ્લેખ કરવાને બદલે સાંકેતિક નામોનો ઉપયોગ થતો હોય છે. એ નામની સાથે માણસનો દેખાવ, સ્વભાવ, ટેવ કુટેવ, વ્યવસાય, લક્ષણ કે કોઈ પ્રસંગ પણ વણાયેલો હોય છે. વિશેષણ સાથે બોલાતા નામો પૈકી કાનજી મુંઢિયો, મોહન ચાંપ, અરવિંદ તોપ, બાબુ બટાકો, ઈસ્માઈલ મરઘી, લલ્લુ બહેરો, જગન ચડ્ડી, બકુલેશ ગેંગુ, વિશાખા ટાઈમ બોમ્બ, મમતા ગિન્ધેલ, જીતેન્દ્ર ફેંકુ, ઓલ ઈન્ડિયા રેડિયો, દોઢનો ફાસ્ટ, વીરલ રામ, કવિ કટલરી, બાલુ જ્ઞાની, પદમેશ પંડિત ઈત્યાદિ. નામ પાડનારની અવલોકનશક્તિ અને કલ્પનાશક્તિ મુજબ પાડવામાં આવતાં આવા નામો સચોટ અને અર્થસભર હોય છે.\nસત્તાવાર જે નામો પાડવામાં આવે છે તે નામ સરકારી દફતર, સ્કૂલ લિવિંગ સર્ટિફિકેટ, રેશનકાર્ડ, દસ્તાવેજ, પાસપોર્ટ, આધારકાર્ડ માટે માન્ય ગણાય છે અને તે જ પ્રમાણભૂત ગણાય છે. સામાન્ય રીતે જેનું નામ રાખવાનું છે તેની પસંદ નાપસંદનો ખ્યાલ રાખવામાં અવતો નથી. નામો પસંદ કરતી વખતે વડીલોને જે ઠીક લાગે તે નામ રાખવામાં આવતું હોય છે. કેટલીકવાર બાળકો મોટાં થયાં પછી એફિડેવિટ કરીને જૂનું નામ બદલીને પોતાની પસંદગીનું નવું નામ રાખતા હોય છે. જાણીતા રેશનાલિસ્ટ રમણ પાઠકનું વડીલોએ પાડેલું નામ તો શાંતિલાલ હતું, પણ એમને શાંત રહેવાનું પસંદ ન હોવાથી એમણે પોતે રમણ નામ ધારણ કરેલું, એમ તેમણે લખ્યું છે. મારા પૌત્રનું નામ અમે ‘અંશ‘ રાખ્યું હતું, પણ એ બોલતો થયો કે તરત હુકમ કર્યો કે મને ‘કુકુ‘ કહીને જ બોલાવવો!\nનામ પસંદ કરવા પાછળ અલગ અલગ દૃષ્ટિકોણ કામ કરતા હોય છે. ગુજરાતી ભાષાના મહાન હાસ્યકાર જ્યોતીન્દ્ર દવેએ લખ્યું છે કે નામ નવું હોવું જોઈએ, ટૂંકું હોવું જોઈએ, બોલવામાં સરળ અને અર્થસભર હોવું જોઈએ. નામ પસંદ કરવાનું કામ છોકરી પસંદ કરવા જેવું બહુ અટપટું હોય છે. જે નામ જીવનસાથીની જેમ આખી જિંદગી આપણી સાથે રહેવાનું છે અને મર્યા પછી પણ આપણા રેકોર્ડ પર રહેવાનું છે તેની પસંદગી કરવી એ લાંબો વિચાર માંગી લેનારી અતિ ગંભીર બાબત છે. બે- ત્રણ અક્ષરના નામોની યાદીમાં મોટેભાગે નવીનતા નથી હોતી. રૂઢ થઈ ગયેલાંને બદલે તાજા અને તાજગી ભરેલા નામો હોવા જોઈએ. નવીનતા પર ધ્યાન આપવા જઈએ તો નામ લાંબા થઈ જાય છે. ટૂંકા નામ વાસી થઈ ગયેલા હોવાથી તે રાખવામાં મન માનતું નથી. વળી લાંબા નામ રાખીએ તો પણ બોલનારા શોર્ટકટ શોધતા હોવાથી એનું સંક્ષિપ્તિકરણ કરતી વખતે એને બગાડી નાંખે છે. એમ થવાથી નામના સૌંદર્યને અને તેના અર્થને ભારે હાનિ પહોંચે છે.\nજુની પેઢીના લોકોના નામો પર એક નજર કરીએ તો એવું સમજાય છે કે એક ટ્રેન્ડ દેવ- દેવીના નામો પરથી બાળકોના નામ રાખવાનો હતો. મહાદેવ, શંકર, કાનજી, કરસન, જીવણ, વિઠ્ઠલ, પરસોત્તમ, જગજીવન, નરોત્તમ, ત્રિકમ, રામજી, લખમણ, જયરામ, ભગવાનદાસ, ગોવિંદ, ઠાકોર, નાગર, મધુસૂદન, ગણેશ, રમેશ, ઉમેશ, સુરેશ વગેરે અગણિત નામો દેવોના નામ પરથી પાડેલા જોવા મળે છે. તેવી જ રીતે કન્યાઓના નામ પણ લક્ષ્મી, સરસ્વતી, પાર્વતિ, અનસૂયા, દેવી, અંબા, દુર્ગા, માયા વગેરે હતા તે આપણી જાણમાં છે. પ્રકૃતિપૂજક હોવાને કારણે આપણી કેટલીક બહેનોના નામ સાથે નદી અને પક્ષીઓના નામ પણ જોડાતા આવ્યા છે જેમ કે, ગંગા, જમના, સરસ્વતી, તાપી, અંબિકા, ગોદાવરી, નર્મદા, સરયૂ તથા હંસા, કોકિલા, મેના, સારિકા, ચકોર વગેરે.\nકેટલાંક નામો એવા હોય છે કે જેમાંથી કોઈ ખાસ અર્થ નીકળતો નથી, પણ તે કર્ણરંજક લાગતાં હોય છે. દેખાદેખીથી એવા નામો પાડવાનું વલણ આજકાલ વધતું જાય છે. નામના અર્થમાં ઊંડા ઉતરવાની પળોજળ વળી કોણ કરે! કોઈ સફળ મુવીના હીરો કે હીરોઈનના નામો બહુ જલદી પ્રચલિત થઈ જતાં હોય છે. નામ ગમ્યું એટલે રાખ્યું, પછી એમાંથી શો અર્થ નીકળે કે નહિ નીકળે તેની સાથે આપણને શી નિસ્બત! કોઈ ચોખલિયો માણસ પૂછી બેસે કે તારા નામનો અર્થ શો થાય તો તે વ્યક્તિ મુંઝવણમાં મૂકાઈ જતી હોય છે. એમ.એ.ના વર્ગમાં ભણતી એક યુવતિનું નામ ‘શ્લેષ્મા‘ સાંભળીને તેના ભાષાશિક્ષક ચમકી ગયા. તેમણે યુવતિને તેના નામનો અર્થ પૂછ્યો. યુવતિને ખબર નહોતી. સાહેબે તેનો અર્થ જાણી લાવવાનું સૂચન કર્યું. યુવતિએ નામ પાડનાર ફોઈ તથા મમ્મી પપ્પાને પૂછી જોયું, પણ નામનો અર્થ જાણવા ન મળ્યો. યુવતિ અકળાવા લાગી, હવે કોઈપણ હિસાબે તેને નામનો અર્થ જાણવાની તાલાવેલી લાગી. છેવટે સાહેબે કહ્યું કે શ્લેષ્મનો અર્થ જાણી લાવો. શ્લેષ્મા નામ શ્લેષ્મ શબ્દ પરથી આવેલું છે. તપાસ કરતાં માલમ પડ્યું કે એનો અર્થ તો કફ, બળખો, લીંટ એવો થાય છે! શ્લેષ્માબેન ગર્વભેર પોતાનું નામ જણાવતાં હતાં તેના ઉત્સાહ પર બ્રેક લાગી ગઈ!\nમારાં બાળકોને લઈને એકવાર ડો. વિષ્ણુપ્રસાદ ત્રિવેદી સાહેબને મળવા જવાનું થયું. એમણે મારી દીકરીનું નામ પૂછ્યું અને તેનું નામ હિના છે એમ જણાવ્યું. મારા ઉચ્ચાર પર તેમને શંકા ગઈ એટલે પૂછ્યું, ‘તમે હ ને હ્રસ્વ ઇ લખો કે દીર્ઘ ઈ?‘ મેં જણાવ્યું કે હ્રસ્વ ઇ. તેમને સંતોષ ન થયો! તમે લખતા હશો હ્રસ્વ ઇ પણ બોલો છો દીર્ઘ ઈ. હિના નામમાં દીર્ઘ ‘હીના‘ ન લખવાની મને સૂચના આપી. મારા ઉચ્ચારદોષ બદલ ક્ષોભ તો થયો, પણ મેં પૂછી નાંખ્યું કે ‘સાહેબ, હ્રસ્વ દીર્ઘથી શો ફરક પડે?‘ એમણે કહ્યું કે હીન પરથી નારીજાતિ હીના શબ્દ બન્યો છે. અને તે ઉણપ દર્શાવે છે. જેમ કે, ભાગ્યહીન, પ્રારબ્ધહીન, બુદ્ધિહીન. આ વાત મારી દીકરીના કુમળા માનસ પર એવી અંકાઈ ગઈ કે કોઈ એના નામની જોડણી હીના લખે તો એ અપસેટ થઈ જાય છે! સવિનય વાંધો લે છે.\nનામ સંબંધે ત્રિવેદી સાહેબને યાદ કરું ત્યારે એક બીજી ઘટના પણ યાદ આવે છે. જેનો ઉલ્લેખ કુંજવિહારી મહેતા સાહેબે કર્યો હતો. એમના જમાનામાં બંગાળી નામો પાડવાની ફેશન હતી અને બંગાળી નામોનો ઉચ્ચાર પહોળો થતો હોય છે તે આપણને ખબર છે. એક વિદ્યાર્થીને તેમણે નામ પૂછ્યું. વિદ્યાર્થીએ તેનું નામ રોમેશ જણાવ્યું. સાહેબે ખાત્રી કરવા ફરીથી પૂછ્યું, ‘રોમેશ કે રમેશ?‘ પેલાએ રોમેશ જણાવ્યું. સાહેબે સ્પષ્ટતા કરી કે રમા અને રોમના અર્થમાં ફરક છે. ‘રોમ‘નો અર્થ વાળની રૂંવાટી એવો થાય છે જ્યારે રમેશ એટલે રમાનો પતિ વિષ્ણુ થાય છે; તમને શરીરે વાળવાળા રિંછ થવાનું પસંદ છે કે રમાપતિ વિષ્ણુ? છોકરો નીચું જોઈ ગયો. ફેશનેબલ ગણાવા જતાં કોઈકવાર અજાણપણે હાસ્યાસ્પદ બની જવાતું હોય છે!\nનામની આ બધી રામાયણ એક પીયૂષભાઈએ પોતાનું નામ પિયુષ લખ્યું તેના પરથી ઊભી થઈ. પીયૂષનો અર્થ થાય અમૃત. આ નામ પણ ભગવાનનું છે. આવા અર્થસભર નામની જોડણી ખોટી લખીને તેને અર્થહીન કરી નાખવાનો શો મતલબ? આપણી બહેનો શીલા (ચારિત્રયવાન), વીણા (એક વાજિંત્ર), ગીતા, મીના વગેરેમાં દીર્ઘ ઈ આવતો હોવા છતાં અંગ્રેજીમાં લખતી વખતે શિલા લખીએ તો પથ્થર થઈ જાય અને વિના લખીએ તો અભાવસૂચક થઈ જાય. તમને શું લાગે છે, નામની જોડણી ખોટી લખીને એનું ગૌરવ ઘટાડવાનું યોગ્ય છે કે?\n← રિસામણાં – જયશ્રી વિનુ મરચંટ\tહૈયાને દરબાર – નંદિની ત્રિવેદી — (Courtesy: bombaysamachaar.com) →\n2 thoughts on “મારી કલમ, મારા વિચાર – ૧૩ (પરભુભાઈ મિસ્ત્રી)”\nમાર્ચ 30, 2020 પર 8:12 એ એમ (am)\nલેખ વાંચવાની મજા આવી. કોઈને સોનલ નામ પસંદ પણ દીકરીની રાશી પ આવી તો પોનલ રાખી દીધું.\nનદીના નામ પરથી સરયૂની જોડણી તમારા લેખમાં જોઈ મને સંતોષ થયો…. સરયૂ પરીખ.\nમાર્ચ 31, 2020 પર 12:45 પી એમ(pm)\nમા .પરભુભાઈ મિસ્ત્રીનો નામની રામાયણ સ રસ મઝાનો લેખ\nકોઈ પણ વ્યક્તિના જીવનમાં તેનું નામ સૌથી મહત્ત્વનું હોય છે. એમ પણ કહી શકાય કે નામ એ વ્યક્તિ માટે ઓળખ છે. પહેલાંના સમયમાં રાખવામાં આવતાં નામ કરતાં છેલ્લા દાયકાથી યુનિક નામની જાણે પ્રણાલી શરૃ થઈ\nઆમ તો બહુ જાણીતી વાત યાદ\nશેક્સપીયરના નાટકમા જુલીયટનો સંવાદ\nઆવી વાત સાંભળતા એકે તેનો અનુવાદ કરવાનું કહેતા\nરમુજમા કહ્ય્ં,’નામ શું છે ?\nગુલાબને તમે ગુલાબ કહો\nસુગંધ તો સરખી જ રહે !’\nવર્તમાનની વાત કરીએ તો સારો અર્થ હોય તો નામ ટૂંકું છે કે લાંબું તે જોવામાં નથી આવતું. જેમ કે સાંનિધ્ય, સ્વમાન, જન્મેજય, કાર્તિકેય, હેલી, આકાંક્ષા, હિરણ્ય, લાસ્ય, નિત્યા જેવા નામોનું લિસ્ટ ઘણુ જ લાંબું છે\nએક નામમાં બે નામો સમાયેલા હોવાથી તેમને દ્વિનામી નામ કહે છે. તેને વૈજ્ઞાનિક નામ કે લેટીન નામ પણ કહેવામાં આવે છે. આવા નામનો પ્રથમ ભાગ સજીવ કઈ પ્રજાતિનું છે તેની ઓળખ આપે છે, અને બીજો ભાગ એ સજીવની પ્રજાતિ સાથેની જાતિની ઓળખ આપે છે. ઉદા. તરીકે, મનુષ્ય ‘હોમો’ (Homo) પ્રજાતિનું પ્રાણી છે અને આ પ્રજાતિ સાથેની તેની જાતિ ‘હોમો સેપિયન્સ’ છે. આ પદ્ધતિના આવિષ્કારનું શ્રેય સ્વિડિશ પ્રકૃત્તિવિજ્ઞાની કાર્લ લિનિયસને જાય છે.\nનામ સ્મરણ એકદમ સરળ છે . ભગવાનન નામ સ્મરણ મનમા , બોલીને, જીભથી , ધીમેથી અથવા મોટેથી બોલી, લખી, વાચીને પણ કરી શકાય છે.કોઈ પણ પ્રકારના ખચ વગર !..


ઉત્તરાખંડમાં વરસાદે હાહાકાર મચાવ્યો : 40 લોકોના મોત, સરકારે સહાયની કરી જાહેરાત - Nirmal Gujarat\nOctober 20, 2021 October 20, 2021 Nirmal Gujarat\t0 Comments\t#Uttrakhand #HeavyRain #Goverment #PushkarsinghDhami #PMModi\nઓક્ટોબરને હવે થોડા જ દિવસો બાકી છે અને ચોમાસાને મહિનાઓ વીતી ગયા છે. પણ કમોસમી વરસાદ છે જે જવાનું નામ નથી લઈ રહ્યો. દેશના ઘણા રાજ્યો આ કમોસમી વરસાદની પીડાનો સામનો કરી રહ્યા છે અને ઉત્તરાખંડ અને કેરળની હાલત સૌથી ખરાબ છે. છેલ્લા ત્રણ દિવસથી વરસાદને કારણે ઉત્તરાખંડમાં પરિસ્થિતિ વધુ ખરાબ થઈ છે. ઘણા વિસ્તારોમાં ભારે વરસાદને કારણે ભૂસ્ખલનની ઘટનાઓ સામે આવી છે. પૂર અને વરસાદને કારણે અત્યાર સુધીમાં 40 લોકોના મોત થયા છે. જેમાં નૈનીતાલમાં સૌથી વધુ 25 મોત થયા છે.\nભારે વરસાદના કારણે રસ્તાઓ પર પાણી ભરાયા છે. ઘણા વિસ્તારોમાં નદીના પ્રવાહને કારણે પુલ તૂટી ગયા છે. આ કારણે સ્થાનિક લોકો અને પ્રવાસીઓ ફસાયેલા છે. લોકોને બહાર કાવા માટે એરફોર્સ તૈનાત કરવામાં આવી છે. વડાપ્રધાન નરેન્દ્ર મોદીએ રાજ્યના મુખ્યમંત્રી પુષ્કર સિંહ ધામી સાથે વાત કરી અને પરિસ્થિતિનો તાગ મેળવ્યો.\nભારે વરસાદ અને ભૂસ્ખલનને કારણે નૈનીતાલ તરફ જતા ત્રણ રસ્તાઓ પર ટ્રાફિક જામ થઈ ગયો છે. જેના કારણે આ પ્રવાસન સ્થળ રાજ્યના બાકીના વિસ્તારો સાથેનો સંપર્ક ગુમાવી ચૂક્યું છે. મુખ્યમંત્રી પુષ્કર સિંહ ધામીએ દહેરાદૂનમાં જણાવ્યું હતું કે વાદળ ફાટવા અને ભૂસ્ખલન પછી ઘણા લોકો કાટમાળ નીચે ફસાયેલા હોવાની આશંકા છે. ધામીએ ખાતરી આપી હતી કે રાજ્યમાં ચાલી રહેલી રાહત અને બચાવ કામગીરીમાં સહાય માટે ત્રણ સૈન્ય હેલિકોપ્ટર ટૂંક સમયમાં આવશે. આમાંથી બે હેલિકોપ્ટર નૈનીતાલ મોકલવામાં આવશે. જ્યાં ભારે વરસાદને કારણે મોટા પ્રમાણમાં નુકસાન થયું છે.\nઉત્તરાખંડના મુખ્યમંત્રી પુષ્કર સિંહ ધામીએ પૂર પીડિતોને વળતર આપવાની જાહેરાત કરી છે. ઉધમ સિંહ નગરમાં પૂર પીડિતોને મળ્યા બાદ મુખ્યમંત્રીએ કહ્યું કે, ‘રાજ્યમાં આફતમાં 40 લોકોના મોત થયા છે. મૃતકોના પરિવારજનોને4લાખ રૂપિયા અને જેમના મકાનો તૂટ્યા છે તેમને 1 લાખ9હજાર રૂપિયા આપવામાં આવશે. જેમને પશુનું નુકશાન થયું છે તેમને પણ મદદ કરવામાં આવશે.\nમુખ્યમંત્રી પુષ્કર સિંહ ધામીએ બાજપુર, રામનગર, કીચા અને સિતારગંજમાં પૂરગ્રસ્ત વિસ્તારોનો હવાઈ સર્વે કરીને પૂરની સમીક્ષા કરી હતી. આ દરમિયાન તેમની સાથે રાજ્યના ડિઝાસ્ટર મેનેજમેન્ટ મંત્રી ધનસિંહ રાવત અને રાજ્યના DGP અશોક કુમાર પણ હાજર હતા.\nમુખ્યમંત્રીએ તમામ જિલ્લા મેજિસ્ટ્રેટને ખેડૂતોને થયેલા નુકસાનનું મૂલ્યાંકન કરવા અને તેમને વહેલી તકે રિપોર્ટ મોકલવાનો નિર્દેશ આપ્યો છે. લોકોને અપીલ કરતા તેમણે કહ્યું કે તેમને સુરક્ષિત બહાર લાવવા માટે તમામ જરૂરી પગલાં લેવામાં આવી રહ્યા છે. તેમણે ફરી ચારધામ યાત્રાળુઓને અપીલ કરી કે તેઓ જ્યાં છે ત્યાં જ રહે અને હવામાન સુધરે તે પહેલા પોતાની યાત્રા શરૂ ન કરે. તેમણે ચમોલી અને રૂદ્રપ્રયાગ જિલ્લાના જિલ્લા મેજિસ્ટ્રેટને ચારધામ યાત્રા રૂટ પર ફસાયેલા યાત્રાળુઓની ખાસ કાળજી લેવા નિર્દેશ આપ્યો હતો.\n← ગુજરાત રાજ્ય પ્રાકૃતિક કૃષિ ક્ષેત્રે સમગ્ર દેશનું રૉલ મોડલ બનશે, રાજ્યપાલે સમીક્ષા બેઠકમાં આપ્યુ આ અંગે માર્ગદર્શન\nજો વિવાહિત મહિલાઓ આ રીતે સિંદૂર લગાવશે તો તેમના પતિની નજર નહીં હટે →